**Приложение № 2 АНАЛИЗ НА УПРАВЛЕНИЕТО**

# Общ контекст на политиките в областта на околната среда

## Цели за устойчиво развитие

През 2015 г. световните лидери приемат Дневен ред 2030 за устойчиво развитие, съдържащ 17 цели за устойчиво развитие. Универсален по своя характер, Дневният ред адресира всички държави, без значение на тяхното ниво на развитие, но като се отчитат специфичните за всяка от страните условия и капацитет.

Определянето на целите за устойчиво развитие (ЦУР) стъпва върху опита на Целите на хилядолетието, като инициатива, която успява да мобилизира значителен потенциал за противодействие на бедността в глобален мащаб. Дневният ред за устойчиво развитие обхваща цялостно въпросите за премахването на бедността, както и икономическото, социалното и екологичното измерение на устойчивото развитие. Новите 17 цели за устойчиво развитие и 169-те свързани целеви стойности обхващат области от ключово значение като бедност, права на човека, продоволствена сигурност, здравеопазване, устойчиво потребление и производство, растеж, заетост, инфраструктура, устойчиво управление на природните ресурси, океаните, изменението на климата и равенството между половете. Особено внимание се обръща на институционалните и аспектите на управлението, върховенството на закона, мира и международното сътрудничество. Голяма част от целите за устойчиво развитие директно интегрират ключови елементи на политиките по опазване на околната среда:

ЦУР 3: Добро здраве (Осигуряване на здравословен живот и насърчаване благосъстоянието на всички във всяка възраст)

ЦУР 6: Чиста вода и санитарни условия

ЦУР 7: Достъпна и чиста енергия

ЦУР 11: Устойчиви градове и общности

ЦУР 12: Устойчиво потребление и производство

ЦУР 13: Действия за климата

ЦУР 14: Живот под водата

ЦУР 15: Живот на сушата

С поредица от инициативи ЕС заявява амбицията да бъде лидер в процеса на постигане на целите за устойчиво развитие. През ноември 2016 г. Европейската комисия представи своя стратегически подход към изпълнението на Програмата до 2030 г., включваща целите за устойчиво развитие[[1]](#footnote-1). Ключови елементи на подхода са:

* включване на Целите за устойчиво развитие в политиките и инициативите на ЕС във всички области и разглеждане на устойчивото развитие като важен ръководен принцип за всички политики на Европейската комисия
* осигуряване на редовно докладване за напредъка на ЕС, считано от 2017 г.
* координиране на изпълнението на Програмата до 2030 г. с правителствата на страните от ЕС, Европейския парламент, други европейски институции, международни организации, организации на гражданското общество, граждани и други заинтересовани страни
* създаване на [многостранна платформа на високо равнище](https://ec.europa.eu/info/strategy/international-strategies/global-topics/sustainable-development-goals/sustainable-development-goals-sdgs-multi-stakeholder-platform_bg) в подкрепа на обмена на добри практики по отношение на изпълнението в различните сектори на национално и европейско равнище
* изграждане на по-дългосрочна визия с перспективи за периода след 2020 г.

През 2016 г., с подписването на Парижкото споразумение относно изменението на климата, се установява първото всеобщо, правно задължително световно споразумение за ограничаване на глобалното затопляне и подобряване на капацитета за адаптиране към отрицателните последици от изменението на климата. ЕС и държавите членки ратифицират Парижкото споразумение като се ангажират с лидерска позиция в неговото прилагане, като превърнат Общността в първите неутрални по отношение на климата икономика и общество до 2050 г.

## Европейски политики в областта на околната среда

Съгласно Договора за функционирането на Европейския съюз (ДФЕС), ЕС има правомощия да предприема действия по всички въпроси на политиката в областта на околната среда, като замърсяването на въздуха и водата, управлението на отпадъците и изменението на климата. Правомощията му за действие се ограничават от принципа на субсидиарност и от изискването за единодушно съгласие в Съвета по въпроси от фискален характер, въпроси, свързани с градското и териториалното устройство, земеползването, количественото управление на водните ресурси, избора на енергийни източници и структурата на енергийните доставки.

Политиката в областта на околна среда на ЕС се основава на прилагането на няколко основополагащи принципа: принцип на предпазливостта, принцип на превантивните действия и принцип на отстраняване на замърсяването при източника, както и на принципа „замърсителят плаща“.

*Принципът на предпазливостта* е инструмент за управление на риска, който може да се прилага, когато съществува научна несигурност във връзка с предполагаем риск за човешкото здраве или околната среда, произтичащ от определено действие или политика. Например в случай на съмнения за потенциално опасното въздействие на даден продукт и несигурност след изготвянето на обективна научна оценка, могат да бъдат дадени инструкции за прекратяване на разпространението на въпросния продукт или за изтеглянето му от пазара. Този вид мерки трябва да бъдат недискриминационни и пропорционални и трябва да се преразглеждат при получаване на допълнителна научна информация.

*Принципът на превантивните действия* изисква предвидимост и избягване на неблагоприятните въздействия върху околната среда, преди тяхното възникване. В основата на принципа е предприемането на действия на възможно най-ранен етап, чрез прилагане на стриктни процедури на контрол, достъп до информация и оценка на въздействието върху околната среда.

Наред с превантивните действия, *принципът на отстраняване на замърсяването при източника* изисква неблагоприятните за околната среда въздействия да бъдат отстранявани при източника на възникване. В основата на принципа е концепцията за адресиране на причините за проблема, а не неговите последствия.

*Принципът „замърсителят плаща“* се прилага въз основа на [Директива 2004/35/ЕО относно екологичната отговорност](https://eur-lex.europa.eu/legal-content/BG/ALL/?uri=CELEX:32004L0035) по отношение на предотвратяването и отстраняването на екологичните щети, с която се цели предотвратяване или отстраняване на щети за околната среда по отношение на защитени видове или природни местообитания, води и почви. При някои професионални дейности, например превоз на опасни вещества, или дейности, при които има заустване във вода, операторите трябва да предприемат превантивни мерки в случай на непосредствена опасност за околната среда. Ако вече е нанесена щета, те са длъжни да предприемат подходящи мерки за отстраняването ѝ и заплащат свързаните с това разходи. Обхватът на директивата е разширяван три пъти, за да бъдат включени съответно управлението на отпадъци от миннодобивната промишленост, управлението на местата за съхранение в геоложки формации и безопасността при добив на нефт и газ в морски райони.

Интегрирането на въпросите, свързани с околната среда, в други области на политиката на ЕС, остава важна концепция в европейската политика, след като за първи път се въвежда в следствие на инициатива на Европейския съвет, състоял се в Кардиф през 1998 г. През последните години интегрирането на политиката в областта на околната среда отбеляза съществен напредък, например в областта на енергийната политика, както е отразено в паралелно разработвания законодателен пакет на ЕС в областта на климата и енергетиката или в Пътната карта за постигане до 2050 г. на конкурентоспособна нисковъглеродна икономика.

Законодателството на ЕС в областта на околната среда продължава развитието си от 70-те години на 20-и век до днес. Стотици директиви, регламенти и решения са в сила понастоящем в тази област. Ефективността на политиката на ЕС в областта на околната среда обаче се определя до голяма степен от изпълнението ѝ на национално, регионално и местно равнище, като незадоволителното прилагане и изпълнение продължават да бъдат важен проблем. Мониторингът е от решаващо значение – както на състоянието на околната среда, така и на степента на изпълнение на законодателството на ЕС в областта на околната среда.

За да се противодейства на големите разлики в степента на изпълнение сред държавите членки, през 2001 г. Европейският парламент и Съветът приемат (незадължителни) минимални стандарти за инспекциите на околната среда. С цел подобряване на прилагането на законодателството на ЕС в областта на околната среда държавите членки трябва да прилагат ефективни, пропорционални и възпиращи наказателноправни санкции за най-тежките престъпления във връзка с околната среда. Те включват например: незаконната емисия или изпускане на вещества във въздуха, водата или почвата; незаконната търговия с екземпляри от дивата флора и фауна; незаконната търговия с озоноразрушаващи вещества; незаконния превоз или изхвърляне на отпадъци. Мрежата на Европейския съюз за прилагане и спазване на законодателството в областта на околната среда (IMPEL) е международна мрежа на органите, отговарящи за околната среда, на държавите членки, на страните в процес на присъединяване и на страните-кандидатки, както и на Норвегия. Мрежата беше създадена, за да се даде тласък на изпълнението чрез осигуряването на платформа за лицата, изготвящи политиките, инспекторите по околната среда и служителите на правоприлагащите органи, чрез която да обменят идеи и най-добри практики.

Многогодишните програми за действие за околната среда определят рамката на бъдещите действия във всички сфери на политиката на ЕС в областта на околната среда. Те са част от хоризонталните стратегии и се вземат под внимание в рамките на международните преговори във връзка с околната среда. Освен това решаващо значение има тяхното изпълнение.

През 2013 г. Европейският парламент приема Седмата обща програма на Европейския съюз за действие за околната среда до 2020 г. „Да живеем добре в пределите на нашата планета“. Програмата утвърждава дългосрочната визия на Общността до 2050 г.

*„В 2050 г. живеем добре в екологичните предели на планетата. Благоденствието ни и доброто състояние на околната среда се дължат на иновативна, кръгова икономика, в която нищо не се пилее, природните ресурси се управляват устойчиво и биологичното разнообразие се опазва, цени и възстановява по начини, които повишават устойчивостта на нашето общество. При нас нисковъглеродният растеж от дълго време не зависи от използването на ресурси, като определя темпа за безопасно и устойчиво общество в световен мащаб.“*

Програмата идентифицира 3 ключови цели, свързани със:

* + Защита, опазване и развитие на природния капитал на Съюза;
  + Трансформацията на икономиката на Съюза в ресурсно ефективна, зелена и нисковъглеродна;
  + Защита на гражданите на ЕС от природния натиск и рисковете за човешкото състояние и благоденствие.

Като ключови за постигането на целите са определени следните елементи: по-доброто прилагане на законодателството, по-добра информираност, повече и по-разумни инвестиции за околна среда и политики за климата, пълно интегриране на екологичните изисквания в останалите политики и две хоризонтални приоритетни цели: по-устойчиви градове и ефективно адресиране на международните предизвикателства, свързани с околната среда и климата.

Предложението за Осма програма на Европейския съюз за действие за околната среда до 2030 г. е публикувано от Комисията през октомври 2020 г. Предложението се определя като възможност да бъде потвърден ангажиментът от Седмата програма за действие за постигане на визията на Съюза за 2050 г. В същото време обаче новата програма е разработена като конкретен отговор на перспективите за непостигане на дългосрочните цели за околната среда на Общността, включително нарастващите предизвикателства, свързани със загубата на биоразнообразие и екосистемни услуги, въздействието на климатичните промени, неефективното използване на ресурси, замърсяването и свързаните рискове за човешкото здраве, природата, екосистемите и икономиката. Програмата обединява амбициите на Европейския зелен пакт за трансформация към икономиката на устойчивото бъдеще и климатичния неутралитет, ангажиментите на Съюза по Парижкото споразумение и необходимостта от адекватен отговор, бързо и устойчиво възстановяване от кризата на Covid 19. Предложените мерки и приоритети адресират и основните дефицити, констатирани в резултат на оценката на изпълнението на Седмата програма за действие и по-специално общата оценка, че макар обхватът и целите на програмата до 2020 г. да са в унисон с настоящите потребности, с изключение на спорадичен напредък в някои сектори, тяхното постигане остава далечна и несигурна перспектива.[[2]](#footnote-2)

Шест приоритетни цели определят рамката на програмата:

* + Постигане на целите за намаляване на парникови газове до 2030 г. и климатична неутралност до 2050 г.
  + Подобряване на капацитета за адаптиране, засилване на устойчивостта и намаляване на уязвимостта към климатичните промени;
  + Постигане на модел на регенеративен растеж, постигане на икономически растеж независимо от използването на ресурси и нарушаването на околната среда, ускоряване на прехода към кръгова икономика;
  + Постигане на амбицията за нулево замърсяване, включително на атмосферния въздух, водите и почвите и защита на здравето и благосъстоянието на европейските граждани;
  + Защита, опазване и възстановяване на биологичното разнообразие и подобряване на природния капитал (по-специално въздух, води, почви и гори, сладководни, влажни зони и морски екосистеми);
  + Намаляване на натиска върху околната среда и климата, свързан с производството и потреблението (особено в областта на енергетиката, индустриалното развитие, сградите и инфраструктурата, мобилността и храните).

Осмата програма за действие за околната среда залага на активното участие на всички заинтересовани страни на всички нива на управление, за да се гарантира ефективно прилагане на законодателството на ЕС в областта на околната среда и климата. Програмата е и фундаментът за постигане на целите за устойчиво развитие 2030.

Особено внимание се обръща на рамката за мониторинг на напредъка по постигане на целите на ниво ЕС и държави членки, основан на актуални, достоверни и относими данни и информация.

През май 2016 г. Комисията стартира преглед на изпълнението на политиките за околната среда, нов инструмент, разработен с цел да помогне за постигане на пълно изпълнение на законодателството на ЕС в областта на околната среда, който се прилага съвместно с неговата „проверка на пригодността“ (Програма за пригодност и резултатност на регулаторната рамка – „REFIT“) на задълженията за мониторинг и докладване съобразно действащото законодателство на ЕС, за да се опрости и да се намалят свързаните с него разходи.

През 1990 г. в Копенхаген беше създадена Европейската агенция за околна среда (ЕАОС), за да подкрепя изготвянето, изпълнението и оценката на политиката в областта на околната среда и да осигурява на широката общественост информация по тези въпроси. Тази агенция на ЕС (отворена за членство за трети държави) отговаря за осигуряването на надеждна и независима информация относно състоянието на околната среда и перспективите в тази област. Тя следователно събира, управлява и анализира данни и координира Европейската мрежа за информация и наблюдение на околната среда (Eionet).

В подкрепа на процеса на формулиране на политиките, вземането на информирани решения и създаването на законодателство и политики в областта на околната среда, ЕС изпълнява и европейската програма за мониторинг на Земята („Коперник“), която разглежда и въпроси в областта на изменението на почвите, моретата, атмосферата и климата.

По отношение на замърсителите, които се изпускат във въздуха, водите и почвите, както и на преноса на отпадъци извън обектите и на замърсители в отпадъчните води, Европейският регистър за изпускането и преноса на замърсители ([E-PRTR](http://prtr.ec.europa.eu/)) осигурява основни данни относно околната среда от над 30 000 промишлени обекта в ЕС, а също така в Исландия, Лихтенщайн, Норвегия, Сърбия и Швейцария. Регистърът е публично достъпен в интернет, без заплащане на такси.

С Пътната карта на ЕС от 2011 г.[[3]](#footnote-3) за преминаване към нисковъглеродна икономика до 2050 г. е определена дългосрочна цел за намаляване с 80% на емисиите на парникови газове. През 2018 г. ЕК представя своята визия за неутрална по отношение на климата Европа[[4]](#footnote-4). Постигането на нулеви нетни емисии на парникови газове се обвързва с осъществяване на социално справедлив преход по икономически ефективен начин. Ангажиментът за справяне с предизвикателствата, свързани с климата и околната среда е потвърден с предложения през 2019 г. Европейски зелен пакт. Документът предлага нова стратегия за растеж, която има за цел превръщането на ЕС в справедливо и благоденстващо общество с модерна, ресурсно ефективна и конкурентоспособна икономика, в която през 2050 г. няма нетни емисии на парникови газове и икономическият растеж не зависи от използването на ресурси.[[5]](#footnote-5) Постигането на визията е обвързано с разработването на политики, които водят до дълбока трансформация, дългосрочна стратегия за намаляване на емисиите, приемането на първи Европейски закон за климата, поставяне на по-амбициозни цели на ЕС до 2030 г. за намаляване на емисиите на парникови газове до поне 50%, спрямо нивата от 1990 г.

На заседанието на Европейския съвет от 12 декември 2019 г. държавите членки приеха целта за постигане на неутралност на ЕС по отношение на въглеродните емисии до 2050 г. Единственото възражение беше подадено от Полша, която, въпреки че подкрепи целта за 2050 г., не беше в състояние да се ангажира с изпълнението на тази цел.

**Европейският зелен пакт**

През декември 2019 г. новата Европейска комисия представи Европейския зелен пакт, който е амбициозен пакет от планирани мерки, имащи за цел да дават възможност на европейските граждани и предприятия да се възползват от устойчивия екологичен преход. Мерките, придружени от първоначална пътна карта на ключовите политики, варират между амбициозни съкращения на емисиите, инвестиране в авангардни научни изследвания и иновации, както и опазване на околната среда в Европа. Подкрепен от инвестиции в „зелени“ технологии, устойчиви решения и нови предприятия, Зеленият курс може да се превърне и в нова стратегия на ЕС за растеж. Участието и ангажираността на обществеността и на всички заинтересовани страни е от решаващо значение за неговия успех. Преди всичко Европейският зелен пакт определя път за преход, който е справедлив и социално приемлив. По-специално, в него се предвижда увеличаване на целта за 2030 г. до намаляване на емисиите с най-малко 50% и дори до 55%, ако до 2021 г. международните преговори доведат до по-високи амбиции от страна на други основни източници на емисии. Въпреки това преговорите относно предложенията, съдържащи се в Европейския зелен пакт, през идните години ще определят как новата стратегия ще се изразява в конкретни мерки.

Като отговори на предложението на Комисията за рамка за политиките в областта на климата и енергетиката за 2030 г., Парламентът изпрати ясен сигнал, като призовава за три обвързващи цели (по-амбициозни от окончателно приетите): намаляване с поне 40% на националните емисии на парникови газове в сравнение с нивата от 1990 г.; 35-процентен дял на възобновяемите енергийни източници в крайното потребление на енергия; и подобряване на енергийната ефективност с 40%.

В резолюцията на Парламента от март 2019 г. относно дългосрочната стратегия на ЕС беше приветствано включването на два сценария, насочени към постигането на нулеви нетни емисии на парникови газове до 2050 г. и беше изразено съжаление от факта, че в стратегията не са разгледани сценарии за нулеви нетни емисии на парникови газове преди 2050 г. В резолюцията бяха изразени опасения, че предложените в стратегията пътища се основават на използването на технологии за отстраняване на въглерод, включително улавяне и съхранение на въглероден диоксид (CCS). Парламентът призова ЕС да засили действията си за постигане на пряко намаляване на емисиите и подобряване на естествените поглътители и резервоари на ЕС.

И накрая, през ноември 2019 г. Парламентът обяви извънредно положение в Европа по отношение на климата и призова всички държави от ЕС да се ангажират с постигането на нулеви нетни емисии на парникови газове в срок до 2050 г.

## Цели на политиките по околна среда на ЕС[[6]](#footnote-6)

|  |  |  |
| --- | --- | --- |
| **Цели на политиките** | **Източник/ законодателство** | **Целева година** |
| **Биоразнообразие и екосистеми** | | |
| Биоразнообразието и екосистемните услуги, които предоставя, са защитени, оценени и със съответното ниво на възстановяване | Стратегия на ЕС за биологичното разнообразие 2030 | 2050 |
| Хармонизирана мрежа от защитени зони:  - правна защита на най-малко 30% от сухоземната територия и 30% от морските басейни на ЕС и интегриране на екологичните коридори в рамките на ефективно действаща трансевропейска мрежа за защита на природата;  - строга защита на най-малко една трета от защитените зони на ЕС, включително всички останали девствени и вековни гори в ЕС;  - ефективно управление на всички защитени зони, като се определят ясни природозащитни цели и мерки и се извършва подходящ мониторинг. | Стратегия на ЕС за биологичното разнообразие 2030 | 2030 |
| Не се наблюдава влошаване на тенденциите по отношение на опазването и състоянието на всички защитени местообитания и биологични видове | Стратегия на ЕС за биологичното разнообразие 2030; Директива за птиците, Директива за местообитанията | 2030 |
| Увеличаване на горските масиви и подобряване на тяхното здраве и устойчивост:засаждане на най-малко 3 милиарда нови дървета в ЕС при пълно прилагане на екологичните принципи | Стратегия на ЕС за биологичното разнообразие 2030, *2.2.4* | 2030 |
| Преминаване към биогорива от ново поколение, за чието производство се използват остатъчни вещества и негодни за повторна употреба и рециклиране отпадъци | Стратегия на ЕС за биологичното разнообразие 2030, *2.2.5;* Директива (ЕС) 2018/2001 за насърчаване използването на енергия от възобновяеми източници | 2030 |
| Възстановяване на доброто екологично състояние на морските екосистеми | Стратегия на ЕС за биологичното разнообразие 2030, 2.2.6; Рамкова директива за морска стратегия; Директива за птиците; Директива за местообитанията; Обща политика на ЕС в областта на рибарството | 2030 |
| Национални морски пространствени планове | Стратегия на ЕС за биологичното разнообразие 2030, 2.2.6; Директива за морско пространствено планиране | 2021 |
| Съхраняване на рибните ресурси | Стратегия на ЕС за биологичното разнообразие 2030, *2.2.6* | 2030 |
| Възстановяване на сладководните екосистеми:  Възстановени най-малко 25 000 км свободно течащи реки;  Постигне добро състояние или потенциал на всички повърхностни води и добро състояние на всички подземни води. | Стратегия на ЕС за биологичното разнообразие 2030, *2.2.7* | 2030  2027 |
| Озеленяване на градските и крайградските райони  Планове за екологизиране на градовете | Стратегия на ЕС за биологичното разнообразие 2030, *2.2.8* | 2030  2021 |
| Намаляване на замърсяването | Стратегия на ЕС за биологичното разнообразие 2030, *2.2.9;* План за действие за нулево замърсяване на въздуха, водите и почвите; Стратегия „От фермата до трапезата“; Европейската стратегия за пластмасите; План за действие относно кръговата икономика | 2030 |
| Борба с инвазивните чужди видове: да се намали с 50% броят на застрашените от тях видове, включени в Червения списък | Стратегия на ЕС за биологичното разнообразие 2030, *2.2.10;* Регламент на ЕС относно инвазивните чужди видове | 2030 |
| **Води** | | |
| *Водни екосистеми и влажни зони* |  |  |
| Постигане на добър екологичен статус на всички водни тела в Европа | Рамкова директива за водите 2000/60/ЕС | 2015 |
| Защита, опазване и развитие на сладките води, както и биоразнообразието, което поддържа този природен капитал | 8 Рамкова програма за околна среда, Приоритетна цел 5 | 2030 |
| Защита и възстановяване на свързаните с водите екосистеми, включително планини, гори, влажни зони, реки, водоносен хоризонт и езера | ЦУР 6 (Дневен ред 2030) | 2020 |
| *Хидроморфологичен натиск* |  |  |
| Оценка и управление на риска от наводнения с цел намаляване на последствията за човешкото здраве, природното и културно наследство | Директива за наводненията (2007/60/ЕС) | 2015 |
| Добро хидроморфологично състояние, поддържащо добър екологичен статус | Рамкова директива за водите 2000/60/ЕС | 2015 |
| *Натиск от замърсяване във връзка с човешкото здраве* |  |  |
| Постигане на добър химичен статус на повърхностните и подземни води | Рамкова директива за водите 2000/60/ЕС | 2015 |
| Намаляване и последващо предотвратяване на замърсяването на водите с нитрати с източник селско стопанство | Директива за нитратите (91/ 676/ ЕЕС) | Н/П |
| Опазване на околната среда от различните ефекти на градските отпадъчни води | Директива за отпадъчните води (91/271/ЕЕС) | ЕС-15  1998 – 2005  ЕС – 13  2006 – 2023 |
| Опазване, защита и подобряване на качеството на околната среда и защита на човешкото здраве | Директива за водите за къпане (2006/7/ЕС) | 2008 |
| Защита на човешкото здраве от различните ефекти на замърсяването на водите, предназначени за консумация от човека | Директива за питейната вода (98/83/ЕС) | 2003 |
| Премахване на предизвикателствата за човешкото здраве и благосъстояние, свързани със замърсяване на водите и токсични вещества | 8 Рамкова програма за околна среда, Приоритетна цел 4 | 2030/2050 |
| Подобряване на качеството на водите чрез намаляване на замърсяването | ЦУР 6 (Дневен ред 2030) | 2030 |
| *Натиск от водовземане върху повърхностни и подземни тела* |  |  |
| Постигане на добро количествено състояние на всички подземни водни тела | Рамкова директива за водите 2000/60/ЕС | 2015 |
| Превенция или значително намаляване на водния стрес  Водовземането следва да бъде под 20% от наличните възобновяеми водни ресурси | 8 Рамкова програма за околна среда, Приоритетна цел 3  Пътна карта за ефективно използване на ресурсите в Европа COM(2011)571 | 2030  2020 |
| Значително подобряване на ефективността на използване на водните ресурси във всички сектори и осигуряване на устойчиво изземване и снабдяване с питейна вода | ЦУР 6 (Дневен ред 2030) | 2030 |
| Интегрирано управление на водните ресурси на всички нива, включително чрез сътрудничество на международно ниво | ЦУР 6 (Дневен ред 2030) | 2030 |
| **Почви и земеползване** | | |
| Спиране на нетното отнемане/използване на земи до 2050 г.  Намаляване на почвената ерозия, увеличаване на съдържанието на органични вещества и мерки за възстановяване на нарушени терени | 8 Рамкова програма за околна среда, Приоритетна цел 6  Пътна карта за ефективно използване на ресурсите в Европа COM(2011)571 | 2030/2050  2020/2050 |
| Превенция на нарушаването на почвите, опазване на техните функции и възстановяване | Тематична стратегия за опазване на почвите COM(2006)231 | Н/П |
| *Възстановяване на природните дадености при земеделските земи*   * цялостната употреба на химически пестициди, както и рисковете, свързани с тях, да бъдат намалени с 50%; * възстановени най-малко 10% от селскостопанските площи, характеризиращи се с високо разнообразие на ландшафта; * да се осигури биологичното обработване на най-малко 25% от земеделските земи на ЕС; * да се постигне обрат в тенденцията към намаляване на генетичното разнообразие. | Стратегия на ЕС за биологичното разнообразие 2030; Стратегия „От фермата към трапезата“; ОСП | 2030 |
| Опазване на почвеното плодородие, намаляване на ерозията и увеличаване на органичните вещества в почвата | Стратегия на ЕС за биологичното разнообразие 2030, 2.2.3. | 2030 |
| Цели 2.4 (устойчиво производство на храни), 3.9 (замърсяване на почвите), 15.2 (устойчиво управление на селското стопанство и горите), 15.3 (опустиняване на земите) | Дневен ред 2030 | 2030 |
| Осигуряване на устойчивост и потенциал на селското стопанство в Европа чрез опазване на природните ресурси, от които зависи селското стопанство | Обща селскостопанска политика | Н/П |
| Мониторинг на отрицателните въздействия от замърсяването на въздуха върху екосистемите | Директива (ЕС) 2016/2284 за намаляване на националните емисии на някои атмосферни замърсители | 2030 |
| Идентифициране и оценка на площи, замърсени с живак и адресиране на рисковете | Конвенция Минамата относно живака (чл. 12) | Н/П |
| Емисиите от сектора ЗПЗГС не надхвърлят поглъщанията | РЕГЛАМЕНТ (ЕС) 2018/841 за включването на емисиите и поглъщанията на парникови газове от ЗПЗГС | 2030 |
| **Морска среда** | | |
| *Състояние на морските екосистеми* |  |  |
| Възстановяване на доброто екологично състояние на морските екосистеми | Стратегия на ЕС за биологичното разнообразие 2030, *2.2.6;* Рамкова директива за морска стратегия; Директива за птиците; Директива за местообитанията; Обща политика на ЕС в областта на рибарството | 2030 |
| Качеството и появата на местообитания и разпространението и изчезването на видовете е в съответствие с преобладаващите физико – географски и климатични условия | Рамкова директива за морска стратегия 2008/56/ЕС, изменена с Директива 2017/845 и Решение 2017/848 | 2020 |
| Намаляване и противодействие на влиянието от окисляване на моретата | ЦУР 14.3 (Дневен ред 2030) | 2030 |
| *Фактори на натиск и въздействие* |  |  |
| Постигане на концентрации близки до фоновите за естествено намиращи се вещества и близки до нулевите стойности за синтетичните вещества | Рамкова директива за водите 2000/60ЕС, ЦУР 14.1 (Дневен ред 2030) | 2028 |
| Поддържане на концентрацията на замърсителите на нива, които не водят до увеличаване на замърсяването | Рамкова директива за морска стратегия 2008/56/ЕС и Решение 2017/848, ЦУР 14.1 (Дневен ред 2030) | 2020 |
| Намаляване на еутрофикацията | Рамкова директива за морска стратегия 2008/56/ЕС, изменена с Директива 2017/845 и Решение 2017/848, Рамкова директива за водите 2000/60/ЕС | 2020 |
| Неместните видове са на нива, които не предизвикват неблагоприятни ефекти | Рамкова директива за морска стратегия 2008/56/ЕС и Решение 2017/848, Стратегия на ЕС за биологичното разнообразие 2030, 2.2.10 | 2020/2030 |
| Намаляване на количествата морски отпадъци до нива, които не причиняват вреда на морската околна среда | Рамкова директива за морска стратегия 2008/56/ЕС и Решение 2017/848, 8 Рамкова програма за околна среда, Приоритетна цел 4 | 2020/2030 |
| *Устойчиво използване на моретата* |  |  |
| Популациите на експлоатираните със стопанска цел рибни и черупчести видове са в благоприятни биологични граници | Рамкова директива за морска стратегия 2008/56/ЕС, ЦУР 14.4 (Дневен ред 2030) | 2020 |
| Постигане на максимално устойчив стопански улов | Обща политика в областта на рибарството 2013, 8 Рамкова програма за околна среда, Приоритетна цел 5 | 2020/2030 |
| Увеличаване на производството на възобновяема енергия от моретата | Интегрирана морска политика - Декларация от Лимасол | 2020 |
| 10% от крайбрежните и морски територии са обхванати от режим на защитени зони  Правна защита на най-малко 30% от сухоземната територия и 30% от морските басейни на ЕС | Стратегия от Аичи, цел 11  Стратегия на ЕС за биологичното разнообразие 2030 | 2020/2030 |
| Предприемане на необходимите мерки за постигане и поддържане на добро екологично състояние на морската среда | Рамкова директива за морска стратегия 2008/56/ЕС, изменена с Директива 2017/845 и Решение 2017/848, Рамкова директива за водите 2000/60/ЕС | 2020 |
| Прилагане на екосистемен подход при управление на човешката дейност | Директива 2008/56/ЕС  Директива 2014/89/ЕС | 2020 |
| **Климат и енергия** | | |
| *Противодействие на климатичните промени* |  |  |
| Задържане на покачването на средната температура в световен мащаб до значително **под 2oC** спрямо нивата от прединдустриалния период | Парижко споразумение за климата | Постоянно |
| 40% намаляване на парниковите газове (спрямо нивата от 1990 г.)  32% от енергията на ЕС е от възобновяеми източници  32.5% подобряване на енергийната ефективност | Европейски план в областта на климата | 2030 |
| Намаляване на парниковите газове с 80-95% под нивата от 1990 г.  Междинни цели: 40% намаляване на емисиите до 2030 г. и с 60% до 2040 г. | Пътна карта за постигане до 2050 г. на конкурентоспособна икономика с ниска въглеродна интензивност COM (2011)112 | 2050 |
| Постигане на неутралност по отношение на климата ЕС до 2050 г. и колективна цел за нетно намаляване на емисиите на парникови газове (емисии след приспадане на поглъщанията) **с най-малко 55% до 2030** г. спрямо равнищата от 1990 г. | **Регламент на Европейския парламент и на Съвета** за установяване на рамката за постигане на неутралност по отношение на климата и за изменение на Регламент (ЕС) 2018/1999 (Европейски законодателен акт за климата) | 2030  2050 |
| Климатично неутрална икономика: нулеви емисии на парникови газове до 2050 г. | Стратегия на ЕС: Чиста планета за всички COM(218)773 | 2050 |
| Сигурна, конкурентна и устойчива енергия | Енергиен съюз | 2030, 2050 |
| *Адаптация към климатичните промени* |  |  |
| Подобряване на капацитета за адаптиране, засилване на устойчивостта и намаляване на уязвимостта към климатичните промени | 8 Рамкова програма за околна среда, Приоритетна цел 2, ЦУР 13.1 (Дневен ред 2030), Споразумение от Париж | 2030 |
| Интегриране на мерки за климата в националните политики и стратегии | ЦУР 13.1 (Дневен ред 2030), Споразумение от Париж | 2030 |
| Държавите членки приемат детайлни стратегии за адаптация към климатичните промени | Стратегия на ЕС за адаптация към климатичните промени | 2017 |
| *Финансиране на мерките за климата* |  |  |
| Постигането на целите за климата формират минимум 20% от разходите на Съюза за периода 2014 – 2020 г. | Многогодишна финансова рамка на ЕС | 2014 - 2020 |
| Развитите страни ще мобилизират заедно 100 милиарда долара за мерки за климата на годишна база | ЦУР 13.4 (Дневен ред 2030), Споразумение от Париж | 2020 |
| **Въздух** | | |
| Ангажименти по отношение на задържане и намаляване на нива на емисии на основни замърсители | Конвенция за трансгранично замърсяване на въздуха на далечни разстояния (ИКЕ на ООН) и протоколи, ЦУР 7 и 13 (дневен ред 2030) | 2030 |
| Ангажименти на държавите членки по отношение на задържане и намаляване на нива на емисии на основни замърсители | Директива (ЕС) 2016/2284 за намаляване на националните емисии на някои атмосферни замърсители | 2030 |
| *Качество на атмосферния въздух* |  |  |
| Ограничаване на нивата на SO2, NO2, C6H6, C, Pb, PM10, PM2,5; постигане на целеви стойности за PM2,5, O3, As, Cd, Ni, BaP, дългосрочни цели за О3, национални цели за намаляване на концентрациите на PM2,5 и критични нива за SO2 и Nox | Директива 2008/50/ЕО относно качеството на атмосферния въздух,  ЦУР 11 (Дневен ред 2030) | 2005/2010/  2013/2015  2030 |
| Постигане на амбицията за нулево замърсяване, включително на атмосферния въздух | 8 Рамкова програма за околна среда, Приоритетна цел 4 | 2030 |
| *Влияние върху човешкото здраве и благосъстояние* |  |  |
| Значително намаляване на смъртността и заболеваемостта, причинени от замърсяването на въздуха | ЦУР 3.9 (Дневен ред 2030) | 2030 |
| Намаляване на негативния ефект от замърсяване на атмосферния въздух върху човешкото здраве (преждевременна смърт като резултат от ФПЧ и О3) – 52% в сравнение с 2005 г. | Програма за чист въздух за Европа COM (2013) 918 | 2030 |
| **Отпадъци и материални ресурси** | | |
| *Ресурсна ефективност* |  |  |
| Подобряване на ресурсната ефективност | 8 Рамкова програма за околна среда, Приоритетна цел 3  Пътна карта за ефективно използване на ресурсите в Европа | 2020/ 2030 |
| Постигане на модел на регенеративен растеж, постигане на икономически растеж, независимо от използването на ресурси и нарушаването на околната среда, ускоряване на прехода към кръгова икономика | 8 Рамкова програма за околна среда, Приоритетна цел 3 | 2030 |
| Намаляване на натиска върху околната среда и климата, свързан с производството и потреблението (особено в областта на енергетиката, индустриалното развитие, сградите и инфраструктурата, мобилността и храните) | 8 Рамкова програма за околна среда, Приоритетна цел 6 | 2030 |
| Постигане на устойчиво управление и ефективно използване на ресурси | ЦУР 12.2 (Дневен ред 2030) | 2030 |
| *Образуване и управление на отпадъците* |  |  |
| 59%/ 55%/ 60%/65% от битовите отпадъци са обект на подготовка за повторна употреба и рециклиране | Директива за отпадъците (2018) | 2020/ 2025/ 2030/ 2035 |
| Намаляване на депонирането на биоразградими отпадъци до 75%/ 50%/ 35% от същите отпадъци образувани през 1995 г.  Намаляване на депонирането на биоразградими отпадъци до максимум 10% от образуваните | Директива 1999/31/ЕО относно депонирането на отпадъци  Директива (ЕС) 2018/850 за изменение на Директива 1999/31/ЕО относно депонирането на отпадъци | 2006/ 2009/ 2013  2035 |
| Специфични цели за намаляване на отпадъците от опаковки, строителни и други МРО | Рамковата директива [(EС) 2018/851](https://eur-lex.europa.eu/legal-content/BG/TXT/PDF/?uri=CELEX:32018L0851&from=EN) за изменение на Директива 2008/98/ЕО относно отпадъците, Директивата (EС) 2018/852 за изменение на Директива 94/62/ЕО относно опаковките и отпадъците от опаковки, Директива (EС) 2018/849 за изменение на Директиви 200/53/ЕО относно ИУМПС, 2006/66/ЕО относно батерии и акумулатори и отпадъци от батерии и акумулатори и 2012/19/ЕС относно отпадъци от електрическо и електронно оборудване, Директива (ЕС) 2019/904 относно намаляването на въздействието на определени пластмасови продукти върху околната среда | 2008 - 2035 |
| Рециклиране на всички опаковки от пластмаса | Европейска стратегия за пластмасата, 2018 | 2030 |
| Намаляване на образуването на отпадъци общо и на човек от населението, намаляване и устойчиво управление на опасните отпадъци | 7 Рамкова програма за околна среда | 2020 |
| Намаляване с 50% на хранителните отпадъци на човек от населението и намаляване на загубата на храни | ЦУР 12.3 (Дневен ред 2030) | 2030 |
| **Химическо замърсяване** | | |
| Защита на човешкото здраве и околната среда чрез регистриране, оценка и ограничаване на химикалите | Регламент (ЕО) № 1907/2006 (REACH) | Н/П |
| Превенция или намаляване на емисиите във въздуха, водите и на сушата и превенция на образуването на отпадъци, за да се постигне опазване на околната среда в цялост | Директива 2010/75/ЕС относно емисиите от промишлеността |  |
| Използването на продукти за растителна защита няма негативен ефект върху човешкото здраве и околната среда | 7 Рамкова програма за околна среда | 2020 |
| Намаляване на употребата на устойчиви органични замърсители | Регламент (ЕС) 850/ 2004, Директива (ЕС) 96/59 | За нови съоръжения: 2 години; за съществуващи съоръжения: 8 години от влизане в сила |
| Приоритетно опасните вещества съгласно Директива 2008/105/ЕС са отстранени от повърхностните води | Рамкова директива за водите 2000/60/ЕС | Н/П |
| Намаляване на смъртните случаи, причинени от работни места, изложени на въздействието на химикали | Пътна карта за канцерогените (EU - OSHA) | Н/П |
| Намаляване на нивата на живак в околната среда и излагането на човека на емисии от антропогенен произход и изпускания на живак и живачни елементи | Европейска стратегия за живака  Конвенция Минамата относно живака | Н/П |
| Ограничаване употребата на определени опасни вещества в електрическо и електронно оборудване | Директива 2011/65/ЕС (Rohs 2) |  |
| **Шум** | | |
| *Намаляване на шума* |  |  |
| Значително намаляване на нивата на шум, включително чрез подобряване на дизайна на градовете | 7 Рамкова програма за околна среда | 2020 |
| Държавите членки изготвят стратегически карти за шума всеки пет години, за да определят шумовото натоварване на околната среда от транспотни и индустриални източници | Директива 2002/49/ЕС | Н/П |
| *Въздействие върху човешкото здраве и благосъстояние* |  |  |
| Намаляване с 1/3 на случаите на преждевременна смърт в резултат от незаразни болести, чрез превенция, лечение и промоция на психичното здраве и благосъстояние | ЦУР 3 (Дневен ред 2030) | 2030 |
| **Индустриално замърсяване** | | |
| Подобряване на инфраструктурата и модернизация на индустрията за постигане на по-голяма устойчивост, ресурсна ефективност, прилагане на чисти и щадяща околната среда технологии и процеси | ЦУР 9.4 (Дневен ред 2030) | 2030 |
| Прилагане от страна на индустрията на най-добри налични техники и иновации | 7 Рамкова програма за околна среда | 2020 |
| Подобрена ресурсна ефективност на индустрията | Директива 2010/75/ЕС относно емисиите от промишлеността | Н/П |

# 

# Национални политики в областта на околната среда

## Рамка на политиките по ОС в България

Съгласно чл. 8, ал. 1 от ЗООС държавната политика по опазване на околната среда се осъществява от министъра на околната среда и водите, който се подпомага при осъществяване на своите правомощия от администрацията на МОСВ.

Политиката в областта на управлението на компонентите на околната среда е насочена към опазване, съхранение и увеличаване на природния капитал, подобряване на управлението на отпадъците, преход към ефективна кръгова и конкурентоспособна нисковъглеродна икономика от гледна точка на използването на ресурсите и провеждане на устойчива политика за постигане на здравословна околна среда и защита на населението от свързани с околната среда въздействия. Тя обхваща прилагането и развиването на комплекс от инструменти, които допринасят във висока степен за опазване чистотата на водите, почвите и въздуха, предотвратяване образуването на отпадъци и насърчаване на повторната употреба и оползотворяването им чрез рециклиране, адаптиране към измененията на климата и ефективно използване на ресурсите в икономическия цикъл на страната.

Политиката в областта на националната система за мониторинг на околната среда и информационна обезпеченост е насочена към осигуряване на мониторинг на околната среда, анализ и оценка на състоянието на компонентите и факторите на околната среда за изготвяне и предоставяне на информация, която да служи за основа за вземане на решения относно ефективността и целесъобразността на провежданите политики в областта на околната среда. Политиката се реализира чрез дейности за изграждане и поддържане на Националната система за мониторинг на околната среда. Министерството на околната среда и водите чрез ИАОС ръководи Националната система за мониторинг на околната среда, която гарантира достоверност, пълнота, актуалност, прозрачност и публичност на информацията за състоянието на околната среда, за целите на публичната власт и в полза на обществото.

В настоящото изложение политиките по околна среда са разгледани съгласно структурата на Доклад за преглед на изпълнението на политиките на ЕС в областта на околната среда от 2019 г., изготвен от ЕК.[[7]](#footnote-7) Добавени са политиките в областта на НСМОС и информация и участие на обществеността.

### **Превръщане на България в ефективна от гледна точка на използването на ресурсите, екологосъобразна и конкурентоспособна нисковъглеродна кръгова икономика**

#### **Управление на дейностите по изменение на климата**

Държавната политика в областта на управление на дейностите по изменение на климата е насочена към намаляване на неблагоприятното въздействие върху човешкото здраве, екосистемите и националното стопанство, предизвикано от изменението на климата. Политиката на България в тази област се определя, от една страна, от международните ангажименти, поети от страната с ратифицирането на Рамковата конвенция на ООН по изменение на климата и Протокола от Киото, и от друга – от европейското законодателство в тази област.

България участва активно в общите усилия за смекчаване на изменението на климата и адаптация към вече настъпилите промени. От 2014 г. действа Законът за ограничаване изменението на климата. Изпълнява се третият национален план за действие по изменението на климата, в ход е подготовката на Национална стратегия за адаптация. България участва успешно в Европейската схема за търговия с емисии на парникови газове със 127 инсталации на територията на страната. Заедно с останалите държави членки на Европейския съюз, България ще изпълнява обща цел за намаляване на емисиите на парникови газове с най-малко 40% до 2030 г. с приемането на Рамката за политиките по климат и енергетика до 2030 г.

МОСВ провежда цялостната държавна политика по ограничаване изменението на климата чрез дирекция „Политика по изменение на климата“. МОСВ се подпомага от Национален експертен съвет по изменение на климата като консултативен орган. ИАОС извършва инвентаризация на емисии на парникови газове и вредни вещества във въздуха, провежда процедури по издаване, преразглеждане, изменение, актуализиране и отмяна на разрешителни за търговия с емисии на парникови газове и осъществява административно управление на националния регистър за отчитане на издаването, притежаването, предаването, прехвърлянето и отменянето на квоти за емисии на парникови газове. Задължения във връзка с мерките за ограничаване изменението на климата имат следните секторни министерства: МЗХГ, МИ, МТИТС, МФ, МВР, МЕ, МВнР, МЗ, МОН, МТСП , както и НСИ, БАСФ, ИААА, ИАЖА, ИАМА, ИАППРД, ГД „ГВА“, БАН, НДЕФ, ПУДООС.

#### **Управление на отпадъците**

Държавната политика по управлението на отпадъците допринася за постигане на ресурсна ефективност чрез прилагане на йерархията при управление на отпадъците, предотвратяване на образуването им, насърчаване на повторната употреба и оползотворяването им чрез рециклиране, намаляване на депонирането и ограничаване на вредното им въздействие върху околната среда и човешкото здраве.

За ограничаване на вредното въздействие на отпадъците върху здравето на хората и околната среда, ключовите дейности и инициативи са насочени към увеличаване на количествата рециклирани и оползотворени отпадъци, повишаване значението на дейностите по рециклиране и оползотворяване на отпадъците, насочвайки усилията за създаване на „рециклиращо общество” и подход, отчитащ целия „жизнен цикъл на продуктите и материалите”. Ключова е задачата свързана с координиране на дейността за осъществяване на националната политика по управление на отпадъците, координация и контрол при проектиране, изграждане и експлоатация на съоръжения за третиране на отпадъците.

На национално ниво политиката по управление на отпадъците се осъществява от МОСВ, чрез Дирекция „Управление на отпадъците и опазване на почвите“, а на регионално от общините. ИАОС извършва лабораторни изпитвания за охарактеризиране на отпадъците; събира, анализира и предоставя данни за отпадъци на национално ниво. РИОСВ осъществяват превантивен контрол върху компонентите на околната среда, съобразно законовите и подзаконовите нормативни актове, чрез утвърждаване на работни листове за класификация на образувани отпадъци, издаване на разрешения за извършване на дейности по третиране на отпадъци, издаване на становища/ административни актове/съгласуване на проекти за закриване и рекултивация на съществуващите депа за отпадъци и др. ПУДООС финансира реализацията на инвестиционни и неинвестиционни екологични проекти в областта на управлението на отпадъците .Други институции и организации, които имат отговорности и задължения, във връзка с управление на отпадъците - Басейнови дирекции, МТИТС, всички министерства, отговорни за секторните стратегии, МИ, Изпълнителна агенция за насърчаване на малките и средните предприятия, МОН, МЗХ, АОП, бизнес организации, браншови организации, НСОРБ.

### **Опазване, съхранение и увеличаване на природния капитал**

#### **Природа и биологичното разнообразие**

Държавната политика в областта на защитата на природата е насочена към управлението, контрола и опазването на биологичното разнообразие и защитените природни територии.

МОСВ разработва и прилага цялостната национална политика в областта на опазването на биоразнообразието, застрашените видове и защитените територии, като подготвя нормативни и планови документи, провежда процедури по оценка за съвместимостта на инвестиционни предложения и планове, програми и проекти с предмета и целите на защитените зони, вкл. чрез процедурите по оценка на въздействието върху околната среда и екологична оценка, оказва методическа помощ на регионалните инспекции и дирекциите на националните паркове по прилагането на нормативната уредба в сектор защита на природата, поддържа регистри, предоставя информация и др.

В страната са обявени 3 национални парка, 11 природни парка, 55 резервата, 35 поддържани резервата, над 500 защитени местности и 350 природни забележителности. С цел опазването и ефективното управление на защитените територии, се разработват и прилагат плановете за управление. Немалка част от защитените територии на България са включени в различни международни мрежи – Конвенцията за опазване на световното културно и природно наследство и Програмата за биосферните резервати на ЮНЕСКО, Рамсарската конвенция за влажните зони и др., които поставят пред провежданите политики допълнителни отговорности за гарантиране на устойчиво управление на природните ни ресурси.

България е и една от най-богатите на биологично разнообразие европейски държави и е на трето място в ЕС по процент от националната територия, която попада в европейската екологична мрежа Натура 2000 (34.9%).

На национално ниво МОСВ, чрез Дирекция „Национална служба за защита на природата“, провежда цялостната политика в областта на опазване на природата, подпомагана и от други дирекции в МОСВ. ИАОС осъществява контрол върху освобождаването на ГМО в среда чрез анализ на проби от растения, почви и води. ДНП осигуряват провеждането на държавната политика по опазване и поддържане на разнообразието от екосистеми и естествените процеси, протичащи в тях, защита на дивата природа, опазване и поддържане на биологичното разнообразие и предоставяне на възможности за развитието на научни, образователни и рекреационни дейности в поверените им защитени територии. РИОСВ извършва дейности по опазване на елементите на НЕМ и биологичното разнообразие, както и устойчивото използване на биологичните ресурси. ПУДООС осигурява безвъзмездно финансиране за реализацията на екологични проекти на общини, НПО и научната общност, които отговарят на приоритетите в сектор „Ограничаване загубата на биологичното разнообразие и запазване на естествените екосистеми“.

#### **Опазване на почвите**

Политиката по **опазване на почвите** е насочена към опазването на земните недра и почвите. Основните дейности по опазване на почвите са свързани с хармонизиране на българското с европейското законодателство в областта на опазването, устойчивото ползване и възстановяването на земите и почвите; участие в разработването на документи на европейско ниво; разработване на нормативни актове, стратегии, програми, оценки и анализи; координиране на дейностите по поетите ангажименти по Конвенцията на ООН за борба с опустиняването, Националната стратегия и Плана за действие за борба с опустиняването и деградацията на земите и мерките за тяхното изпълнение; осъществяване на превантивен, текущ и последващ контрол по изпълнението разпоредбите на Закона за почвите и подзаконовите нормативни документи.

На национално ниво политиката се осъществява от МОСВ чрез Дирекция „Управление на отпадъците и опазване на почвите“. На регионално и общинско ниво - от РИОСВ, областните и общински администрации. Функции и задължения, свързани с осъществяване на държавната политика за опазване на почвите, имат ИАОС, МЗХГ, Държавните горски предприятия, ИАГ, МРРБ, собствениците, управляващи земеделски земи, „Напоителни системи“ ЕАД.

#### **Гори и горски сектор**

Политиката в областта **на горите и горския сектор** е насочена към постигане на дългосрочно и устойчиво управление на жизнени и продуктивни многофункционални гори и нарастваща конкурентоспособност на горския сектор като основа за по-добър жизнен стандарт, особено в планинските и селските райони. Предпоставка за устойчиво развитие на горските територии са регламентираните със Закона за горите три нива на горско планиране - национално, областно и местно, отразени съответно в Национална стратегия за развитие на горския сектор, Стратегически план за развитие на горския сектор, областни планове за развитие на горските територии и горскостопански планове и програми.

На национално ниво политиката се осъществява от МЗХ. Функции и задължения, свързани с осъществяване на държавната политика , имат МОСВ, ИАГ, МРРБ, МВР, Регионални дирекции по горите (РДГ), Държавно горско стопанство (ДГС)/Държавно ловно стопанство (ДЛС), Агенция по геодезия, картография и кадастър, ИАОС, РИОСВ, Държавни горски предприятия (ДГП), държавни и научни институции, областни и общински администрации, собственици на гори и собственици и ползватели на земеделски територии, НПО, Лесотехнически университет (ЛТУ), Институт за гората при БАН (ИГ-БАН), Национално ловно-рибарско сдружение – Съюз на ловците и риболовците в България (НСЛР СЛРБ), браншови организации и природозащитни НПО.

### **Гарантиране на здравето и качеството на живот на гражданите**

#### **Опазване чистотата на атмосферния въздух**

Държавната политика по опазване чистотата на атмосферния въздух е свързана с постигане и поддържане на качество на въздуха (КАВ), в съответствие с определените от законодателството изисквания. Политиката е насочена към достигане на общоевропейските норми за качество на атмосферния въздух върху територията на цялата страна, намаляване нивата на емисиите и подобряване на качеството на течните горива.

В изпълнение на целта, ключовите дейности и инициативи са свързани с разработване на национални стратегии, програми, планове за действие и др. във връзка с прилагането на нормативните актове, установяващи норми за съдържание на вредни вещества в атмосферния въздух, вкл. реда и начините за техния контрол, достигане и поддържане. Ключов инструмент при провеждането на политиката по осигуряване на КАВ е осигуряването на качеството, поддържането и развитието на НСМОС за предоставяне на надеждни данни и базова информация за взимане на аргументирани управленски решения.

На национално ниво МОСВ, чрез Дирекция „Опазване чистотата на въздуха“, провежда цялостната политика в областта на опазване на чистотата на въздуха, в т.ч. разработване на нормативни документи, координиране на национални програми, определяне на норми на допустими емисии на вредни вещества от неподвижни източници, изпълнение на задълженията на страната ни по Конвенцията за трансгранично замърсяване на въздуха на далечни разстояния, Виенската конвенция за защита на озоновия слой, прилагане на законодателството за опазване на озоновия слой и ограничаване на емисиите на флуорсъдържащите парникови газове, др. Значителна роля за изпълнение на мерките по опазването му имат българските общини, като МОСВ подпомага местните власти при разработването на общински програми за намаляване на емисиите на вредни вещества за населените места, където са регистрирани превишения на установените норми и контролира тяхното изпълнение. ИАОС предоставя услуги в областта на информационното обслужване и лабораторни изпитвания в областта на опазване чистотата на въздуха, както и изгражда и поддържа НСМОС, в частност КАВ. Регионалните инспекции по околна среда и води (РИОСВ) осъществяват контрол на регионално ниво в съответствие с изискванията на законодателството за опазване чистотата на атмосферния въздух и контрол на веществата, които нарушават озоновия слой и флуорсъдържащите парникови газове.

Други институции и организации, които имат задължения при изпълнение на мерките по опазване на въздуха, са МИ, ДАМТН, МЗХГ, ИАГ, МРРБ, МТИТС, РИОСВ, МВР, ИААА, НСОРБ, МЗ, НИМХ, газоразпределителните и топлофикационни дружества.

#### **Оценка и управление на въздействието върху околната среда**

Основната цел на политиката по оценка и управление на въздействието върху околната среда е създаване на оптимални условия за законосъобразно осъществяване на икономически дейности и управление на риска от замърсяване на околната среда и за човешкото здраве чрез рационализиране и ефективно прилагане на законодателството в обхвата на превантивните дейности от страна на компетентните органи по оценка на въздействието върху околната среда и екологична оценка, включително координиране на процедурите по ОВОС, екологична оценка (ЕО), комплексни разрешителни (КР) и контрол на рисковете от големи аварии с опасни химикали (СЕВЕЗО III), предотвратяване на промишленото замърсяване, химикали и контрол на опасностите от големи аварии.

На национално ниво държавната политика по оценка и управление на въздействието върху околната среда се осъществява от МОСВ чрез дирекция “Екологична оценка, оценка на въздействието върху околната среда и предотвратяване на замърсяването“. Задължения имат ИАОС, РИОСВ, БД и ДНП, съгласно функциите, определени с устройствените правилници на МОСВ и неговите структури. ИАОС, РИОСВ, БД и ДНП участват в предоставянето на отделни услуги в изпълнение на задълженията им по ЗООС, ЗЗВВХВС, ЗЗШОС и ЗОПОЕЩ. По отношение на мерките за отстраняване на миналите екологични щети, като представляващи държавата по договорите за изпълнението им участват министърът на околната среда и водите, министърът на финансите и изпълнителният директор на АПСК (сега АППК). За осъществяване на някои от функциите си компетентните органи по екологичното законодателство взаимодействат с държавни органи, областните управители и общинските администрации.

#### **Шум**

Шумът е един от основните фактори с неблагоприятно въздействие върху населението, присъстващ като нежелан или вреден външен звук, причинен от човешката дейност, в т.ч. излъчван от автомобилния, железопътния и въздушния транспорт, от инсталации и съоръжения на промишлеността и от локални източници. Показателите за шум в околната среда са физични величини, при чието определяне са отчетени степента и границите на дискомфорт на гражданите, изложени на шум. След замърсяването на въздуха, факторът шум е от основно значение за здравето на хората.

В компетенциите на Министерството на околната среда и водите са политиката по управление, мерките за предотвратяване и контролът на шума от промишлени източници, подпомагано на национално ниво от Дирекция "Екологична оценка, оценка на въздействието върху околната среда и предотвратяване на замърсяването" в структурата на министерството, а на регионално ниво – от 15-те РИОСВ.

Дирекцията осъществява дейността си в съответствие с европейското и национално законодателство – Директива за оценка и управление на шума в околната среда, Закон за защита от шума в околната среда и подзаконовата нормативна уредба. Основните дейности във връзка с осъществяване на политиката са свързани с координиране, съвместно със заинтересованите ведомства, на дейностите по защита от шум в околната среда, както и с осигуряване на методическо ръководство на Изпълнителна агенция Околна среда и регионалните инспекции по околна среда и води по отношение на мониторинга и контрола на шума в околната среда.

Шумовото замърсяване е в обхвата на компетенциите и на други ведомства, освен на МОСВ - Министерство на здравеопазването, Министерство на транспорта, информационните технологии и съобщенията, Министерство на регионалното развитие и благоустройството, Министерство на вътрешните работи. Техните функции се подкрепят от централни, регионални и общински органи – ИАОС, РИОСВ, РЗИ, общини.

#### **Радиация**

В резултат на дейността на човека, елементите на околната среда биват допълнително обогатявани с естествени и техногенни радионуклиди, които се преразпределят пространствено. За целите на ранно откриване на отклонения от допустимите стойности на радиационните параметри в основните компоненти на околната среда (въздух, води, почви) и осигуряване на актуална информация за компетентните институции и обществеността, функционира Национална система за радиологичен мониторинг на околната среда, ръководена от Министъра на околната среда и водите чрез Изпълнителната агенция по околна среда.

Министрите на здравеопазването, на околната среда и водите, на вътрешните работи, на отбраната, на земеделието, храните и горите, на транспорта, информационните технологии и съобщенията, на образованието и науката и председателят на Държавна агенция „Национална сигурност“ осъществяват специализиран контрол в съответствие с предоставените им от закона правомощия. Организации, които имат функции по осъществяване на радиологичен мониторинг на околната среда, са ИАОС, Агенцията за ядрено регулиране, Държавно предприятие „Радиоактивни отпадъци“ и Държавна агенция „Национална сигурност“.

#### **Качество и управление на водите**

Държавната политика по управление на водите цели постигане и поддържане на добро състояние на всички подземни, повърхностни и морски води, като ресурс от особено значение за живота на планетата, както и ограничаване на вредните въздействия върху човешкия живот и здраве, околната среда, културното наследство и стопанската дейност.

Политиката по управление на водите е насочена към разработване и изпълнение на Планове за управление на речните басейни като основен планов документ за интегрирано управление на водите и на Морската стратегия. Осигуряване на достатъчно по количество и с необходимото качество вода за нуждите на населението, икономиката и екосистемите – непрекъснатост на водоподаването и намаляване на количествата иззета и използвана вода за ефективност на консумацията и управлението на водите като стопански ресурс. Контрол на заустванията на отпадъчните води и развитие на системата за мониторинг. Намаляване на неблагоприятните климатични въздействия – оценка на заплахата и риска от наводнения, определяне на райони със значителен потенциален риск от наводнения, разработване и изпълнение на Планове за управление на риска от наводнения, с предприемане на конкретни превантивни и защитни мерки и мерки за подготвеност на компетентните органи и населението. Финансиране на устойчиви инвестиции в екологична ВиК инфраструктура.

На национално ниво, политиката по управление на водите се осъществява от МОСВ, чрез Дирекция „Управление на водите“, подпомагани и от други дирекции в МОСВ. Басейновите дирекции провеждат държавната политика на територията на съответния район за басейново управление на водите. ИАОС извършва мониторинг на химичното и биологично състояние на повърхностните водни тела и свързаните с това измервания на количеството им и химичното състояние на подземните водни тела. РИОСВ осъществяват мониторинга на отпадъчните води и контрола на обектите, формиращи отпадъчни води. ДНП осъществяват контрола за спазването на забраните и ограниченията в границите на санитарно-охранителните зони и върху компонентите и факторите на околната среда, оказващи влияние върху състоянието на водите в границите на парка. ПУДООС финансира: изграждането на мрежите и изпълнението на мониторинга на водите, изпълнението на проучвания и капиталови разходи, предвидени като мерки в ПУРБ и ПУРН, както и други разходи. НИМХ извършва мониторинга на количеството валежите, подземните и повърхностните води, включително наносния отток, прогнозира наводнения и засушавания на територията на страната, осигурява метеорологични прогнози, прогнози за валежите, снеготопенето и наводненията във връзка с управлението на водите и защитата от вредното им въздействие. Други институции и организации, които имат функции във връзка с управление на водите, са МРРБ, Министерство на икономиката, Министерство на енергетиката, МЗХГ, общините, ДКЕВР, ВИК операторите.

Министерството на околната среда и водите чрез ИАОС ръководи Националната система за мониторинг на околната среда (НСМОС), информационни системи и регистри, като чрез тях се осигурява достъп до актуална и навременна информация за състоянието на околната среда. Целта на тази политика е осигуряване на представителна информация за околната среда.

Системата се организира в съответствие с Глава осма от ЗООС и включва Националните мрежи за мониторинг на: атмосферен въздух, води, земи и почви, гори и защитени територии, биологично разнообразие, радиологичен мониторинг и мониторинг на шума. В обхвата на НСМОС се включват и контролно-информационните системи за: емисии на вредни вещества в атмосферния въздух, емисиите на отпадъчни води във водни обекти, информационна система за отпадъците, информационна система за опазване на земните недра.

На национално ниво системата се ръководи от Министъра на околната среда и водите чрез Изпълнителната агенция по околна среда. Оценките на състоянието на компонентите на околната среда и докладванията на данни на национално ниво се извършват от ИАОС. Оценките на регионално ниво – от РИОСВ, оценките и докладванията на състоянието на водните ресурси на басейново ниво – от 4 Басейнови дирекции за управление на водите. Други институции, допринасящи за изпълнението на политиката, са МЗХГ, МРРБ, МВР, МЗ, АЯР, Агенция “Митници“, ИА БСА, ИАГ, НАП, НСИ, НИМХ, ИКИТ, ИО на БАН, НЦООЗ, РЗИ, НЦРРЗ и др.

### **Информация, участие на обществеността, достъп до правосъдие и спазване на нормативните изисквания**

Политиката за информиране, участие на обществеността в процеса на вземане на решения и прилагане на механизмите на контрол допринася за изпълнението на мисията и визията на МОСВ, свързани с информиране и участие на обществеността за формиране на устойчиви модели на поведение по въпросите на околната среда. Тя е насочена и към осъществяване на ефективен превантивен, текущ и последващ контрол за изпълнение на екологичното законодателство и осигуряване на качествени административни услуги за гражданите и бизнеса от РИОСВ. С приоритет е и подобряването на координацията и обмена на информация на оперативно ниво за управление на дейности, свързани с компоненти на околната среда (води, въздух) и фактор отпадъци, за повишаване ефективността на специализираните административни звена, както и на други органи на власт, осъществяващи контролни правомощия съгласно екологичното законодателство.

На национално ниво политиката се осъществява от МОСВ чрез:

* Дирекция „Координация по въпросите на ЕС и международно сътрудничество“, която координира и участва в дейностите в системата на министерството, свързани с участието на обществеността в изпълнението на националната политика за опазване на околната среда, подготовката и провеждането на кампании за повишаване на общественото съзнание и култура в областта на околната среда, както и осъществява дейности по информиране на обществеността относно политиката по околна среда и достъпа до информация чрез предоставяне на пакет информационни услуги.
* Дирекция „Национален координационен център“ (НКЦ), която: извършва дейности по събиране и обработване на оперативна информация, свързана с компонентите на околната среда (води, въздух), както и с факторите (отпадъци), които замърсяват или увреждат околната среда; извършва обмен на информация на оперативно ниво с други органи на власт и администрации, свързана с компонентите на околната среда; методически ръководи и координира РИОСВ по отношение на планирането, провеждането и отчитането на контролната им дейност; координира и участва в разработването на методически указания и информации, свързани с контролната дейност на РИОСВ; анализира и обобщава резултатите на национално ниво от осъществяваната контролна дейност на РИОСВ.

Дирекция НКЦ осъществява координация и обмен на информация на оперативно ниво за управление на дейности, свързани с компонентите на околната среда (води, въздух) и фактор отпадъци.

Други звена на МОСВ осъществяват дейности по отношение на: участието на обществеността в процедурите за вземане на решения, съгласно изискванията на Закона за опазване на околната среда, специфичните закони и подзаконови нормативни актове в сферата на опазването на околната среда и методическо подпомагане на дейността за осъществяване на контрол за изпълнение на екологичното законодателство; организиране и координиране на процеса за предоставяне на достъп на обществеността до информация за околната среда; организиране дейността по административното обслужване на физическите и юридическите лица на "едно гише"; координиране и участие в осъществяване на информационни събития и кампании за повишаване на съзнанието и културата на обществеността в сферата на околната среда и устойчивото развитие.

ИАОС, РИОСВ, БД и ДНП: осигуряват достъп на обществеността до информация в областта на околната среда; участие на обществеността, неправителствени организации и други заинтересувани страни в разработването и прилагането на националната политика за опазване на околната среда; координация при подготовката и провеждането на кампании за повишаване на информираността на различни обществени групи в областта на околната среда; координация и участие в дейности по разширяване на познанията и културата по въпросите на околната среда и провокиране на екологосъобразно поведение у младите хора.

РИОСВ отговаря за прилагането и налагането на установените нормативни изисквания в областта на екологичното законодателство. Дейността на РИОСВ е организирана така, че опазването на околната среда да става през всички етапи на контрол – от най-ранен етап на ниво инвестиционно намерение, през текущия и последващ контрол, до изпълнение на след експлоатационните мерки. РИОСВ имат регулиращи, информационни и контролни функции. Акцент по отношение на осъществяваната контролна дейност от РИОСВ е прилагането на системния подход – превенция и контрол. Приоритетно дейността на контролните органи е насочена към трайното решаване на съществуващи екологични проблеми и привеждане на обектите в съответствие с екологичното законодателство. Наложен в контролната дейност е комплексният подход при извършване на проверките. За резултатите от осъществения контрол и предприетите мерки своевременно се информира обществеността чрез интернет страниците на РИОСВ. Механизмите за контрол и превенция се прилагат от РИОСВ при спазване на принципите на прозрачност, откритост, партньорство и диалог. На обявения „Зелен телефон“ за сигнали за замърсяване на околната среда от МОСВ и РИОСВ ежегодно се приемат, анализират и обработват хиляди сигнали. Информация за извършените проверки и предприетите мерки е публикувана на интернет страниците на РИОСВ и МОСВ. Прилага се практиката да се уведомяват и канят за присъствие на проверките сигналоподателите, което засилва доверието на гражданите в работата на инспекциите. В резултат на отговорното отношение към всеки постъпил сигнал, все повече граждани се обръщат за съдействие към МОСВ, респективно РИОСВ.

Осигуряването на ефективен достъп на представителите на обществеността до административни и съдебни процедури за преразглеждане на актове и решения в областта на околната среда е хоризонтален приоритет на политиката по околна среда. Административнопроцесуалният кодекс се прилага по отношение на административното производство и представители на обществеността могат да обжалват решения на административните органи. Българското законодателство предвижда много възможности за участие на засегнатата общественост в съдебния процес. Дава се възможност да се заведе както административно, така и гражданско дело по въпроси, свързани с околната среда. Съдебните решения, които се отнасят до околната среда, са задължителни за всички административни органи и за всички физически и юридически лица. По принцип, членовете на заинтересованата общественост, при обоснован правен интерес, имат право да оспорват всяко решение, взето от административните органи, освен ако специален закон не предвижда друго. Възможността представителите на обществеността да имат достъп до административни и съдебни процедури, за да атакуват действия и бездействия на физически лица и държавни органи, противоречащи на разпоредбите на националното законодателство за околната среда, е гарантирана от самата Конституция. Тя предвижда, че всеки има право на здравословна околна среда и това дава конституционните основания за обжалване на всички действия и бездействия на физически лица и държавни органи, свързани с околната среда. Достъп на представителите на обществеността до процедури по преразглеждане по съдебен ред е осигурен по отношение на основните актове, позволяващи реализирането на дейности, оказващи значително въздействие върху околната среда – ОВОС, ЕО, КР и контрола на опасностите от големи аварии с опасни вещества на предприятия/съоръжения с висок рисков потенциал, както и по отношение на нормативните и общите административни актове, касаещи околната среда.

## Национално законодателство

Опазването на околната среда в Република България е регламентирано в национални нормативни актове и международни правни актове, към които нашата страна се е присъединила или са приети с нейно участие, т. е. актове съдържащи правни норми за регулиране на обществените отношения, свързани с опазването на околната среда.

Националните нормативните актове включват Конституцията на Република България, закони и подзаконови нормативни актове (наредби, правилници, нормативни административни актове).

Международните договори, ратифицирани по конституционен ред, обнародвани и влезли в сила за Република България, са част от вътрешното право на страната и имат предимство пред тези норми на вътрешното законодателство, които им противоречат съгласно разпоредбата на чл. 5, ал. 4 от Конституцията на Република България. Международните правни актове в областта на околната среда включват право на ЕС, международно законодателство, спогодби, протоколи, конвенции и др.

Опазването на околната среда е регламентирано в Конституцията на Република България. Разпоредбата на чл. 15 от Конституцията прокламира като приоритет на държавата опазването и възпроизводството на околната среда, поддръжката и разнообразието на живата природа и разумното използване на природните богатства и ресурсите на страната. В чл. 18, ал. 1 от КРБ е определено, че подземните богатства, крайбрежната плажна ивица, както и водите, горите и парковете с национално значение, природните и археологическите резервати, определени със закон, са изключителна държавна собственост.

Опазването на околната среда намира регламентация и в чл. 21, ал. 1 от КРБ , който гласи, че земята е основно национално богатство, което се ползва от особената закрила на държавата и обществото и чл. 55 от КРБ , който регламентира като основно човешко право правото на здравословна и благоприятна околна среда в съответствие с установените стандарти и нормативи.

Важно значение има и чл. 5, ал. 4 от КРБ, според който международните договори действат пряко след ратификацията и публикуването им и имат предимство пред нормите на вътрешното законодателство, които им противоречат.

***Закони***

Законите, регламентиращи обществените отношения в областта на околната среда, могат да се разделят на общи, специални (отраслови) и закони, които формално спадат към други отрасли на законодателството, но съдържат правни норми, регулиращи обществени отношения в областта на околната среда - Наказателен кодекс, Закон за устройство на територията и др.

Рамковият **Закон за опазване на околната среда** съдържа основните принципи на съвременната политика и законодателство в областта на околната среда. Законът урежда обществените отношения, свързани с опазването на околната среда за сегашните и бъдещите поколения и защитата на здравето на хората; съхраняването на биологичното разнообразие в съответствие с природната биогеографска характеристика на страната; опазването и ползването на компонентите на околната среда; контрола и управлението на факторите, които увреждат околната среда; осъществяването на контрол върху състоянието на околната среда и източниците на замърсяване; предотвратяването и ограничаването на замърсяването; създаването и функционирането на Националната система за мониторинг на околната среда; стратегиите, програмите и плановете за опазване на околната среда; събирането и достъпа до информацията за околната среда; икономическата организация на дейностите по опазване на околната среда; както и правата и задълженията на държавата, общините, юридическите и физическите лица по опазването на околната среда.

Чл. 75, ал. 1 от ЗООС определя Националната стратегия за околна среда и общинските програми за околна среда като средство за постигане целите на закона, които се разработват в съответствие с принципите за опазване на околната среда, заложени в чл. 3 от ЗООС.

***Секторно законодателство***

**Сектор „ВОДИ“**

***Закон за водите***

*Законът урежда собствеността и управлението на водите на територията на Република България като общонационален неделим природен ресурс и собствеността на водностопанските системи и съоръжения.*

*Целта на закона е да осигури интегрирано управление на водите в интерес на обществото и за опазване на здравето на населението, както и да създаде условия за осигуряване на достатъчно количество и добро качество на повърхностните и подземните води за устойчиво, балансирано и справедливо водоползване; намаляване на замърсяването на водите; опазване на повърхностните и подземните води и водите на Черно море; прекратяване на замърсяването на морската среда с естествени или синтетични вещества; намаляване на заустванията, емисиите и изпусканията на приоритетни вещества; прекратяване на заустванията, емисиите и изпусканията на приоритетно опасни вещества и предотвратяване или намаляване на вредните последици за човешкия живот и здраве, околната среда, културното наследство и стопанската дейност, свързани с вредното въздействие на водите.*

*Подзаконовите нормативни актове са описани в Приложение №1 към настоящия доклад*

**Сектор „ПРИРОДА“**

Закон за биологичното разнообразие

*Законът урежда отношенията между държавата, общините, юридическите и физическите лица по опазването и устойчивото ползване на биологичното разнообразие в Република България. Биологичното разнообразие е многообразието на всички живи организми във всички форми на тяхната естествена организация, техните съобщества и местообитания, на екосистемите и процесите, които протичат в тях. Биологичното разнообразие е неразделна част от националното богатство и опазването му е приоритет и задължение за държавните и общинските органи и гражданите.*

Закон за лечебните растения

*Законът урежда управлението на дейностите по опазване и устойчиво ползване на лечебните растения, включително събирането и изкупуването на получаваните от тях билки.*

Закон за генетично модифицирани организми

*Законът урежда обществените отношения, свързани с работата с генетично модифицирани организми (ГМО) в контролирани условия; освобождаването на ГМО в околната среда; пускането на пазара на ГМО или комбинация от тях като продукти или съставка на продукти; пренасянето на ГМО; вноса, износа и транзита на ГМО; контрола върху описаните дейности.*

Закон за защитените територии

*Законът урежда категориите защитени територии, тяхното предназначение и режим на опазване и ползване, обявяване и управление. Той цели опазването и съхраняването на защитените територии като национално и общочовешко богатство и достояние и като специална форма на опазване на родната природа, способстващи за развитието на културата и науката и за благополучието на обществото. Опазването на природата в защитените територии има предимство пред другите дейности в тях.*

Закон за лова и опазване на дивеча

*Законът урежда отношенията, свързани със собствеността, опазването и стопанисването на дивеча, организацията на ловното стопанство, правото на лов и търговия с дивеч и дивечови продукти. Дивечът в Република България е частна държавна собственост с изключение на случаите, определени в закона.*

Закон за рибарството и аквакултурите

*Със закона се уреждат отношенията, свързани със собствеността, организацията, управлението, ползването и опазването на рибните ресурси във водите на Република България, търговията с риба и други водни организми. Законът има за цел да осигури устойчиво развитие на рибните ресурси, възстановяване и опазване на биологичното равновесие и обогатяване на разнообразието на рибните ресурси във водните екосистеми; развитие на стопанския и любителския риболов и аквакултурите; прилагане на правилата за отговорен риболов; повишаване потреблението на риба и рибни продукти в страната.*

*Подзаконовите нормативни актове са описани в Приложение №1 към настоящия доклад.*

**Сектор „ПОЧВИ“**

Закон за почвите

*Законът урежда обществените отношения, свързани с опазването на почвите и техните функции, както и тяхното устойчиво ползване и трайно възстановяване като компонент на околната среда. Почвите са национално богатство, ограничен, незаменим и практически невъзстановим природен ресурс и опазването им е приоритет и задължение на държавните и общинските органи и на физическите и юридическите лица.*

Закон за опазване на земеделските земи

*Законът урежда опазването от увреждане, възстановяването и подобряването на плодородието на земеделските земи, определят се условията и редът за промяна на тяхното предназначение.*

Закон за защита на растенията

*Законът урежда обществените отношения, свързани със фитосанитарните мерки по Международната конвенция по растителна защита, одобрена от Конференцията на Международната организация по земеделие и прехранване - ноември 1997 г.; опазването на растенията и растителните продукти от икономически важни вредители; наблюдението, диагностиката, прогнозата и сигнализацията в растителната защита; интегрираното производство на растения и растителни продукти и контрола върху интегрираното производство; мерките по прилагане на Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (ОВ, L 317/4 от 23 ноември 2016 г.); мерките по прилагане на Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ, L 309/1 от 24 ноември 2009 г.), наричан по-нататък "Регламент (ЕО) № 1107/2009"; изискванията към продуктите за растителна защита с цел защита на здравето на хората и животните и опазване на околната среда, биологичното им изпитване, тяхната употреба съгласно изискванията на Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди (ОВ, L 309/71 от 24 ноември 2009 г.), и контрола върху производството, пускането на пазара, търговията, преопаковането и употребата им; изискванията за извършване на специализирани растителнозащитни услуги и последващия контрол върху тях; мерките по прилагане на Регламент (ЕО) № 2003/2003 на Европейския парламент и на Съвета от 13 октомври 2003 г. относно торовете.*

*Подзаконовите нормативни актове са описани в Приложение №1 към настоящия доклад.*

**Гори и горски сектор**

Закон за лова и опазване на дивеча

*Законът урежда отношенията, свързани със собствеността, опазването и стопанисването на дивеча, организацията на ловното стопанство, правото на лов и търговията с дивеч и дивечови продукти. Дивечът в Република България е частна държавна собственост с изключение на случаите, определени в закона.*

Закон за горите

*Законът урежда обществените отношения, свързани с опазването, стопанисването и ползването на горските територии в Република България, с цел гарантиране на многофункционално и устойчиво управление на горските екосистеми.*

Закон за защитените територии

*Законът урежда категориите защитени територии, тяхното предназначение и режим на опазване и ползване, обявяване и управление. Законът цели опазването и съхраняването на защитените територии като национално и общочовешко богатство и достояние и като специална форма на опазване на родната природа, способстващи за развитието на културата и науката и за благополучието на обществото. Опазването на природата в защитените територии има предимство пред другите дейности в тях.*

Закон за рибарството и аквакултурите

*Законът урежда обществените отношения, свързани със собствеността, организацията, управлението, ползването и опазването на рибните ресурси във водите на Република България, търговията с риба и други водни организми.*

**Сектор „ОТПАДЪЦИ“**

Закон за управление на отпадъците

*Законът урежда екологосъобразното управление на отпадъците като съвкупност от права и задължения, решения, действия и дейности, свързани с образуването и третирането им, както и формите на контрол върху тези дейности. С него се определят изискванията към продуктите, които в процеса на тяхното производство или след крайната им употреба образуват опасни или масово разпространени отпадъци. Управлението на отпадъците се осъществява с цел да се предотврати, намали или ограничи вредното им въздействие върху човешкото здраве и околната среда.*

Закон за ратификация на Базелската конвенция за контрол на трансграничния превоз на опасни отпадъци и тяхното третиране

*Конвенцията регулира трансграничното движение на опасните отпадъци и на другите отпадъци и изисква от страните да гарантират, че управляват и обезвреждат такива отпадъци по екологосъобразен начин. Страните се задължават също така: да намалят количествата, които се транспортират; да обработват и обезвреждат отпадъците колкото е възможно по-близо до тяхното място на производство и да предотвратяват или намаляват производството на отпадъци при източника.*

*Подзаконовите нормативни актове са описани в Приложение №1 към настоящия доклад*

**ВЪЗДУХ**

Закон за чистотата на атмосферния въздух

*Законът урежда обществените отношения, свързани с определянето на показатели и норми за качеството на атмосферния въздух; ограничаването на емисиите; правата и задълженията на държавните и общинските органи, на юридическите и физическите лица по контрола, управлението и поддържането на качеството на атмосферния въздух; изискванията за качеството на течните горива, в това число контролът за спазване на изискванията за качеството на течните горива при пускането им на пазара и тяхното разпространение, транспортиране и използване; ограниченията в емисиите на серен диоксид при използването на течни горива, ограниченията за допустимо сярно съдържание на петролните деривати и начинът на тяхното изгаряне от плавателни средства, които се намират в пристанищата на Република България, в българския участък на р. Дунав, вътрешните морски води, териториалното море и в изключителната икономическа зона; изискванията за качеството на твърдите горива, използвани за битово отопление, наричани по-нататък "твърди горива", в т. ч. контролът за спазване на изискванията за качеството на твърдите горива при тяхното пускане или предоставяне на пазара, и разпространението им.*

[Закон за ратифициране на измененията на Протокола от 1999 г. за намаляване на подкиселяването, еутрофикацията и тропосферния озон (Гьотеборгски протокол) към Конвенцията от 1979 г. за трансграничното замърсяване на въздуха на далечни разстояния](https://www.moew.government.bg/static/media/ups/tiny/Air_new/Zakon%20za%20ratifikacia_GP.docx)

[Закон за ратифициране на Протокола към Конвенцията от 1979 г. за трансграничното замърсяване на въздуха на далечни разстояния относно по-нататъшно намаляване на серните емисии и на Протокола към Конвенцията от 1979 г. за трансграничното замърсяване на въздуха на далечни разстояния за намаляване на подкиселяването, еутрофикацията и тропосферния озон](https://www.moew.government.bg/wp-content/uploads/file/Air/ZRat_Protokol_kym_Konvenciqta_ot_1979_g_za_transgranicnoto_zamyrsqvane_na_vyzdu.doc)

[Закон за ратифициране на Протокола към Конвенцията от 1979 г. за трансгранично замърсяване на въздуха на далечни разстояния с тежки метали](https://www.moew.government.bg/wp-content/uploads/file/Air/ZRat_Protokol_kym_Konvenciqta_ot_1979_g_za_transgranicno_zamyrsqvane_na_vyzduha.doc)

[Закон за ратифициране на Протокола за ограничаване на емисиите от летливи органични съединения или техните трансгранични потоци към Конвенцията от 1979 г. за трансграничното замърсяване на въздуха на далечни разстоянията трансгранично замърсяване на въздуха на далечни разстояния](https://www.moew.government.bg/wp-content/uploads/file/Air/ZRat_Protokol_za_ogranicavane_na_emisiite_ot_letlivi_organicni_syedineniq.doc)

[Закон за ратифициране на Пекинските изменения към Монреалския протокол от 1987 г. за веществата, които нарушават озоновия слой](https://www.moew.government.bg/wp-content/uploads/file/Air/ZRat_Pekin_izm_kym_Monrealskiq_protokol_ot_1987_g.doc)

[Закон за ратифициране на Монреалските изменения към Монреалския протокол от 1987 г. за веществата, които нарушават озоновия слой](https://www.moew.government.bg/wp-content/uploads/file/Air/ZakRat_Mon_izm_kym_Monrealskiq_protokol_ot_1987_g.doc)

[Закон за ратифициране на Лондонските и Копенхагенските изменения на Монреалския протокол от 1987 г. за веществата, които нарушават озоновия слой](https://www.moew.government.bg/wp-content/uploads/file/Air/ZakRat_Lon_Kop_izm_na_Monrealskiq_protokol_ot_1987_g.doc)

[Закон за ратифициране на Протокола за устойчивите органични замърсители към Конвенцията за трансгранично замърсяване на въздуха на далечни разстояния от 1979 г.](https://www.moew.government.bg/wp-content/uploads/file/Air/ZRat_Protokol_za_UOZ_kym_Konvenciqta_za_transgran.doc)

Указ № 332 от 19.02.1981 г. на Държавния съвет на НРБ за ратифициране на Конвенцията за трансгранично замърсяване на въздуха на далечни разстояния /КТЗВДР/

Указ № 154/1989 г. на ДС на НРБ за ратифициране на Протокола от 1988 г. за ограничаване на емисиите от азотни оксиди или техните трансгранични потоци към КТЗВДР

Указ № 2235 от 17.10.1989 г. на ДС на НРБ за ратифициране на Виенската конвенция за защита на озоновия слой и на Монреалския протокол за веществата, които нарушават озоновия слой

*Подзаконовите нормативни актове са описани в Приложение №1 към настоящия доклад*

**Сектор „КЛИМАТ“**

Закон за ограничаване изменението на климата

*Законът урежда обществените отношения, свързани с провеждането на държавната политика по ограничаване изменението на климата; прилагането на механизмите за изпълнение на задълженията на Република България по Рамковата конвенция на Обединените нации по изменение на климата (РКОНИК) и Протокола от Киото към Рамковата конвенция на Обединените нации по изменение на климата и Споразумението от Париж към Рамковата конвенция на Обединените нации по изменение на климата (ратифицирано със закон - ДВ, бр. 86 от 2016 г.) (ДВ, бр. 2 от 2017 г.), наричано по-нататък "Парижкото споразумение"; функционирането на Националната схема за зелени инвестиции (НСЗИ); функционирането на Националната система за инвентаризации на емисии на вредни вещества и парникови газове в атмосферата; прилагането на Европейската схема за търговия с емисии (ЕСТЕ); администрирането на Националния регистър за търговия с квоти за емисии на парникови газове (НРТКЕПГ); мерките за намаляване емисиите на парниковите газове от използваните течни горива и енергия за транспорта; изпълнението на задълженията, произтичащи от Решение № 406/2009/ЕО на Европейския парламент и на Съвета от 23 април 2009 г. относно усилията на държавите членки за намаляване на техните емисии на парникови газове, необходими за изпълнение на ангажиментите на Общността за намаляване на емисиите на парникови газове до 2020 г. и от Регламент (ЕС) 2018/842 на Европейския парламент и на Съвета от 30 май 2018 г. за задължителните годишни намаления на емисиите на парникови газове за държавите членки през периода 2021 - 2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) № 525/2013 (ОВ, L 156/26 от 19 юни 2018 г.); отчитане на емисиите и поглъщанията и изпълнението на задълженията в сектора на земеползването, промените в земеползването и горското стопанство, произтичащи от Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) № 525/2013 и Решение № 529/2013/ЕС (ОВ, L 156/1 от 19 юни 2018 г.); функционирането на Схемата за доброволно намаление на емисии (СДНЕ).*

*Подзаконовите нормативни актове са описани в Приложение №1 към настоящия доклад*

**Сектор „ШУМ“**

ЗАКОН за защита от шума в околната среда

*Законът урежда оценката, управлението и контрола на шума в околната среда, причинен от автомобилния, железопътния, въздушния и водния транспорт, както и от промишлените инсталации и съоръжения, включително за категориите промишлени дейности по Приложение №1 № 4 към чл. 117, ал. 1 от Закона за опазване на околната среда, и от локални източници на шум; определянето на степента на шумовото натоварване в околната среда чрез измерване, оценка и картотекиране на шумовите нива в околната среда и разработването на стратегически карти за шум; акустичното планиране чрез разработването на плановете за действие въз основа на резултатите от картотекирането с оглед предотвратяване и намаляване на шума в околната среда, най-вече в случаи, при които превишаването на стойностите на даден показател за шум може да предизвика вредно въздействие върху здравето на хората, или за запазване стойностите на показателите за шума в околната среда в районите, в които стойностите не са надвишени; достъпа и предоставянето на информация на обществеността за шума в околната среда и неговото въздействие; компетенциите на държавните органи и органите на местното самоуправление, правата и задълженията на физическите лица, юридическите лица и едноличните търговци, свързани с оценката, управлението и контрола на шума в околната среда.*

*Подзаконовите нормативни актове са описани в Приложение №1 към настоящия доклад*

**РАДИАЦИЯ**

Закон за безопасно използване на ядрената енергия

*Законът урежда обществените отношения, свързани с държавното регулиране на безопасното използване на ядрената енергия и йонизиращите лъчения и с безопасното управление на радиоактивните отпадъци и отработеното гориво, както и правата и задълженията на лицата, които осъществяват тези дейности за осигуряване на ядрена безопасност и радиационна защита.*

*Подзаконовите нормативни актове са описани в Приложение №1 към настоящия доклад*

**ПРЕВАНТИВНА ДЕЙНОСТ**

Закон за отговорността за предотвратяване и отстраняване на екологични щети

*Законът урежда отговорността за предотвратяване и отстраняване на екологични щети при спазване на принципа "замърсителят плаща" и на принципа на устойчиво развитие. Със закона се определят екологичните щети и непосредствената заплаха за възникване на такива щети; определят се компетентните органи; правомощията на органите на изпълнителната власт и правата и задълженията на операторите; процедурите за избор и осъществяване на превантивни и оздравителни мерки, в т. ч. за консултации с обществеността; имуществената отговорност на операторите и финансово-икономическата организация за осигуряване на дейностите за предотвратяване и отстраняване на екологични щети; изискванията за сътрудничество и обмен на информация по отношение на екологични щети с други държави и с Европейската комисия.*

Закон за защита от вредното въздействие на химичните вещества и смеси

*Законът урежда правата и задълженията на физическите и юридическите лица, които произвеждат, пускат на пазара, употребяват, съхраняват и изнасят химични вещества в самостоятелен вид, в смеси или в изделия и смеси с цел защита на човешкото здраве и опазване на околната среда; правомощията на държавните органи, осъществяващи контрол върху производството, пускането на пазара, употребата, съхраняването и износа на химични вещества в самостоятелен вид, в смеси или в изделия и смеси; мерките за прилагане на регламентите на ЕС в областта; ограничаването на употребата на опасни вещества в електрическото и електронното оборудване (EEO) с цел защита на човешкото здраве и на околната среда, включително екологосъобразно оползотворяване и обезвреждане на отпадъците от ЕЕО и свързаните с това задължения на икономическите оператори на ЕЕО; регламентира изискванията за предоставяне, въвеждане, притежаване и използване на химични вещества и смеси, които са прекурсори на взривни вещества и за докладване на подозрителни транзакции, включващи тези химични вещества и смеси.*

*Подзаконовите нормативни актове са описани в Приложение №1 към настоящия доклад*

**КОНТРОЛ НА ОПАСНОСТИТЕ ОТ ГОЛЕМИ АВАРИИ:**

Закон за опазване на околната среда, Глава седма “Предотвратяване и ограничаване на промишленото замърсяване”, Раздел I "Контрол на опасностите от големи аварии"

*Подзаконовите нормативни актове са описани в Приложение №1 към настоящия доклад*

**КОМПЛЕКСНИ РАЗРЕШИТЕЛНИ:**

Закон за опазване на околната среда, Глава седма “Предотвратяване и ограничаване на промишленото замърсяване”, Раздел II "Комплексни разрешителни"

*Подзаконовите нормативни актове са описани в Приложение №1 към настоящия доклад*

## Цели на националните политики по околна среда

|  |  |  |
| --- | --- | --- |
| **Цели на политиките/ мерки** | **Източник/ законодателство** | **Целева година** |
| **Биоразнообразие и екосистеми** |
| Опазване на представителни за Република България и за Европа типове природни местообитания и местообитания на застрашени, редки и ендемични растителни, животински и гъбни видове в рамките на Национална екологична мрежа;  Опазването на защитените растителни, животински и гъбни видове от флората, фауната и микотата на Република България, както и на тези, които са обект на ползване и търговия;  Опазването на генетичните ресурси и разнообразието на растителни и животински видове извън естествената им среда;  Регулиране на въвеждането на неместни и повторното въвеждане на местни растителни и животински видове в природата;  Регулиране на търговията с екземпляри от застрашени видове от дивата флора и фауна;  Опазването на вековни и забележителни дървета. | Закон за биологичното разнообразие (обн. ДВ бр.77 от 9 август 2002.г., изм. ДВ. бр.98 от 27 ноември 2018 г.) | Н/П |
| Опазването и съхраняването на защитените територии като национално и общочовешко богатство и достояние и като специална форма на опазване на родната природа, способстващи за развитието на културата и науката и за благополучието на обществото. | Закон за защитените територии (обн., ДВ, бр. 133 от 11.11.1998 г., изм. ДВ бр. 66 от 26.07.2013 г.) | Н/П |
| Лечебните растения в естествените им находища се опазват от увреждане и унищожаване с цел осигуряване на устойчивото им ползване като част от естествения растителен генетичен фон със сегашна или бъдеща ценност.(...) Опазването включва поддържането и съхраняването на екосистемите, съдържащи лечебни растения, на естествените им местообитания, както и поддържането и  възстановяването на жизнеспособни популации на видовете. | Закон за лечебните растения (Обн., ДВ, бр. 29 от 7.04.2000 г., изм., ДВ бр. 58 от 18.07.2017 г.) | Н/П |
| Осигуряване на защита на човешкото здраве и околната среда при  осъществяване на дейностите по (работа в контролирани условия, освобождаване в околната среда, пускане на пазара, пренасяне, внос, износ и транзит на ГМО) при спазване на принципа на предпазливостта, което означава приоритетна защита на човешкото здраве и околната среда при наличието на опасност от потенциални неблагоприятни въздействия, независимо от съществуващите икономически интереси или от липсата на достатъчно научни данни. | Закон за генетично модифицирани организми (Обн., ДВ, бр. 27 от 29.03.2005 г., изм. ДВ, бр. 58 от 18.07.2017 г.) | Н/П |
| Опазване и увеличаване площта на горите, поддържане и подобряване състоянието на горите, гарантиране и поддържане на екосистемните, социалните и икономическите функции на горските територии. | Закон за горите (обн. ДВ. бр.19 от 8 март 2011г., доп. ДВ. бр.21 от 12 март 2021г.) | Н/П |
| Опазването на дивеча като национално богатство с цел съхраняване на генофонда и видовото разнообразие, увеличаване и устойчиво развитие на дивечовите запаси, обогатяване на фауната и запазване на екологичното равновесие в природната среда. | Закон за лова и опазване на дивеча (Обн. ДВ. бр.78 от 26 септември 2000 г., изм. И доп. ДВ бр.74 от 20 септември 2019г.) | Н/П |
| Устойчиво развитие на рибните ресурси, възстановяване и опазване на  биологичното равновесие и обогатяване на разнообразието на рибните ресурси във водните екосистеми. | Закон за рибарството и аквакултурите (обн., ДВ, бр. 41 от 24.04.2001 г., изм. и доп., бр. 63 от 4.08.2017 г.) | Н/П |
| Да се цени значението на биоразнообразието, да се опазва, възстановява и използва рационално, поддържащо за екосистемните услуги, здрава планета  и предоставяйки жизненоважни за всички хора ползи;  Да се гарантира устойчивостта на екосистемите, които да продължат да предоставят жизненоважни услуги, осигурявайки по този начин разнообразието на живота на планетата и допринасяйки за благосъстоянието на човечеството и премахването на бедността;  !За периода 2011 – 2020 като Национален стратегически план за биологично разнообразие са възприети целите от Аичи за биоразнообразието. В процес на разработване е нов стратегически документ за опазване на биоразнообразието за периода до 2030 г. | Стратегически план за биологичното разнообразие 2011 – 2020 г. | 2050  2020 |
| Разработване на планове за управление на всички защитени зони от мрежата Натура 2000. | ЗИД на ЗБР | До 4 години от влизане в сила на измененията на закона |
| Разработване на планове за действие за видове птици. | Рамка за приоритетни действия за Натура 2000 в България (НРПД) 2021 – 2027 г. | 2027 г. |
| Въвеждане на нов подход на управление на НЕМ. | ЗИД на ЗБР (РМС №147/05.03.2020), НРПД 2021 – 2027 г. | 2027 г. |
| Изграждане на капацитет на заинтересованите страни за прилагане на мерки, заложени в плановете за управление на защитените зони; | НРПД 2021 – 2027 г. | 2027 г. |
| Надграждане на Информационната система за защитени зони от екологичната мрежа Натура 2000 и Информационната система към Националната система за мониторинг на биологичното разнообразие. | НРПД 2021 – 2027 г. | 2027 г. |
| Мониторинг и докладване по директива за местообитанията и директива за птиците - прилагане на Националната концепция за мониторинг на птиците и Националната концепция за мониторинг на видове и местообитания. | НРПД 2021 – 2027 г. | постоянен |
| Мониторинг на ефекта от изпълнените мерки за подобряване на състоянието на видовете и природните местообитания. | НРПД 2021 – 2027 г. | постоянен |
| Подобряване на знанията за видове и природни местообитания чрез теренни проучвания. | НРПД 2021 – 2027 г. | 2027 |
| Подкрепа за развитие и управление на екосистемните услуги и оценка на състоянието на елементите на зелената инфраструктура: осигуряване на актуална информация за състоянието на екосистемите и екосистемните услуги и състоянието на елементите на зелената инфраструктура на територията на мрежата Натура 2000. | НРПД 2021 – 2027 г. | постоянен |
| Мерки за запазване и възстановяване на местообитания и видове в рамките на Натура 2000 и извън нея. | НРПД 2021 – 2027 г. | постоянен |
| - Опазване на мигриращия вид Средиземноморски буревестник (Puffinus yelkouan) и Средния (качулат) корморан (Phalacrocorax aristotelis) в крайбрежните, териториални води и ИИЗ на Черноморските държави;  - Изготвяне/ актуализиране на планове за управление на защитени зони и територии, като се имат предвид изискванията на Рамковата Директива за Морска стратегия 2008/56/ЕО, включително определените национални и общи (съгласувани) с Румъния цели за постигане на добро състояние на морската околна среда;  - Създаване на синхронизирани и представителни мрежи от морски защитени зони в Р България и Румъния, както и на планове за управлението им. Увеличаване на площта на защитените територии, обявени по реда на Закона за защитените територии в морската среда. Подобрен контрол на регламентираните дейности в защитените зони и защитените територии;  - Разработване и прилагане на общ план за действие за ранно откриване, и смекчаване, и оценка на въздействието на неместни видове;  - Развитие на нетрадиционни за България и/или иновативни технологии за производство на морски аквакултури или за добив на стопански ценни видове. | Морска стратегия на Р България 2016 – 2021 г. | 2021 |
| **Води** |
| Интегрирано управление на водите в интерес на обществото и за опазване на здравето на населението  - осигуряване на достатъчно количество и добро качество на повърхностните и подземните води за устойчиво, балансирано и справедливо водоползване;  - намаляване на замърсяването на водите;  - опазване на повърхностните и подземните води и водите на Черно море;  - прекратяване на замърсяването на морската среда с естествени или синтетични вещества;  - намаляване на заустванията, емисиите и изпусканията на приоритетни вещества;  - прекратяване на заустванията, емисиите и изпусканията на приоритетно опасни вещества;  - предотвратяване или намаляване на вредните последици за човешкия живот и здраве, околната среда, културното наследство и стопанската дейност, свързани с вредното въздействие на водите. | Закон за водите (обн. ДВ. бр.67 от 27 юли 1999 г., изм. ДВ. бр.52 от 9 юни 2020г.) | Н/П |
| Гарантирано осигуряване на вода за населението и бизнеса в условията на промени на климата, водещи до засушаване.  Запазване и подобряване на състоянието на повърхностните и подземните води, чрез премахване на заустването на непречистени отпадъчни води, укрепване на системите за мониторинг и плановете за управление на речните басейни като основен инструмент за интегрирано управление.  Подобряване на ефективността при интегрираното управление на водата като стопански ресурс чрез укрепване на институционалната рамка, осигуряване на самофинансиране на водния сектор при спазване на принципа „замърсителят плаща“, повишаване на капацитета на всички участници в управлението на водния сектор.  Намаляване на риска от щети при наводнения чрез анализ, актуализация и управление на ПУРН, изпълнение на спешна програма за защита на населението от наводнения, рехабилитация на предпазни диги на р. Дунав, корекции на вътрешни реки, съоръжения за отводняване и ретензионни язовири. | Национална стратегия за управление и развитие на водния сектор в Република България | 2021  2037 |
| Управление и намаляване на дифузните източници на замърсяване, включително атмосферните отлагания на замърсители. | Морска стратегия на Р България 2016 – 2021 г. | 2021 |
| **Почви и земеползване** |
| Предотвратяване увреждането на почвите и нарушаването на техните функции, трайно запазване на функциите на почвите и възстановяване на нарушените функции на почвите. | Закон за почвите (обн. ДВ. бр.89 от 6 ноември 2007г., изм. и доп. ДВ. бр.98 от 27 ноември 2018г.) | Н/П |
| Екологични щети върху почвите са тези щети, които създават значителен риск за човешкото здраве в резултат на замърсяване чрез пряко или непряко въвеждане във, върху или под почвата на вещества, смеси, организми или микроорганизми. Отговорността при предотвратяване и отстраняване на екологичните щети се извършва при спазване на принципа „замърсителят плаща“ и на принципа на устойчивото развитие. | Закон за предотвратяване и отстраняване на екологични щети (обн. ДВ. бр.43 от 29 април 2008 г., изм. и доп. ДВ. бр.96 от 10 ноември 2020 г.) | Н/П |
| Забрана за употреба на пестициди, минерални, листоподхранващи и микроторове, както и на биологично активни вещества, които не са получили биологична и токсикологична регистрация от специализираните комисии и съвети към Министерството на земеделието, храните и горите, Министерството на здравеопазването и Министерството на околната среда и водите. | Закон за опазване на земеделските земи (обн. ДВ. бр.35 от 24 април 1996г., доп. ДВ. бр.21 от 12 март 2021г.) | Н/П |
| Употреба на продуктите за растителна защита. | Закон за защита на растенията (обн. ДВ. бр.61 от 25 юли 2014г., изм. и доп. ДВ. бр.65 от 21 юли 2020г.) | Н/П |
| Устойчиво ползване на почвите, осигуряващо съхраняване функциите на почвата, висока продуктивност, поддържане на екосистемната цялост, а където е необходимо, предотвратяване на вредното въздействие върху почвите:  - Подобряване на административния капацитет, правните инструменти по прилагане на екологичното законодателство и информационната обезпеченост с цел устойчиво управление на почвите;  - Предотвратяване възникване на деградационни процеси, възстановяване и съхраняване функциите на почвите;  - Устойчиво управление на почвите като природен ресурс и екологосъобразно земеползване;  - Ангажиране на обществеността в процесите по управление, устойчиво ползване и опазване на почвите. | Националната програма за опазване, устойчиво ползване  и възстановяване функциите на почвите (2020 – 2030 г.) | 2030 |
| **Морска среда** |
| *Състояние на морските екосистеми* | Морска стратегия на Република България2016 – 2021 г. | 2021 г. |
| Мярка № 10 Разработване на многогодишни планове за управление на целеви групи видове риби. |
| Мярка № 12 Определяне на времево-пространствени забрани и зони, затворени за риболов. |
| Мярка № 13 Опазване на мигриращия вид Средиземноморски буревестник (Puffinus yelkouan) и Средния (качулат) корморан (Phalacrocorax aristotelis) в крайбрежните, териториални води и ИИЗ на Черноморските държави. |
| Мярка № 14 Изготвяне/актуализиране на планове за управление на защитени зони и територии, като се имат предвид изискванията на Рамковата Директива за Морска стратегия 2008/56/ЕО, включително определените национални и общи (съгласувани) с Румъния цели за постигане на добро състояние на морската околна среда. |
| Мярка № 15 Създаване на синхронизирани и представителни мрежи от морски защитени зони в Р България и Румъния, както и на планове за управлението им. Увеличаване на площта на защитените територии, обявени по реда на Закона за защитените територии в морската среда. Подобрен контрол на регламентираните дейности в защитените зони и защитените територии. |
| *Фактори на натиск и въздействие* |
| Мярка № 1 Управление и намаляване на дифузните източници на замърсяване, включително атмосферните отлагания на замърсители. |
| Мярка № 3 Приемане и прилагане на Регионален план за действие за Черно море по отношение на морските отпадъци. |
| Мярка № 4 Подобряване на управлението на отпадъците, генерирани от кораби. |
| Мярка № 5 Координирано организиране/подкрепа на провеждането на годишни кампании за повишаване на осведомеността на бизнес сектора (търговци, плажни концесионери, потребители на плажни услуги, рибари и т.н.) и обществеността (туристи, студенти, деца и т.н.), по отношение на последствията върху морската околна среда, причинени от морските отпадъци, както и необходимостта от тяхното рециклиране. |
| Мярка № 8 Провеждане на дългосрочни наблюдения на въздействията в зоните, разрешени за тралиране с бийм трал. При необходимост, промяна на границите на тези зони и на изискванията за експлоатация. |
| Мярка № 11 Подобряване на контрола по отношение на хрилните мрежи за калкан. |
| Мярка № 16 Разработване и прилагане на общ план за действие за ранно откриване, и смекчаване, и оценка на въздействието на неместни видове. |
| Мярка № 20 Преразглеждане на зоните за драгиране и депониране на драгажни маси (изследване на пригодността на съществуващите места за депониране на драгажни маси и предложения за нови). |
| Мярка № 22 Ограничаване на генерирането на подводен шум в морската среда от офшорните инсталации (платформи). |
| *Устойчиво използване на моретата* |
| Мярка № 2 Въвеждане на Еко-етикетиране (базирано на съществуващи релевантни еко - етикети), свързани с дейности по отглеждане на аквакултури. |
| Мярка № 6 Образователни кампании на лицата, извършващи стопански риболов в Черно море по отношение на ефективното използване на риболовни техники и оборудване, щадящи околната среда. |
| Мярка № 7 Стимулиране на щадящи околната среда практики за риболовни кораби, извършващи дребно-мащабен риболов. |
| Мярка № 9 Промотиране и стимулиране (включително и финансово) на незастрашаващи околната среда, методи за събиране на рапан (Rapana) и черупкови. |
| Мярка № 19 Развитие на нетрадиционни за България и/или иновативни технологии за производство на морски аквакултури или за добив на стопански ценни видове. |
| **Климат и енергия** |
| *Противодействие на климатичните промени* |  |  |
| Предприемане на национални мерки и въвеждането на европейски и международни механизми да гарантира намаляване на емисиите на парникови газове като основен елемент в политиката по ограничаване изменението на климата и да осигури дългосрочното планиране на мерките за адаптация към климатичните промени. | Закон за ограничаване изменението на климата (обн. ДВ. бр.22 от 11 март 2014г., изм. и доп. ДВ. бр.25 от 20 март 2020г.) | Н/П |
| Намаляване на емисиите ПГ:  - от сектор Енергетика с 27.7% до 2020 г. и 68% до 2030 г. спрямо 2005 г.  - от сектор „Бит и услуги“ с 295 190 т. CO2 екв. към 2016 г. и 555 800 СО2 екв. към 2020 г.  - от сектор „Промишленост“ с 751 841 t CO2 екв./година  - от сектор „Отпадъци“ с 1 489 934 t CO2 екв./година  - от сектор „Селско стопанство“ с 3 759 t CO2 екв./година  - от сектор „Земеползване, промяна в земеползването и горско стопанство“ с 10 128 t CO2 екв./година  - от сектор „Транспорт“ с 730 459 t CO2 екв./година. | Трети национален план за действие по изменение на климата 2013 – 2020 г.  Енергийна стратегия на Р България | 2020/2030  2020  2020  2020  2020  2020  2020 |
| Принос на България за изпълнение на общата европейска енергийна политика, вкл.:   * Намаляване на първичното енергийно потребление в сравнение с базовата прогноза PRIMES 2007 - 27.89%; * Намаляване на крайното енергийно потребление в сравнение с базовата прогноза PRIMES 2007 - 31.67%; * 27.09% дял на енергията от ВЕИ в брутното крайно потребление на енергия; * Най-малко 15% междусистемна електроенергийна свързаност. | Интегриран план в областта на енергетиката и климата на Република България 2021 – 2030 г. (Протокол № 8 на Министерския съвет от 27.02.2020 г. ) | 2030 |
| *Адаптация към климатичните промени* |  |  |
| Да се развие най-високото възможно ниво на устойчивост на страната срещу изменението на климата, като се вземат всички необходими и изпълними мерки и по този начин се гарантира безпрепятствено функциониране на икономическите сектори на страната, защита на здравето и благосъстоянието на населението и опазване на природните богатства. | Национална стратегия за адаптация към изменението на климата и План за действие | 2030 |
| **Въздух** |
| Защита здравето на хората и на тяхното потомство, животните и растенията, техните съобщества и местообитания, природните и културните ценности от вредни въздействия, както и предотвратяване настъпването на опасности и щети за обществото при изменение в качеството на атмосферния въздух в резултат на различни дейности. | Закон за качеството на атмосферния въздух (обн. ДВ. бр.45 от 28 май 1996 г., изм. и доп. ДВ. бр.81 от 15 октомври 2019 г.) | Н/П |
| Стандартите за качеството на атмосферния въздух, определени в директивите за качеството на атмосферния въздух за приземен озон, прахови частици, азотни оксиди, опасни тежки метали и редица други замърсители. | Закона за чистотата на атмосферния въздух  Наредба № 11 от 14 май 2007 г. за норми за арсен, кадмий, никел и полициклични ароматни въглеводороди в атмосферния въздух  Наредба № 12 от 15 юли 2010 г. – за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух  Национална програма за подобряване качеството на атмосферния въздух 2018-2024г. | Н/П |
| Национални цели за намаляване на емисиите. | Национална програма за контрол на замърсяването на въздуха 2020 - 2030 | 2030 |
| **Отпадъци и материални ресурси** |
| *Ресурсна ефективност* |  |  |
| Намаляването на ресурсната интензивност на икономиката на страната и увеличаване ефективността на използваните материали:  - Дял на кръговото (вторичното) използване на материалите в икономиката – 11.7%;  - Индекс за екологични иновации – 83;  - Генерирани отпадъци, на единица БВП, кг/1 000 евро. | Националната програма за развитие БЪЛГАРИЯ 2030 (НПР 2030), Приоритет „Кръгова и нисковъглеродна икономика“ | 2030 |
| *Образуване и управление на отпадъците* |  |  |
| Подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на:  - не по-малко от 50 на сто от общото тегло на тези отпадъци до 2020 г.;  - най-малко до 55 на сто от общото тегло на тези отпадъци до 2025 г.;  - най-малко до 60 на сто от общото тегло на тези отпадъци до 2030 г.;  - най-малко до 65 на сто от общото тегло на тези отпадъци до 2035 г. | Закон за управление на отпадъците (обн. ДВ. бр.53 от 13 юли 2012 г., изм. и доп. ДВ. бр.19 от 5 март 2021 г.) | 2020/ 2025/ 2030/ 2035 |
| Ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995 г. до 2020 г. | Закон за управление на отпадъците (обн. ДВ. бр.53 от 13 юли 2012 г., изм. и доп. ДВ. бр.19 от 5 март 2021 г.) | 2020 |
| Намаляване на количеството на депонираните битови отпадъци до 10 на сто или по-малко от общото количество образувани битови отпадъци (по тегло) до 2035 г. | Закон за управление на отпадъците (обн. ДВ. бр.53 от 13 юли 2012 г., изм. и доп. ДВ. бр.19 от 5 март 2021 г.) | 2035 |
| Подобряване прилагането на йерархията на управление на отпадъците във всички процеси и нива чрез:  - предотвратяване образуването на отпадъци и насърчаване на повторното им използване;  - увеличаване на количествата на рециклираните и оползотворени отпадъци;  - намаляване на количествата и на риска от депонираните битови отпадъци. | Национален план за управление на отпадъците 2021 – 2028 (проект) | 2028 |
| Рециклиране на отпадъци от опаковки – 70% до 2030 г. Целта се постига поетапно, както следва:  1. от 1 януари 2021 г. до 31 декември 2021 г. - най-малко 61 на сто от отпадъците от опаковки се рециклират:  а) 30 на сто от теглото на образуваните през същия период отпадъци от опаковки от пластмаса се рециклират;  б) 62 на сто от теглото на образуваните през същия период отпадъци от опаковки от стъкло се рециклират;  в) 64 на сто от теглото на образуваните през същия период отпадъци от опаковки от хартия и картон се рециклират;  г) 52 на сто от теглото на образуваните през същия период отпадъци от опаковки от черни метали се рециклират;  д) 10 на сто от теглото на образуваните през същия период отпадъци от опаковки от алуминий се рециклират;  е) 17 на сто от теглото на образуваните през същия период отпадъци от опаковки от дърво се рециклират;  2. от 1 януари 2022 г. до 31 декември 2022 г. - най-малко 62 на сто от отпадъците от опаковки се рециклират:  а) 35 на сто от теглото на образуваните през същия период отпадъци от опаковки от пластмаса се рециклират;  б) 64 на сто от теглото на образуваните през същия период отпадъци от опаковки от стъкло се рециклират;  в) 68 на сто от теглото на образуваните през същия период отпадъци от опаковки от хартия и картон се рециклират;  г) 55 на сто от теглото на образуваните през същия период отпадъци от опаковки от черни метали се рециклират;  д) 20 на сто от теглото на образуваните през същия период отпадъци от опаковки от алуминий се рециклират;  е) 19 на сто от теглото на образуваните през същия период отпадъци от опаковки от дърво се рециклират;  3. от 1 януари 2023 г. до 31 декември 2023 г. най-малко 63 на сто от отпадъците от опаковки се рециклират:  а) 40 на сто от теглото на образуваните през същия период отпадъци от опаковки от пластмаса се рециклират;  б) 66 на сто от теглото на образуваните през същия период отпадъци от опаковки от стъкло се рециклират;  в) 70 на сто от теглото на образуваните през същия период отпадъци от опаковки от хартия и картон се рециклират;  г) 60 на сто от теглото на образуваните през същия период отпадъци от опаковки от черни метали се рециклират;  д) 30 на сто от теглото на образуваните през същия период отпадъци от опаковки от алуминий се рециклират;  е) 21 на сто от теглото на образуваните през същия период отпадъци от опаковки от дърво се рециклират;  4. от 1 януари 2024 г. до 31 декември 2024 г. най-малко 64 на сто от отпадъците от опаковки се рециклират:  а) 45 на сто от теглото на образуваните през същия период отпадъци от опаковки от пластмаса се рециклират;  б) 68 на сто от теглото на образуваните през същия период отпадъци от опаковки от стъкло се рециклират;  в) 72 на сто от теглото на образуваните през същия период отпадъци от опаковки от хартия и картон се рециклират;  г) 65 на сто от теглото на образуваните през същия период отпадъци от опаковки от черни метали се рециклират;  д) 40 на сто от теглото на образуваните през същия период отпадъци от опаковки от алуминий се рециклират;  е) 23 на сто от теглото на образуваните през същия период отпадъци от опаковки от дърво се рециклират;  5. от 1 януари 2025 г. до 31 декември 2025 г. най-малко 65 на сто от отпадъците от опаковки се рециклират:  а) 50 на сто от теглото на образуваните през същия период отпадъци от опаковки от пластмаса се рециклират;  б) 70 на сто от теглото на образуваните през същия период отпадъци от опаковки от стъкло се рециклират;  в) 75 на сто от теглото на образуваните през същия период отпадъци от опаковки от хартия и картон се рециклират;  г) 70 на сто от теглото на образуваните през същия период отпадъци от опаковки от черни метали се рециклират;  д) 50 на сто от теглото на образуваните през същия период отпадъци от опаковки от алуминий се рециклират;  е) 25 на сто от теглото на образуваните през същия период отпадъци от опаковки от дърво се рециклират;  6. от 1 януари 2026 г. до 31 декември 2026 г. най-малко 66 на сто от отпадъците от опаковки се рециклират:  а) 51 на сто от теглото на образуваните през същия период отпадъци от опаковки от пластмаса се рециклират;  б) 71 на сто от теглото на образуваните през същия период отпадъци от опаковки от стъкло се рециклират;  в) 77 на сто от теглото на образуваните през същия период отпадъци от опаковки от хартия и картон се рециклират;  г) 72 на сто от теглото на образуваните през същия период отпадъци от опаковки от черни метали се рециклират;  д) 52 на сто от теглото на образуваните през същия период отпадъци от опаковки от алуминий се рециклират;  е) 26 на сто от теглото на образуваните през същия период отпадъци от опаковки от дърво се рециклират;  7. от 1 януари 2027 г. до 31 декември 2027 г. най-малко 67 на сто от отпадъците от опаковки се рециклират:  а) 52 на сто от теглото на образуваните през същия период отпадъци от опаковки от пластмаса се рециклират;  б) 72 на сто от теглото на образуваните през същия период отпадъци от опаковки от стъкло се рециклират;  в) 79 на сто от теглото на образуваните през същия период отпадъци от опаковки от хартия и картон се рециклират;  г) 74 на сто от теглото на образуваните през същия период отпадъци от опаковки от черни метали се рециклират;  д) 54 на сто от теглото на образуваните през същия период отпадъци от опаковки от алуминий се рециклират;  е) 27 на сто от теглото на образуваните през същия период отпадъци от опаковки от дърво се рециклират;  8. от 1 януари 2028 г. до 31 декември 2028 г. най-малко 68 на сто от отпадъците от опаковки се рециклират:  а) 53 на сто от теглото на образуваните през същия период отпадъци от опаковки от пластмаса се рециклират;  б) 73 на сто от теглото на образуваните през същия период отпадъци от опаковки от стъкло се рециклират;  в) 81 на сто от теглото на образуваните през същия период отпадъци от опаковки от хартия и картон се рециклират;  г) 76 на сто от теглото на образуваните през същия период отпадъци от опаковки от черни метали се рециклират;  д) 56 на сто от теглото на образуваните през същия период отпадъци от опаковки от алуминий се рециклират;  е) 28 на сто от теглото на образуваните през същия период отпадъци от опаковки от дърво се рециклират;  9. от 1 януари 2029 г. до 31 декември 2029 г. най-малко 69 на сто от отпадъците от опаковки се рециклират:  а) 54 на сто от теглото на образуваните през същия период отпадъци от опаковки от пластмаса се рециклират;  б) 74 на сто от теглото на образуваните през същия период отпадъци от опаковки от стъкло се рециклират;  в) 83 на сто от теглото на образуваните през същия период отпадъци от опаковки от хартия и картон се рециклират;  г) 78 на сто от теглото на образуваните през същия период отпадъци от опаковки от черни метали се рециклират;  д) 58 на сто от теглото на образуваните през същия период отпадъци от опаковки от алуминий се рециклират;  е) 29 на сто от теглото на образуваните през същия период отпадъци от опаковки от дърво се рециклират;  10. от 1 януари 2030 г. до 31 декември 2030 г. най-малко 70 на сто от отпадъците от опаковки се рециклират:  а) 55 на сто от теглото на образуваните през същия период отпадъци от опаковки от пластмаса се рециклират;  б) 75 на сто от теглото на образуваните през същия период отпадъци от опаковки от стъкло се рециклират;  в) 85 на сто от теглото на образуваните през същия период отпадъци от опаковки от хартия и картон се рециклират;  г) 80 на сто от теглото на образуваните през същия период отпадъци от опаковки от черни метали се рециклират;  д) 60 на сто от теглото на образуваните през същия период отпадъци от опаковки от алуминий се рециклират;  е) 30 на сто от теглото на образуваните през същия период отпадъци от опаковки от дърво се рециклират. | Националната програма за развитие БЪЛГАРИЯ 2030 (НПР 2030), Приоритет „Кръгова и нисковъглеродна икономика“  Наредба за опаковките и отпадъците от опаковки, приета с ПМС 271/ 30.10.2012, изм. и доп. ДВ. бр.2 от 8 Януари 2021г. | 2030 |
| Повторна употреба, оползотворяване и рециклиране на ИУМПС (ежегодно):  - ниво на повторна употреба и оползотворяване, не по-ниско от 96 на сто от теглото на всяко ИУМПС категория L, М1 и N1;  - ниво на повторна употреба и рециклиране, не по-ниско от 85 на сто от теглото на всяко ИУМПС категория L, М1 и N1;  - ниво на повторна употреба и оползотворяване не по-ниско от 96 на сто от теглото на всяко ИУМПС категория М2, М3, N2 и N3;  - ниво на повторна употреба и рециклиране не по-ниско от 90 на сто от теглото на всяко ИУМПС категория М2, М3;  - ниво на повторна употреба и рециклиране не по-ниско от 94 на сто от теглото на всяко ИУМПС категория N2, N3 и G. | Наредба за излезлите от употреба моторни превозни средства, приета с ПМС №11/ 15.01.2013 г., изм. и доп. бр. 2 от 8.01.2021 г. | Ежегодно |
| Разделно събиране на ИУЕОО:  Разделно събрано мин. 65% от средното тегло на пуснатото на пазара ЕЕО през предходните три години. | Наредба за излязлото от употреба електрическо и електронно оборудване, приета с ПМС №256/13.11.2013 г., изм. и доп. ДВ. бр.2 от 8 януари 2021 г. | Ежегодно |
| Отпадъци от отработени масла:  Оползотворяване на мин. 40% от количеството масла, пуснати на пазара през съответната година. | Наредба за отработените масла и отпадъчните нефтопродукти, приета с ПМС №352/ 27.12.2012 г., изм. и доп. ДВ. бр.2 от 8 януари 2021 г. | Ежегодно |
| Отпадъци от портативни батерии и акумулатори:  Разделно събрани мин. 45% от пуснатите на пазара ПБА с изключение на ПБА, които са били пуснати на пазара, но са изнесени или изпратени от територията на страната. | Наредба за батерии и акумулатори и за негодни за употреба батерии и акумулатори, приета с ПМС № 351/ 27.12.2012 г., доп. ДВ, бр. 2 от 8.01.2021 г. | Ежегодно |
| Отпадъци от индустриални батерии и акумулатори:  Разделно събрани мин. 25% от пуснатите на пазара индустриални батерии и акумулатори. | Наредба за батерии и акумулатори и за негодни за употреба батерии и акумулатори, приета с ПМС № 351/ 27.12.2012 г., доп. ДВ, бр. 2 от 8.01.2021 г. | Ежегодно |
| Отпадъци от автомобилни батерии и акумулатори:  Разделно събрани 100% от пуснатите на пазара автомобилни батерии и акумулатори. | Наредба за батерии и акумулатори и за негодни за употреба батерии и акумулатори, приета с ПМС № 351/ 27.12.2012 г., доп. ДВ, бр. 2 от 8.01.2021 г. | Ежегодно |
| Дял на обезвредените (в т.ч. депонирани) от предадените за третиране отпадъци – 35%. | Националната програма за развитие БЪЛГАРИЯ 2030 (НПР 2030), Приоритет „Кръгова и нисковъглеродна икономика“ | 2030 |
| **Химическо замърсяване** |  |  |
| Защита на човешкото здраве и околната среда чрез ограничаване на химическите вещества, ограничаване на употребата на опасни вещества, химични вещества и смеси, които са прекурсори на взривни вещества. | Закон за защита от вредното въздействие на химичните вещества и смеси (обн. ДВ. бр.10 от 4 февруари 2000г., изм. и доп. ДВ. бр.53 от 26 юни 2018г.) | Н/П |
| **Шум** |
| Създаване на здравословни условия на живот на населението и опазване на околната среда от шум, чрез разработването и прилагането на интегриран подход и мерки за неговото избягване, предотвратяване или намаляване. | Закон за защита от шума в околната среда *(о*бн. ДВ. бр.74 от 13 септември 2005 г., изм. и доп. ДВ. бр.101 от 27 ноември 2020 г.*)* | Н/П |
| Гранични стойности на показателите за шум. | Наредба №6 от 26.06.2006 г. за показателите за шум в околната среда, отчитащи степента на дискомфорт (обн. ДВ. бр.58 от 18 юли 2006 г., **изм. и доп. ДВ. бр.26 от 29 март 2019 г.)** | Н/П |
| **Индустриално замърсяване** |
| Предотвратяване на големи аварии.  Комплексни разрешителни.  Доброволни екологични инструменти: EMAS и екомаркировката на ЕС. | Закон за опазване на околната среда (обн. ДВ. бр.91 от 25 септември 2002г., изм. ДВ. бр.21 от 12 март 2021г.)  Закон за предотвратяване и отстраняване на екологични щети (обн. ДВ. бр.43 от 29 април 2008 г., изм. и доп. ДВ. бр.96 от 10 ноември 2020 г.) | Н/П |
| Програми за отстраняване на минали екологични щети, причинени до момента на приватизация. | Закон за опазване на околната среда (обн. ДВ. бр.91 от 25 септември 2002г., изм. ДВ. бр.21 от 12 март 2021г.) | 2025 |

# Институционална рамка. Капацитет за управление

## Институционална рамка

Изготвянето и изпълнението на Националната стратегия за околна среда (НСОС) е отговорност на определени институции, а именно:

**Министерство на околната среда и водите**

**МОСВ** е водещо ведомство за разработване на Националната стратегия за околна среда (НСОС). В чл. 75, ал. 2 и 3 от ЗООС регламентира, че министърът на околната среда и водите, съгласувано с министъра на здравеопазването, министъра на регионалното развитие и благоустройството, министъра на транспорта, информационните технологии и съобщенията, министъра на земеделието, храните и горите и другите заинтересувани министри и ръководители на държавни агенции, разработва Националната стратегия за околна среда и я внася за одобряване от Министерския съвет.

Съгласно чл. 8, ал. 1 от ЗООС държавната политика по опазване на околната среда се осъществява от министъра на околната среда и водите, който се подпомага при осъществяване на своите правомощия от администрацията на МОСВ.

На МОСВ са присъщи следните функции: законодателна инициатива, планиране, управление, изпълнителна, регулаторна, контролна.

МОСВ отговаря за осъществяване на държавната политика по опазване на околната среда, като могат да се обособят следните основни области на политики по опазване на околната среда:

**ИЗПЪЛНИТЕЛНА АГЕНЦИЯ ПО ОКОЛНА СРЕДА (ИАОС)**

ИАОС е администрация към Министъра на околната среда и водите за осъществяване на ръководни, координиращи и информационни функции по отношение на контрола и опазването на околната среда в България. ИАОС извършва мониторинга на качеството на водите и предоставя данни за управлението на водите, във връзка с провежданите лабораторни и полеви изследвания за определяне на състоянието на водите; поддържането на географска информационна система за водите на национално ниво; подготвянето на годишник за състоянието на водите; издаването на периодичен бюлетин за състоянието на водните ресурси на Република България въз основа на данните от проведения мониторинг на екологичното и химичното състояние на водите и данните за количеството на водите, предоставени от Националния институт по метеорология и хидрология при Българската академия на науките; създаването и поддържането на специализирани бази данни, карти, регистри и информационна система за водите.

Тя има следните основни функции: изпълнителна, контролна, регулаторна, мониторингова.

ИАОС има следните функции в областта на държавната политика по опазване на околната среда:

* Политиката в областта на Националната система за мониторинг на околната среда и информационна обезпеченост –ръководи се изцяло от изпълнителния директор на ИАОС;
* Политиката за повишаване на екологичното съзнание и култура - ИАОС има подкрепящ принос в рамките на своите дейности основно чрез информационни кампании;
* Политика по предотвратяване и контрол на замърсяването - ИАОС има отговорност по отношение издаването на комплексни разрешителни;
* Политика в областта на управление на дейностите по изменение на климата - ИАОС осъществява дейности по търговия с емисии;
* Политика в областта на управление на водите - ИАОС извършва цялостен мониторинг на водите, въз основа на който се оценява степента на изпълнение на политиката.

**РЕГИОНАЛНИ ИНСПЕКЦИИ ЗА ОПАЗВАНЕ НА ОКОЛНАТА СРЕДА И ВОДИТЕ (РИОСВ)**

В системата на МОСВ функционират 15 регионални инспекции, които осъществяват дейността си съгласно Правилник за устройството и дейността на РИОСВ. С правилника се определят структурата, функциите, организацията и териториалният обхват на дейност на РИОСВ. Регионалните инспекции са административни структури към МОСВ, осигуряващи провеждането на държавната политика по опазване на околната среда на регионално ниво. Те осъществяват своята дейност на територията на една или няколко области, като имат регулиращи, информационни и контролни функции.

При осъществяване на регулиращите функции РИОСВ разработват или участват в разработването на документи в областта на опазването на околната среда и устойчивото ползване на природните ресурси и провеждат на регионално равнище дейности, свързани с политиката на държавата.

Контролните функции на РИОСВ се състоят в осъществяването на превантивен, текущ и последващ контрол по прилагане на нормативни актове, регламентиращи качеството на компонентите на околната среда и факторите, които й въздействат. Контролните дейности са свързани с предотвратяване от замърсяване или увреждане и възстановяване на околната среда от замърсяване или увреждане, опазване на водите от замърсяване, спазване на изискванията за осигуряване на екологосъобразно управление на отпадъците, опазване на елементите на Националната екологична мрежа и биологичното разнообразие, опазване качеството на атмосферния въздух.

РИОСВ извършват проверки, съставят предупредителни и констативни протоколи, дават предписания, контролират тяхното изпълнение, изискват справки, документи и писмени обяснения от представителите на проверяваните обекти; съставят актове за установяване на административни нарушения; осъществяват достъп до обекти за извършване на проверка, когато дейностите в тях са настоящи или потенциални източници на замърсяване или увреждане на околната среда; изискват и получават съдействие от държавните и общинските органи, организации, юридически и физически лица; участват и съдействат при създаването и функционирането на Националната система за мониторинг на околната среда; налагат принудителни административни мерки.

Информационните функции на РИОСВ включват предоставяне на информация в областта на околната среда на обществеността и средствата за масово осведомяване, повишаване на общественото съзнание и култура в областта на околната среда, поддържане на регистри и бази данни.

**БАСЕЙНОВИ ДИРЕКЦИИ ЗА УПРАВЛЕНИЕ НА ВОДИТЕ**

Басейновото ниво на управление на водите се осъществява от четири Басейнови дирекции /БД/: БД Дунавски район с център гр. Плевен, БД Черноморски район с център гр. Варна, БД Източнобеломорски район с център гр. Пловдив и БД Западно беломорски район с център гр. Благоевград.

БД имат управленски, регулаторни, контролни и информационни функции.

При осъществяване на функции по управлението на водите, БД разработват, актуализират и прилагат Планове за управление на речните басейни, Планове за управление на риска от наводнения и Морска стратегия. Басейновите дирекции стопанисват минералните води – изключителна държавна собственост, които не са предоставени на концесия и/или на общини. Планират и участват в провеждането на мониторинга по Закона за водите, обобщават и анализират данните. Наред с това, БД определят естествените и разполагаемите ресурси на подземните водни тела и учредяват санитарно-охранителни зони около съоръженията за питейно-битово водоснабдяване,

Регулаторните функции на БД са най-тясно свързани с разрешителния режим за водовземане и за ползване на водните обекти, който се въвежда от Закона за водите като средство за регулиране използването на водите и задоволяване на нуждите на обществото и на икономиката

Контролът по отношение на състоянието и проводимостта на речните легла, осъществяването на дейности в обсега на водните обекти, спазването на забраните и ограниченията в границите на санитарно-охранителните зони, изпълнението на условията, посочени в издадените разрешителни по Закона за водите, включително за заплащане на дължимите такси за водовземане, за ползване на воден обект и за замърсяване, определят основната част от контролните функции на басейновите дирекции.

Информационните функции се изпълняват чрез осигуряването на информация за обществеността за състоянието на водите. Басейновите дирекции осъществяват сътрудничество с компетентните органи за басейново управление на други държави по отношение на управлението на водите в международни райони за басейново управление. Поддържат специализирани бази данни, карти, регистри и информационна система за водите, провеждат обществено обсъждане на плановите документи.

**ДИРЕКЦИИ НА НАЦИОНАЛНИТЕ ПАРКОВЕ**

Съгласно Закона за защитените територии, като специализирани регионални органи на МОСВ са обособени три дирекции на национални паркове (ДНП) – ДНП Рила, ДНП Пирин и ДНП Централен Балкан, които извършват управление и контрол по места.

Основните функции на дирекциите са свързани с управление и охрана на националните паркове; прилагане на плановете им за управление; възлагане на дейности, предвидени в плановете за управление и в устройствените планове и проекти; координация и контрол върху дейности, осъществявани от други органи, организации и лица; осъществяване на образователни и информационни програми и проекти; мониторинг на компонентите на околната среда и поддържане на база данни; санкциониране на нарушителите.

Законът за защитените територии определя целите на управление на националните паркове в две взаимно допълващи се насоки – опазване и съхранение на уникалната природа и предоставяне на възможности за наука, образование, рекреация и устойчив поминък на населението в селищата около тях.

Условията за ползване на парковите ресурси се определят в зависимост от местоположението им в парка и от конкретния им вид. Тези условия са базови при определяне на функционалните зони и съответните режими и норми за ползвания на ресурсите в тях.

Основният инструмент за управлението на парковете са плановете им за управление на територията.

**Органите за местно самоуправление – общини и райони**

Кметовете на общини, а в градовете с районно деление - и кметовете на районите, имат информационни, изпълнителни, управленски и контролни функции.

Те информират населението за състоянието на околната среда съгласно изискванията на ЗООС, разработват и контролират заедно с другите органи планове за ликвидиране на последствията от аварийни и залпови замърсявания на територията на общината, контролират изграждането, поддържането и правилната експлоатация на пречиствателните станции за отпадъчни води в урбанизираните територии; организират и контролират чистотата, поддържането, опазването и разширяването на селищните зелени системи в населените места и край селищните територии, както и опазването на биологичното разнообразие, на ландшафта и на природното и културното наследство в тях; определят и оповестяват публично лицата, отговорни за поддържането на чистотата на улиците, тротоарите и други места за обществено ползване на територията на населените места, и контролират изпълнението на техните задължения; организират дейността на създадени с решение на общинския съвет екоинспекции, включително на обществени начала, които имат право да съставят актове за установяване на административни нарушения; определят длъжностните лица, които могат да съставят актове за установяване на административните нарушения по този закон и осъществяват правомощията си по специалните закони в областта на околната среда; определят лицата в общинската администрация, притежаващи необходимата професионална квалификация за осъществяване на дейностите по управление на околната среда.

**Областни управители**

Областните управители осигуряват провеждането на държавната политика по опазване на околната среда на територията на областта; те координират работата на органите на изпълнителната власт и техните администрации на територията на областта по отношение провеждането на държавната политика по опазване на околната среда; координират дейностите по провеждане на политиката по опазване на околната среда между общините на територията на областта и издават наказателни постановления за актове, съставени по реда на чл. 15, ал. 1, т. 8 от ЗООС.

**Предприятие за управление на дейностите по опазване на околната среда**

Предприятието за управление на дейностите по опазване на околната среда е юридическо лице, създадено със Закона за опазване на околната среда-чл.60 ал.1. / ДВ бр.91 от 25.09.2002 г./

Основен предмет на дейност на предприятието е реализация на екологични проекти и дейности в изпълнение на национални и общински стратегии и програми в областта на околната среда. Предприятието безвъзмездно финансира екологични проекти на общини по публично оповестени изисквания за кандидатстване на електронната си страница. То отпуска заеми за финансиране на екологични проекти и дейности на общини, физически и юридически лица по публично оповестени изисквания за кандидатстване на електронната си страница. Финансира неинвестиционни проекти и дейности, способстващи за осъществяване политиката на Министерство на околната среда и водите в областта на опазване и възстановяване на околната среда.

Съгласно чл. 9 от ЗООС държавната политика по опазване на околната среда се интегрира в секторните политики - транспорт, енергетика, строителство, селско стопанство, туризъм, промишленост, образование и др. и се осъществява от компетентните органи на изпълнителната власт.

Във връзка с горното, **други институции, имащи отношение към държавната политика за опазване на околната среда са** Министерство на здравеопазването, Министерство на земеделието, храните и горите, Министерство на регионалното развитие и благоустройството, Министерство на транспорта, информационните технологии и съобщенията, Министерство на туризма, Министерство на икономиката, Министерство на енергетиката, Министерство на образованието и др. ведомства и организации.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **МОСВ** | | | | | | | | | | | |
|  |  |  |  |  |  | |  |  |  |  |  |
| **КЛИМАТ** | **ОТПАДЪЦИ** | **ПРИРОДА** | **ПОЧВИ** | **ВЪЗДУХ** | **ПРЕВАНТИВНА ДЕЙНОСТ** | | **ШУМ** | **РАДИАЦИЯ** | **ВОДИ** | **ИНФОРМИРАНОСТ** | **НСМОС** |
|  |  |  |  |  |  |  |  |  |  |  |  |
| **НЕС по ИК** | **ИАОС** | **ДНП** | **РИОСВ** | **ИАОС** | **ИАОС** | **МФ** | **МЗ** | **МЗ** | **Басейнови дирекции** | **ИАОС** | **ИАОС** |
| **ИАОС** | **РИОСВ** | **ИАОС** | **Областни администрации** | **МИ** | **РИОСВ** | **АППК** | **МТИТС** | **МВР** | **ИАОС** | **РИОСВ** | **МЗХГ** |
| **МЗХГ** | **Общини** | **РИОСВ** | **Общини** | **ДАМТН** | **БД** |  | **МРРБ** | **МО** | **РИОСВ** | **БД** | **МРРБ** |
| **МИ** | **Басейнови**  **Дирекции** | **ПУДООС** | **ИАОС** | **МЗХГ** | **ДНП** |  | **МВР** | **МОН** | **ДНП** | **ДНП** | **МВР** |
| **МТИТС** | **Агенция „Митници“** |  | **МЗХГ** | **ИАГ** |  |  | **ИАОС** | **ДАНС** | **ПУДООС** | **Общини** | **МЗ** |
| **МФ** | **НАП** |  | **ДГП** | **МРРБ** |  |  | **РИОСВ** | **ИАОС** | **НИМХ** |  | **АЯР** |
| **МВР** | **МТИТС** |  | **ИАГ** | **МТИТС** |  |  | **РЗИ** | **АЯР** | **МРРБ** |  | **Агенция „Митници“** |
| **МЕ** | **МИ** |  | **МРРБ** | **РИОСВ** |  |  | **Общини** | **ДП „РО“** | **МИ** |  | **ИА БСА** |
| **МВнР** | **ИАНМСП** |  | **„НС“ ЕАД** | **МВР** |  |  |  |  | **МЕ** |  | **ИАГ** |
| **МЗ** | **МОН** |  |  | **ИААА** |  |  |  |  | **МЗХГ** |  | **НАП** |
| **МОН** | **МЗХГ** |  |  | **НСОРБ** |  |  |  |  | **Общини** |  | **НСИ** |
| **МТСП** | **АОП** |  |  | **МЗ** |  |  |  |  | **Областни администрации** |  | **НИМХ** |
| **НСИ** | **Бизнес организации** |  |  | **НИМХ** |  |  | **8** |  | **ДКЕВР** |  | **ИКИТ** |
| **БАСФ** | **Браншови организации** |  |  | **Общини** |  |  |  |  | **ВиК оператори** |  | **ИО на БАН** |
| **ИААА** | **НСОРБ** |  |  |  |  |  |  |  |  |  | **НЦООЗ** |
| **ИАЖА** | **ПУДООС** |  |  |  |  |  |  |  |  |  | **РЗИ** |
| **ИАМА** |  |  |  |  |  |  |  |  |  |  | **НЦРРЗ** |
| **ИАППРД** |  |  |  |  |  |  |  |  |  |  |  |
| **ГД“ГВА“** |  |  |  |  |  |  |  |  |  |  |  |
| **БАН** |  |  |  |  |  |  |  |  |  |  |  |
| **НДЕФ** |  |  |  |  |  |  |  |  |  |  |  |
| **ПУДООС** |  |  |  |  |  |  |  |  |  |  |  |

### 

## Капацитет за управление

Представената по-горе институционална рамка илюстрира обхвата и разпределението на отговорностите на различните институции в България, ангажирани с изпълнението на отделните аспекти на политиките по околна среда. Съвкупността от отговорности, обезпеченост с ресурси, информационна и експертна осигуреност и ефективност на взаимодействие определя и нивото на капацитет за управление, както по отношение на общия процес на постигане на целите за околната среда, така и в секторните политики.

Доколкото актуалната институционална рамка демонстрира изчерпателно покритие на всички компоненти на околната среда, на различни нива на управление и изпълнение на отговорностите, може да се формулира твърдението за осигурена ангажираност на ресорните структури в процесите на планиране, изпълнение, мониторинг и контрол на политиките по околна среда.

За целите на настоящия анализ е извършена и качествена оценка на функционирането на институционалната рамка в няколко аспекта:

* Обмен на информация и комуникация между различните участници в процеса на формулиране и изпълнение на политиките по околна среда;
* Разпределение на отговорности и координация;
* Капацитет за изпълнение и управление.

Заключенията се базират на проведени интервюта и анкетно проучване сред заинтересовани страни, включително представители на МОСВ, ресорни министерства, агенции, общини.

На първо място горепосочените три аспекта на капацитета за управление на политиките по околна среда следва да се разгледат в контекста на идентифицираните от участниците в проучването **трудности и бариери при изпълнение на политиките**. Трудности и предизвикателства се идентифицират от респондентите по отношение на всички елементи на управление на политиките - планиране, изпълнение, отчетност и контрол.

*(...) има проблем още на ниво планиране на политиките. Впоследствие, по отношение на мониторинга, не може да се каже, че се мониторира какво точно се случва със стратегическите документи, след като те са разработени. Малко излиза формален процесът по изготвянето им и се губи ролята на стратегическия документ, който да даде насоката на конкретна политика и всичко да бъде подчинено на реализирането на тази политика.*

*Интервю*

Като основно предизвикателство се посочва липсата на финансиране на конкретни мерки и дейности, заложени в политиките, липсата на ясно регламентирани източници на финансиране на дейностите по околна среда, интегрирано бюджетиране на финансови средства от различни ресорни институции. Финансовият аспект се разглежда като значим и по отношение на гарантиране на устойчивост на експертния капацитет в отделните институции, ангажирани в изпълнението на политиките.

*Резултати от анкетно проучване сред общини*

Участниците в проучването аргументират трудности свързани с отчитането на индикаторите и напредъка по постигане на целите за околна среда. Най-честите констатации са за липса на точност и съпоставимост на получаваните данни спрямо заложените индикатори, бавни административни процедури на обмен на информация, трудности с измерването и остойностяването на данни за отчитаните индикатори.

На базисно ниво се отчита недостатъчно припознаване на значимостта на политиките по околна среда в останалите секторни политики. Идентифицира се необходимост от по-добра интеграция и дори приоритизиране на индикаторите и целите за опазване на околната среда в секторите на икономиката, социалната и др. сфери. Отбелязват се и определени пропуски при интегриране на индикаторите, свързани с биологичното разнообразие и околната среда в приоритетните рамки на оперативните програми, които се явяват един от основните финансиращи инструменти.

Особено внимание заслужават констатациите на част от респондентите за динамичната потребност от развитие и подобряване на капацитета на различни институционални нива предвид разширяващия се обхват на политиките, прилагането на качествено нови и иновативни подходи и решения за устойчиво управление. Респондентите посочват необходимостта от изграждане на разбиране и капацитет за прилагане на екосистемен подход и иновации на всички нива на планиране и изпълнение (национално, регионално и местно).

Почти всички участници в проучването подчертават наличието на голям **обем и интензивен обмен на информация, свързана с компонентите и управлението на околната среда**. Като цяло е налице положителна оценка на обхвата на наличната информация и комуникацията между институциите. Отчита се активната роля на Националното сдружение на общините, ресорните министерства, част от общините, включително и взаимодействието на персонално експертно ниво, усилията за осигуряване на широк и публичен достъп до наличните данни.

*Резултати от проучване сред представители на централни институции*

Съществени дефицити се отбелязват по отношение на:

* Структуриране (за широк обществен достъп и специализирана) и актуализиране на наличната информация;
* Осигуряване на достатъчно и съпоставима информация в областта на биоразнообразието и екосистемите;
* Наличие на ефективен и работещ механизъм за обмен на информация между институциите (често се разчита на ангажираност и комуникация с отделни експерти);
* Разширяване и надграждане на съществуващите информационни системи и осигуряване на взаимодействие между тях.

Горепосоченото се потвърждава и от резултатите от проучването сред представители на общините. 78% от респондентите идентифицират като потребност осигуряването на достъп до база данни, свързана с функциите, които упражняват.

*Проучване сред общини*

Като отделна група предизвикателства се обособяват тези, свързани с комуникация на информацията към различни неспециализирани публики, като бизнеса и широката общественост. Формулирани са препоръки за по-активно въвличане на браншовите организации в целия процес на формулиране и изпълнение на политиките, свързани с околната среда, с разработване и прилагане на специфична комуникационна стратегия на МОСВ, насочена към представителите на засегнатите икономически сектори.

*„Океанът от екологично законодателство, който залива бизнеса, трябва да бъде добре комуникиран с тях, за да могат те да се настроят. Например, ако даден бизнес е закупил машина за производство на някакъв продукт, но се налагат ограничения, които забраняват производството - ще е трудно да закупиш машина за производство на нови видове артикули.“*

*Интервю*

Достъпът и достъпността на информацията за околна среда се разглеждат като еднакво значими за осигуряване на ниво на информираност. Като таргетиран стандарт се определя от една страна достъпът до достатъчна като обем актуална и специализирана информация, а от друга – разработване и прилагане на подходящи форми на комуникация на основни послания и резултати към широката общественост.

Резултатите от проведеното проучване извеждат наличието на общо разбиране за **координацията и ясното разпределение на отговорностите** между различните институции като ключови за успешното управление на политиките, свързани с околната среда.

*„Хоризонтална и вертикална координация - това не е въпрос на хартия, а въпрос на практика.“*

*Интервю*

Оценките на съществуващите координационни механизми между институциите, посочени от респондентите, варират от положителни (налице е добра и ефективна координация между различните институции) до крайно отрицателни (трудна координация и взаимодействие, почти липсва).

*Проучване сред представители на централни институции*

Въпросите, свързани с координацията се разглеждат в пряка зависимост и от наличието на раздробеност на функциите за част от компонентите на околната среда – напр. води, биологично разнообразие и др. Структурирането на национален подход за управление, ясно разпределение на ангажиментите и въвеждане на ефективни механизми за координация се определят като възможни решения за преодоляване на фрагментацията на отговорностите. Формулират се и препоръки за оптимизиране на процесите на вертикално взаимодействие – структури на министерствата-регионални звена-местни власти.

Констатациите за наличието на нормативно определено припокриване на функции в някои случаи, също получава противоречиви оценки. В определени сектори (отпадъци) се отбелязва възможността по този начин да се осигури по-голям капацитет, отново чрез сътрудничество, взаимодействие и координация между отговорните институции.

Проведеното изследване сред представители на различни интуициите на национално, регионално и местно ниво поставя особен акцент върху наличния **капацитет за изпълнение и управление** – човешки, финансов и технически.

*Проведено проучване сред представители на общини*

*Проучване сред представители на централни институции*

В резултат от проведените интервюта и анкети могат да бъдат изведени няколко общи твърдения:

* Необходимост от подобряване на капацитета във всички структури и нива на управление на политиките – потребностите са свързани както с повишаване броя и вида на ангажираните специалисти, така и с непрекъсното подобряване и развитие на тяхната квалификация.
* Изключително голямо текучество на експерти в основни звена и структури на МОСВ, в резултат на което намалява общия административен и експертен капацитет на институцията.
* Обща тенденция на ограничаване на човешките ресурси в институциите при непрекъснато разширяване на отговорностите и функциите.

*„Ние в момента сме в преходен период, който започва от 2021 до 2030 г. и тази амбициозна рамка (...) ще изисква ревизия и разширяване на политиката във все по-голям обхват, така че имаме нужда от разширяване на капацитета си.“*

*/Интервю/*

Непрекъснатото повишаване на квалификацията и експертизата на служителите в структурите на МОСВ се посочва като ясна потребност предвид разширяването на обхвата и развитието на политиките по околна среда и като функция на лична и експертна мотивация, но и на създаване на конкретни възможности за усъвършенстване и специализация от самата институция.

# Финансиране. Финансови източници

Финансирането на политиките по околна среда се реализира чрез средства от следните източници:

* Средства от държавния бюджет;
* фондове на ЕС, в т.ч. Структурните фондове, Кохезионният фонд и Европейският земеделски фонд за развитие на селските райони;
* приходи от такси по специалните закони в областта на околната среда;
* приходи от такси за услуги, свързани с управление на битовите отпадъци и с доставяне, отвеждане и пречистване на питейните и отпадъчните води, заплащани от населението и стопанските субекти;
* собствени приходи на общините;
* средства от публично-частни партньорства;
* заемни средства от международни финансови институции и организации;
* други донорски програми по двустранни и многостранни споразумения, извън фондовете на ЕС.

В изпълнение на изискванията на Устройствения правилник на Министерство на околната среда и водите, ежегодно то отчита своята дейност чрез Отчети за степента на изпълнение на утвърдените политики и програми на Министерство на околната среда и водите, които се датират към 31 декември на съответната отчетна година. Тези отчети представят информация за изпълнението на целите и програмите на министерството въз основа на проведените дейности в рамките на отчетния период. Te съдържат информация за степента на изпълнение на провежданите политики и програми в областта на околната среда и разходите за тяхното изпълнение. Представят разходите за опазване на околната среда на консолидирана основа. Това означава, че всички средства, изразходвани, трансферирани или координирани от държавния бюджет, се разглеждат като разходи на МОСВ, независимо от източника на финансиране, но само в частта, която министерството управлява.

Отчетите за изпълнението на политиките и програмите са съобразени с програмния формат на бюджета на МОСВ към 31 декември на съответната отчетна година.

В своята пълнота отчетите представят съвместното изпълнение на утвърдените политики и програми в сферата на опазване на околната среда от страна на МОСВ - Централно управление, съвместно с второстепенните разпоредители с бюджет към Министъра на околната среда и водите (Басейнови дирекции, Изпълнителната агенция по околна среда, Регионалните инспекции за опазване на околната среда и водите, Дирекциите на националните паркове), Предприятието за управление на дейностите по опазване на околната среда (ПУДООС).

Следва също да се отбележи, че за осъществяване на политиките и изпълнение на някои от програмите, като например Програма *„Националната система за мониторинг на околната среда и информационна обезпеченост“*, МОСВ/ИАОС си взаимодейства и със следните институции в страната*:*

* 1. Национален статистически институт;
  2. Национален институт по хидрология и метеорология;
  3. Институт по океанология на БАН;
  4. Национален център по опазване на общественото здраве към Министерство на здравеопазването;
  5. Регионални здравни инспекции (РЗИ) към Министерство на здравеопазването;
  6. Национален център по радиобиология и радиационна защита към Министерство на здравеопазването;
  7. Изпълнителна агенция “Българска служба по акредитация”;
  8. Изпълнителна агенция по горите;
  9. Министерство на земеделието и храните;
  10. Министерство на вътрешните работи;
  11. Министерство на регионалното развитие и благоустройството;
  12. Министерство на здравеопазването;
  13. Агенция за ядрено регулиране.

МОСВ изготвя бюджет и бюджетни прогнози. Политиката в областта на опазването и ползването на компонентите на околната среда е насочена към опазване, съхранение и увеличаване на природния капитал, подобряване на управлението на отпадъците, преход към ефективна кръгова и конкурентоспособна нисковъглеродна икономика от гледна точка на използването на ресурсите и провеждане на устойчива политика за постигане на здравословна околна среда и защита на населението от свързани с околната среда въздействия. Тя обхваща прилагането и развиването на комплекс от инструменти, които допринасят във висока степен за опазване чистотата на водите, почвите и въздуха, предотвратяване образуването на отпадъци и насърчаване на повторната употреба и оползотворяването им чрез рециклиране, адаптиране към измененията на климата и ефективно използване на ресурсите в икономическия цикъл на страната.

Таблица 10. *Отговорност за разпределението на публичните разходи за политиката[[8]](#footnote-8), (в хилел.)*

|  |  |  |  |  |
| --- | --- | --- | --- | --- |
|  |  | **Закон** | **Прогноза** | **Прогноза** |
|  | МИНИСТЕРСТВО НА ОКОЛНАТА СРЕДА И ВОДИТЕ | **2021 г.** | **2022 г.** | **2023 г.** |
|  | 1 | **2** | **3** | **4** |
| **1.** | Консолидирани разходи в област на политиката по опазването и ползването на компонентите на околната среда, които МОСВ разходва пряко чрез бюджета и отговаря за разпределението | **31 539,6** | **30 781,5** | **30 641,3** |
| **2.** | Консолидирани разходи в област на политиката по опазването и ползването на компонентите на околната среда финансирани по други бюджети и сметки за средства от ЕС, в т.ч.: | **615 684,0** | **804 569,0** | **817 073,0** |
|  | ·ПУДООС | **65 222,0** | **65 774,0** | **66 174,0** |
|  | · ОП „Околна среда“ | **537 713,0** | **736 067,0** | **748 191,0** |
|  | · Държавни инвестиционни заеми | **199,0** | **178,0** | **158,0** |
|  | · Програма за минали екологични щети | **10 000,0** | **0,0** | **0,0** |
|  | · Други бюджетни организации, включени в консолидираната фискална политика – БАН и МОН | **2 550,0** | **2 550,0** | **2 550,0** |
|  | ОБЩО ПО ПОЛИТИКАТА | **647 223,6** | **835 350,5** | **847 714,3** |

Националният статистически институт представя резултати от годишни изследвания в областта на статистиката на околната среда за 2019 г. Дълготрайните материални активи[[9]](#footnote-9) с екологично предназначение (ДМА - ЕП) са част от общите дълготрайни материални активи в страната. През 2019 г. делът на наличните в края на годината ДМА - ЕП по отчетна стойност възлиза на 4.8% от общите дълготрайни материални активи в страната. Разходите за опазване и възстановяване на околната среда са част от общите разходи за дълготрайни материални и нематериални активи. През 2019 г. делът на наличните в края на годината разходи за придобиване на дълготрайни материални и нематериални активи с екологично предназначение възлиза на 2.4% от общите разходи за придобиване на дълготрайни материални и нематериални активи в страната.

Целта на статистическото изследване е да се осигури информация за наличността и движението на дълготрайните материални активи с екологично предназначение (ДМА-ЕП). Дълготрайните материални активи с екологично предназначение (ДМА-ЕП) включват: съоръжения, инсталации и оборудване, необходими за опазване и възстановяване на околната среда по направления (за отпадъчните води, въздуха, земята, обезвреждането на отпадъци, защитата от шума); апаратура за мониторинг и контрол. Дълготрайните материални активи с екологично предназначение не включват оборудването за опазване на чистотата на въздуха и намаляване на шума и вибрациите в работните помещения, т.е. дейностите за охрана на труда. ДМА-ЕП са част от общите дълготрайни материални активи в страната.

Разходите за опазване и възстановяване на околната среда са част от общите разходи за дълготрайни материални и нематериални активи. През 2019 г. делът на наличните в края на годината разходи за придобиване на дълготрайни материални и нематериални активи с екологично предназначение възлиза на 2.4% от общите разходи за придобиване на дълготрайни материални и нематериални активи в страната. Извършените екологични разходи (инвестиции и текущи разходи) се оценяват на 2308 млн. лв. и се разпределят по направления за околната среда за: отпадъчни води -18%, опазване на въздуха -11%, третиране на отпадъци - 63%, други - 8%. Текущите разходи са с преобладаващ дял в общите екологични разходи – 80,3%. По-голямата част от общите разходи са извършени за опазване на въздуха, събиране, третиране и обезвреждане на отпадъци и за отвеждане и пречистване на отпадъчните води.

Делът на разходите за опазване и възстановяване на околната среда от произведения брутен вътрешен продукт е 1,9% и е основен измерител на предприетите от обществото и държавата мерки за намаляване на натиска върху околната среда.

В следващата таблица са представени данни за 2019 г. за разходи за опазване на околната среда по години и по компоненти.

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Разходи за възстановяване и опазване на околната среда общо за страната по години по данни на НСИ | | | | | | | | | | | | | |  | |  | |  |
|  |  |  |  |  |  |  |  |  |  |  |  |  |  | | (Хил. левове) | | | |
| **Година** | **Общо** | **Направления** | | | | | | | | | | | | | | | | |
| **За отпадъчните води** | **За оборотно водоснабдяване** | **За въздуха** | **За опазване на почвата и подпочвените води** | **За горите** | **За опазване на биологичното разнообразие и защитените територии и обекти** | **За ловно- и рибностопански мероприятия** | **За отпадъците** | **За шума** | **За научноизследователска дейност** | **Просветна, образователна и друга подобна дейност** | **За административна дейност** | | **За апаратура за мониторинг и контрол** | | **Оценка на въздействието върху околната среда** | |
| **Общо разходи за опазване на околната среда** | | | | | | | | | | | | | | | | | | |
| 2010 | **1273777** | 246233 | 62444 | 144271 | 38763 | 9076 | 2039 | 2969 | 677371 | 117 | 7488 | 1309 | 19469 | | 60918 | | 1310 | |
| 2011 | **1438165** | 308749 | 51447 | 237458 | 34911 | 4359 | 1632 | 3648 | 749118 | 209 | 3280 | 1829 | 16677 | | 23903 | | 945 | |
| 2012 | **1693583** | 238160 | 40860 | 220458 | 29222 | 6537 | 2488 | 3019 | 1078291 | 442 | 6246 | 1618 | 31893 | | 33683 | | 666 | |
| 2013 | **2098906** | 459021 | 42854 | 273309 | 38059 | 10040 | 7998 | 3146 | 1174316 | 2850 | 5610 | 3420 | 24785 | | 50543 | | 2955 | |
| 2014 \* | **3326842** | 1058196 | 42728 | 470723 | 26985 | 13881 | 11252 | 4367 | 1532055 | 133 | 7062 | 464 | 40404 | | 109840 | | 8752 | |
| 2015 \* | **3064679** | 1249492 | 35690 | 261896 | 46223 | 7047 | 7470 | 1303 | 1374497 | 174 | 1899 | 448 | 23428 | | 53688 | | 1424 | |
| 2016 \* | **1894958** | 336018 | 44440 | 286029 | 64765 | 8095 | 4166 | 1526 | 1068447 | 150 | 4664 | 73 | 25289 | | 49170 | | 2126 | |
| 2017 | **1934958** | 320728 | 42860 | 244003 | 27045 | 10038 | 2821 | 3439 | 1195919 | 161 | 3745 | 84 | 39659 | | 43367 | | 1089 | |
| 2018 | **2036892** | 406041 | 39955 | 238671 | 24409 | 6349 | 10300 | 378 | 1228282 | 1846 | 2712 | 45 | 44492 | | 32287 | | 1125 | |
| 2019 | **2308050** | 423402 | 46642 | 257812 | 25396 | 7491 | 1765 | 454 | 1452066 | 130 | 8554 | 137 | 43972 | | 39379 | | 850 | |
| **Разходи за придобиване на дълготрайни материални и нематериални активи** | | | | | | | | | | | | | | | | | | |
| 2010 | **545564** | 147291 | 12506 | 74129 | 9955 | 405 | 1175 | 1144 | 241997 | 102 | 6427 | . | . | | 50433 | | . | |
| 2011 | **511813** | 179707 | 5431 | 145471 | 7322 | 119 | 707 | 867 | 166455 | 188 | 1076 | . | . | | 4470 | | . | |
| 2012 | **413573** | 128856 | 5336 | 116760 | 9602 | 884 | 1149 | 756 | 145055 | 396 | 1581 | . | . | | 3198 | | . | |
| 2013 | **743585** | 317975 | 6074 | 173412 | 13170 | 1471 | 4676 | 765 | 215341 | 2621 | 3653 | . | . | | 4427 | | . | |
| 2014 | **1630147** | 837405 | 2599 | 345351 | 8180 | 3806 | 4814 | 519 | 397458 | 58 | 6663 | . | . | | 23294 | | . | |
| 2015 | **1841950** | 1076580 | 3411 | 152133 | 8451 | 619 | 4072 | 7 | 588575 | 131 | 1154 | . | . | | 6817 | | . | |
| 2016 | **551747** | 158493 | 4861 | 167289 | 23286 | 684 | 208 | 14 | 191275 | 64 | 3276 | . | . | | 2297 | | . | |
| 2017 | **459916** | 170993 | 5776 | 119684 | 9130 | 1468 | 1034 | 832 | 145645 | 68 | 1741 | . | . | | 3545 | | . | |
| 2018 | **498849** | 245121 | 3629 | 91763 | 8957 | 2332 | 8105 | 116 | 127452 | 1746 | 2604 | . | . | | 7024 | | . | |
| 2019 | **454747** | 154681 | 7030 | 100561 | 13078 | 2075 | 1354 | . | 163637 | 78 | 7894 | . | . | | 4359 | | . | |
| **Разходи за поддържане на ДМА и за извършване на екологични мероприятия** | | | | | | | | | | | | | | | | | | |
| 2010 | **728213** | 98942 | 49938 | 70142 | 28808 | 8671 | 864 | 1825 | 435374 | 15 | 1061 | 1309 | 19469 | | 10485 | | 1310 | |
| 2011 | **926352** | 129042 | 46016 | 91987 | 27589 | 4240 | 925 | 2781 | 582663 | 21 | 2204 | 1829 | 16677 | | 19433 | | 945 | |
| 2012 | **1280010** | 109304 | 35524 | 103698 | 19620 | 5653 | 1339 | 2263 | 933236 | 46 | 4665 | 1618 | 31893 | | 30485 | | 666 | |
| 2013 | **1355321** | 141046 | 36780 | 99897 | 24889 | 8569 | 3322 | 2381 | 958975 | 229 | 1957 | 3420 | 24785 | | 46116 | | 2955 | |
| 2014 | **1696695** | 220791 | 40129 | 125372 | 18805 | 10075 | 6438 | 3848 | 1134597 | 75 | 399 | 464 | 40404 | | 86546 | | 8752 | |
| 2015 | **1222729** | 172912 | 32279 | 109763 | 37772 | 6428 | 3398 | 1296 | 785922 | 43 | 745 | 448 | 23428 | | 46871 | | 1424 | |
| 2016 | **1343211** | 177525 | 39579 | 118740 | 41479 | 7411 | 3958 | 1512 | 877172 | 86 | 1388 | 73 | 25289 | | 46873 | | 2126 | |
| 2017 | **1475042** | 149735 | 37084 | 124319 | 17915 | 8570 | 1787 | 2607 | 1050274 | 93 | 2004 | 84 | 39659 | | 39822 | | 1089 | |
| 2018 | **1538043** | 160920 | 36326 | 146908 | 15452 | 4017 | 2195 | 262 | 1100830 | 100 | 108 | 45 | 44492 | | 25263 | | 1125 | |
| 2019 | **1853303** | 268721 | 39612 | 157251 | 12318 | 5416 | 411 | 454 | 1288429 | 52 | 660 | 137 | 43972 | | 35020 | | 850 | |
| "." - липсват данни. | |  |  |  |  |  |  |  |  |  |  |  |  | |  | |  | |
| \* Ревизирани данни. | |  |  |  |  |  |  |  |  |  |  |  |  | |  | |  | |
| Не са включени разходите за услуги, свързани с околната среда (за отвеждане и пречистване на отпадъчни води и обезвреждане на отпадъци, в т.ч. такса битови отпадъци към общините) | | | | | | | | | | | | | | | | | | |
| От 2014 г. информацията за разходите за околната среда включва само тези показатели, които се изискват съгласно Регламент 691/2011 (Икономически сметки за околната среда). Включват се платени суми за извършени услуги. | | | | | | | | | | | | | | | | |  | |

**Екологично данъчно облагане и вредни за околната среда субсидии**

Приходите на България от екологични данъци остават малко по-високи от средните за ЕС. През 2017 г. екологичните данъци са представлявали 2,68% от БВП (средна стойност за ЕС-28: 2,4%) (вж. фигура 19), а енергийните данъци - 2,31% от БВП (средна стойност за ЕС-28: 1,84%)97[[10]](#footnote-10). През същата година приходите от екологични данъци са възлизали на 9,07% от общите приходи от данъци и вноски за социално осигуряване (спрямо средно равнище от 5,97% за ЕС-28). Приходите от данъци върху трудовите доходи съставляват нисък дял от общите приходи от данъци в България: през 2016 г. делът на приходите от такива данъци е бил 34%, т.е. на най-ниско равнище в целия ЕС, а косвената данъчна тежест върху трудовите доходи е била 23,5% (по-висока само от Малта)[[11]](#footnote-11) . Данъците върху потреблението остават относително високи (най-високи в ЕС - 51,3%), измерени чрез дела от общото данъчно облагане: непрякото данъчно облагане съставлява основната част от фискалната система.

Независимо от това в доклада за България за 2018 г. в рамките на Европейския семестър беше обърнато специално внимание на екологичните данъци върху транспортните горива[[12]](#footnote-12). Въпреки че представляват по-голямата част от приходите от данъци, отколкото в другите държави членки, данъчните ставки за основните горива (бензин и дизелово гориво) са съвсем малко над минималното равнище за ЕС, като те не са увеличавани от 2011 г. (при бензина) и от 2013 г. (при дизеловото гориво) насам. От друга страна, от 2005 г. насам е постигнат известен напредък по отношение на намаляването на „разликата с дизеловото гориво“ (т.е. разликата между цената на дизеловото гориво и бензина)[[13]](#footnote-13). През 2016 г. дизеловото гориво все още се е облагало с по-ниска ставка в сравнение с бензина (0,33 евро/литър спрямо 0,363 евро/литър)[[14]](#footnote-14).

През 2015 г. субсидиите за изкопаеми горива са продължили да бъдат сред най-високите в ЕС, главно поради широката употреба на въглищата в България. През 2015 г. субсидиите след данъчно облагане (които обхващат не само субсидиите за ценови разлики, но и отрицателните външни фактори, свързани с използването на изкопаеми горива, като например замърсяването на местния въздух, по-бързото изменение на климата и задръстванията по пътищата) са достигнали 18 милиарда евро[[15]](#footnote-15).

С изменения в Закона за местните данъци и такси през ноември 2018 г. България е въвела „екологичен компонент“ във формулата за изчисляване на данъка върху превозните средства. Въпреки че местните органи все още не са взели решение за точната стойност на този компонент, в закона се допуска определен обхват за всяка екологична категория[[16]](#footnote-16) . Данъкът върху превозните средства не се прилага по отношение на електрическите автомобили. През 2016 г. Националният доверителен екофонд е стартирал пилотна схема, насърчаваща използването на електрически и зареждащи се от електрическата мрежа хибридни автомобили (ХЕПС-ЕМ) в публичната администрация. Схемата е в рамките на текущата инвестиционна програма. Право да кандидатстват за финансиране имат централната администрация, нейните териториални единици и общинските администрации. Всяка от тях може да кандидатства за финансиране за не повече от три превозни средства.

На моторните превозни средства не се налагат базирани на CO2 данъци[[17]](#footnote-17), а стимулите за закупуване на автомобили с по-ниски емисии на CO2 са били рядкост през 2016 г. Съществували стимули за използването на такива автомобили, обвързани с годишния данък върху превозните средства, пътните такси и задръстванията или таксите за зоните с ниски емисии, но нито един от тях не се е отнасял до придобиването или използването на обществена инфраструктура[[18]](#footnote-18). От друга страна, делът на енергията от възобновяеми източници в потреблението на енергия в транспортния сектор, която в миналото е била много ниска, е отбелязала значително увеличение през последните години. През 2015 г. този дял е бил почти равен на средното за ЕС равнище 107. Основната схема за подпомагане на използването на възобновяеми енергийни източници в транспорта е квотната система. Тази схема задължава дружествата, които внасят или произвеждат бензин или дизелово гориво, да гарантират, че биогоривата съставляват определен процент от годишните им продажби на гориво. Подпомагане за биогоривата се предоставя и чрез механизъм за фискално регулиране. Използването на алтернативни и чисти горива в новите леки автомобили, продавани в България, остава на едно от най-ниските нива в ЕС през последните няколко години, като през 2016 г. пазарният дял на тези горива е бил едва 0,04%. Въпреки намерението да се насърчи използването на алтернативни горива броят на електрическите зарядни точки е вторият най-нисък в ЕС-28, като през 2017 г. са съществували само 1,7 зарядни точки на 100 000 жители в периферните градски райони. Това означава, че в България има само 22 публично достъпни зарядни точки.

Използването на алтернативни и чисти горива в новите леки автомобили, продавани в България, остава на едно от най-ниските нива в ЕС през последните няколко години, като през 2016 г. пазарният дял на тези горива е бил едва 0,04%. Въпреки намерението да се насърчи използването на алтернативни горива[[19]](#footnote-19), броят на електрическите зарядни точки е вторият най-нисък в ЕС-28, като през 2017 г. са съществували само 1,7 зарядни точки на 100 000 жители в периферните градски райони. Това означава, че в България има само 22 публично достъпни зарядни точки[[20]](#footnote-20) . От 2001 г. насам в България се прилагат такси за водочерпене[[21]](#footnote-21), в резултат на което е настъпила промяна в цената, начислявана за количествата и източниците на водочерпене. Приходите от таксите се събират от Предприятието за управление на дейностите по опазване на околната среда и впоследствие се преразпределят към екологични проекти и инициативи.

**Екологосъобразни обществени поръчки. Зелени обществени поръчки**

Покупателната способност във връзка с обществените поръчки в ЕС възлиза на около 1,8 трилиона евро (приблизително 14% от БВП). Голяма част от тези средства се насочват към сектори със значително въздействие върху околната среда, например строителството или транспорта. Ето защо „зелените“ обществени поръчки могат да спомогнат за същественото намаляване на отрицателното въздействие на публичните разходи върху околната среда и за подкрепа на устойчиви иновативни предприятия. Във връзка с това Комисията е предложила критерии на ЕС за зелени обществени поръчки[[22]](#footnote-22). Националната стратегия за развитие на сектора обществени поръчки определя стратегическата рамка на държавната политика в тази област за периода 2014—2020 г. и включва мярка за насърчаване на екологосъобразните обществени поръчки. Стратегията се изпълнява чрез националния план за действие с цел насърчаване на екологосъобразните обществени поръчки за периода 2014-2020 г. В тази стратегия, наред с другото, се предвижда разработването на практически наръчник за екологосъобразни обществени поръчки, който има за цел да улесни осъществяването на такива поръчки в България. Тази мярка е в рамките на проект „Методологическа подкрепа за развитие на „зелените“ обществени поръчки в България“, финансиран по линия на Българо-швейцарската програма за сътрудничество. Освен това редовно се разработват общи и специфични методически насоки. В съобщението „Обществени поръчки, насочени към една по-добра околна среда“ (COM (2008) 400) Комисията препоръчва създаването на процедура за определяне на общи критерии за екологосъобразни обществени поръчки. Основната концепция за тези поръчки почива на наличието на ясни, подлежащи на проверка, обосновани и амбициозни екологични критерии за продуктите и услугите, основани на подхода на жизнения цикъл и на научни доказателства. Те обхващат изискванията за енергийна ефективност, за възлагане на обществени поръчки, за доставка на продукти, потреблението на енергия, съгласно законодателството на ЕС за енергийното етикетиране (например за офис оборудване и автомобилни гуми) и екопроектирането. Правилата са определени в Закона за енергийната ефективност. Налице са насоки за начините, по които изискванията за енергийна ефективност и енергоспестяване трябва да се прилагат при закупуването на оборудване и превозни средства, както и при закупуването и/или даването под наем на сгради с високи нива на енергийна ефективност. Тези насоки са изготвени и приети съвместно от Агенцията за устойчиво енергийно развитие и Агенцията по обществени поръчки. Публикувани са и изисквания за ефективност в областта на околната среда при доставката на превозни средства, съобразени с Директива 2009/33/ЕО за насърчаването на чисти и енергийно ефективни пътни превозни средства. Правилата са определени в Закона за обществените поръчки и Наредбата за определяне на методиката за изчисляване на определени разходи за целия жизнен цикъл на пътните превозни средства [[23]](#footnote-23).

България се стреми да ускори използването на критерии за екологосъобразни обществени поръчки при финансирането от национални и европейски източници. Ето защо, в рамките на Инвестиционната програма за климата на Националния доверителен екофонд, при избора на доставчик е необходимо да бъдат изпълнени критериите на ЕС за екологосъобразни обществени поръчки, за да се считат разходите за допустими[[24]](#footnote-24). Одобрени са също така Насоки за интегриране на политиката по околна среда и политиката по изменение на климата в Европейските структурни и инвестиционни фондове (ЕСИ фондове). В тях се определят общи и специфични критерии за оценка на проектни предложения, свързани с конкретни политики в областта на околната среда. Добавен е специфичен критерий, който налага включването на екологосъобразни обществени поръчки [[25]](#footnote-25). Мониторингът се извършва на базата на статистически данни от националния регистър на обществени поръчки. Електронният регистър за обществени поръчки, поддържан от Агенцията по обществени поръчки, позволява да се правят запитвания относно екологосъобразни обществени поръчки за определени продуктови групи[[26]](#footnote-26). Проучване на Европейския парламент показва, че България частично е изпълнила националния план за действие за екологосъобразните обществени поръчки[[27]](#footnote-27) .

Финансиране и инвестиции за околната среда

В съответствие с правилата на европейските структурни и инвестиционни фондове, държавите членки са длъжни да включат целите, свързани с околната среда и климата, в своите стратегии и програми за финансиране на икономическото, социалното и териториалното сближаване, развитието на селските райони и морската политика. Постигането на устойчивост включва мобилизиране на публични и частни източници на финансиране[[28]](#footnote-28). Използването на ЕСИ фондовете[[29]](#footnote-29) е от съществено значение за постигане на целите на държавите в областта на околната среда и за интегрирането на тези цели в други области на политиката. Прилагането и разпространението на добри практики може да се подпомага и чрез други инструменти, като например „Хоризонт 2020“, програмата LIFE[[30]](#footnote-30) и Европейския фонд за стратегически инвестиции (ЕФСИ)[[31]](#footnote-31).

Европейски структурни и инвестиционни фондове за периода 2014-2020 г. През периода 2014-2020 г. чрез 10 национални програми за България са отпуснати 9,88 милиарда евро от ЕСИ фондовете. България разполага с общ бюджет от 11,73 милиарда евро (включително национална вноска от 1,86 милиарда евро) за инвестиране в различни области — от създаването на работни места и растеж до осигуряването на благоприятна за иновациите бизнес среда, насърчаване на социалното включване и опазване на околната среда[[32]](#footnote-32).

Политика на сближаване

За периода 2014-2020 г. на България са отпуснати около 7,6 милиарда евро (текущи цени) от общото финансиране по линия на политиката на сближаване, включително 2,28 милиарда евро по линия на Кохезионния фонд, 3,57 милиарда евро от ЕФРР, 1,52 милиарда евро от ЕСФ, 165,6 милиона евро за Европейско териториално сътрудничество и 55,2 милиона евро за инициативата за младежка заетост[[33]](#footnote-33). Европейските фондове са ключови инструменти за цялостна защита на околната среда в ЕС. Инвестиционните приоритети на България за периода 2014-2020 г. са посочени в Споразумението за партньорство. Те включват: повишаване на конкурентоспособността и устойчивостта на икономиката, разработване на устойчиви и екологосъобразни видове транспорт по трансевропейските мрежи (TEN-T), стимулиране на интегрираното градско развитие в приоритетни райони в избрани градове в България, подобряване на управлението на водите и другите природни ресурси (включително биологичното разнообразие и „Натура 2000“), отстраняване на несъответствията с достиженията на правото на ЕС и повишаване на ефективността на управлението на водите и отпадъците, както и укрепване на капацитета на публичната администрация и съдебната система и насърчаване на доброто управление. Представените по линия на политиката на сближаване бюджетни средства за оперативна програма „Околна среда“ за 2014-2020 г. са в размер на 1,5 милиарда евро, които с националното съфинансиране достигат до около 1,77 милиарда евро[[34]](#footnote-34). Кохезионният фонд подкрепя проекти в областта на управлението на водите, качеството на въздуха и предотвратяването и управлението на риска от наводнения и свлачища. ЕФРР подкрепя проекти, свързани с управлението на отпадъците, „Натура 2000“ и биологичното разнообразие. ЕФРР подкрепя също така проекти за увеличаване на капацитета за рециклиране на отпадъци до 105 000 тона годишно, за прилагане на мерки за защита от наводнения, които облагодетелстват повече от 2,75 милиона жители, за увеличаване до 1,5 милиона на броя на жителите, обслужвани от по-добри пречиствателни съоръжения за отпадъчни води, и за подобряване на водоснабдяването за 220 000 жители, наред с много други инвестиции[[35]](#footnote-35).

Развитие на селските райони

В българската Програма за развитие на селските райони (ПРСР) са очертани приоритетите на държавата за използване на 2,9 милиарда евро, предоставени за 7-годишния период от 2014 до 2020 г. Това финансиране включва 2,3 милиарда евро от ЕЗФРСР, 551 милиона евро национално съфинансиране и 29 милиона евро допълнителни средства от национално финансиране[[36]](#footnote-36),[[37]](#footnote-37) . В ПРСР е заложен стабилен екологичен подход, чиято цел е да превърне 46 000 ха в площи, на които се развива биологично земеделие и да започне прилагането на агроекологични мерки в други 113 000 ха. Предвидени са около 840 операции с насоченост към ресурсната ефективност, изменението на климата и енергийната ефективност[[38]](#footnote-38). За тези и други екологични приоритети, включени в разделите за управление на екосистемите и ресурсна ефективност[[39]](#footnote-39), ще бъдат използвани 49% от средствата по ПРСР. По линия на един от проектите по ЕЗФРСР—ПРСР се подкрепя модернизирането на енергийната инфраструктура в селските райони чрез въвеждането на функциониращи със слънчева енергия улични осветителни системи. Този проект е избран от Националната селска мрежа в България като най-добра практика в областта на възобновяемите енергийни източници[[40]](#footnote-40). Двете водещи области за интегрирането на екологичните съображения в общата селскостопанска политика са: i) използване средствата по ЕЗФРСР за плащания за екологично управление на земите и други екологични мерки и ii) гарантиране, че първият стълб на общата селскостопанска политика (системата за преки плащания) се използва ефективно по отношение на кръстосаното спазване и плащанията за екологизиране. Пакетът на България за преки плащания за периода 2014-2020 г. е 5,1 милиарда евро, от които 30% се отпускат за екологични практики в полза на околната среда — диверсификация на културите, поддържане на постоянни затревени площи и отделяне на 5% от обработваемата земя на екологосъобразни мерки[[41]](#footnote-41).

Най-актуалните финансови данни (за периода 2007-2013 г.) показват, че степента на усвояване на средствата за развитие на селските райони в България е 89,9%, т.е. по-ниска от средната за ЕС (97,3%)[[42]](#footnote-42). Европейски фонд за морско дело и рибарство България получава около 113 милиона евро под формата на съфинансиране в областта на рибарството и морския сектор, като участието на ЕС възлиза на 88 милиона евро[[43]](#footnote-43). По линия на приоритет 1 (устойчиво рибарство) и приоритет 2 (устойчиви аквакултури) на оперативната програма са финансирани няколко проекта, насочени към околната среда. Делът на екологичните проекти е около 54%, т.е. над 61 милиона евро[[44]](#footnote-44).

Тези проекти са насочени към увеличаване на производството на отглежданите по биологичен начин аквакултури и ограничаване на нежелания улов. Действията за намаляване на броя на старите кораби ще спомогнат за понижаване на емисиите на парникови газове[[45]](#footnote-45).

Механизъм за свързване на Европа

Механизмът за свързване на Европа е ключов финансов инструмент на ЕС, разработен специално за насочване на инвестиции към европейската транспортна, енергийна и цифрова инфраструктура. Неговото предназначение е да се обърне внимание на установените липсващи връзки и пречки и да се насърчи устойчивостта. В края на 2017 г. България подписа споразумения на стойност 406 милиона евро за проекти в рамките на Механизма за свързване на Европа[[46]](#footnote-46). 350 милиона евро са отпуснати за модернизиране на коридорите на основната мрежа, подобряване на енергийната ефективност и намаляване на емисиите на замърсители[[47]](#footnote-47). „Хоризонт 2020“ България е използвала финансиране по линия на „Хоризонт 2020“ още от самото начало на програмата през 2014 г. Към януари 2019 г. 174 участници са получили максимална сума от 25,8 милиона евро за проекти по работните програми за обществени предизвикателства, които се занимават с проблеми, свързани с околната среда[[48]](#footnote-48),[[49]](#footnote-49). В допълнение към посочените работни програми, разходи за климата и биологичното разнообразие се правят във всички аспекти на програмата „Хоризонт 2020“. Българските проекти, одобрени за финансиране по всички работни програми на „Хоризонт 2020“ до декември 2018 г., са на стойност 35 милиона евро, предназначени за действия в областта на климата (46,2% от общия принос на програмата за България) и 3,8 милиона евро за фондовете за България. Максималният размер на безвъзмездните средства е максималният размер, отпуснат с решение на Комисията. Обичайно той съответства на искания размер на безвъзмездните средства, но може и да е по-малък. Проектът C-BIRD е насочен към обмена на знания, разработването на модели за сътрудничество и поставянето на акцент върху екологичните и икономическите предимства[[50]](#footnote-50). Проектът TURAS има за цел да повиши устойчивостта на динамичните градски пространства[[51]](#footnote-51).

Програма LIFE

Програма Life съфинансира 44 проекта за България на обща стойност 94.5 милиона евро. Общият принос на програмата е в размер на 59 милиона евро. С най-голям дял са инвестициите по подпрограма „Околна среда“, приоритетна област „Природа и биоразнообразие“ (31 проекта), следвани от проектите по приоритетна област „Управление и информация, свързани с околната среда“ (4 проекта). Програмата за действие за климата финансира проекти в две приоритетни области: Смекчаване на изменението на климата и Адаптация към изменението на климата. В периода 2014-2020 г. Life съфинансира 2 проекта в България с обща инвестиция от 5 милиона евро, от които програмата допринася 2 милиона евро. От 2018 г. шест общини – партньори изпълняват интегриран проект „Българските общини работят заедно за подобряване на качеството на въздуха (LIFE IP CLEAN AIR)“ с бюджет от 17 милиона евро. Основната цел на интегрирания проект е подобряване качеството на въздуха в общините София, Бургас, Русе, Стара Загора, Велико Търново и Монтана, чрез разработване и прилагане на схема за преход към алтернативни форми за отопление на домакинствата.[[52]](#footnote-52)

Европейска инвестиционна банка

Заемите на ЕИБ, отпуснати на България през периода 2013-2017 г., възлизат на близо 1,68 милиарда евро[[53]](#footnote-53). Само през 2018 г. групата на ЕИБ150 отпусна на български предприятия и публични институции повече от 217 милиона евро (вж. фигура 21). Никаква част от тази сума не е била директно инвестирана в проекти, свързани с околната среда. Други проекти обаче имат непряко въздействие върху опазването на околната среда

Европейски фонд за стратегически инвестиции

Европейският фонд за стратегически инвестиции (ЕФСИ) е инициатива за преодоляване на настоящия недостиг на инвестиции в ЕС. Към януари 2019 г., по линия на ЕФСИ са били мобилизирани над 419 милиона евро за България, като се очаква вторичните инвестиции, породени от тези средства, да надхвърлят 1,8 милиарда евро[[54]](#footnote-54).

Национално финансиране на околната среда

През 2016 г. България е изразходвала 304,8 милиона евро за опазване на околната среда, което е с 15% по-малко спрямо 2015 г.[[55]](#footnote-55). От тези национални плащания 86% са били отпуснати за дейности по управление на отпадъците (средно за ЕС 49.7%). 2,8 милиона евро (0,9% от общата сума) са били отпуснати за управление на отпадъчните води, а 0,8 милиона евро (0,3% от разходите за опазване на околната среда) — за опазване на биологичното разнообразие и ландшафта. Между 2012 и 2016 г. общото държавно финансиране за опазване на околната среда е възлизало на 1,63 милиарда евро[[56]](#footnote-56) . Както неколкократно се отбелязва в доклада, едно от основните предизвикателства за България е да се гарантира, че финансирането за околната среда остава на подходящо равнище. Съществуващият финансов недостиг в сектори като управление на отпадъците, екологосъобразна инфраструктура или биологично разнообразие забавя правилното изпълнение на законодателството и политиките на ЕС в областта на околната среда. Следователно осигуряването на финансови ресурси за намаляване на пропуските в изпълнението следва да се разглежда като приоритет за държавата.

# Регламент за таксономията

През декември 2019 г. Европейският съвет и Европейският парламент постигнаха политическо съгласие по текст на предложения регламент за установяване на рамка за улесняване на устойчиви инвестиции - т. нар. „Регламент за таксономия“. Регламентът за таксономията e публикуван в Официален вестник на ЕС на 22 юни 2020 г., след приемането му от Европейския парламент на 18 юни 2020 г. и влезе в сила на 12 юли 2020 г.

Регламентът за таксономията установява общоевропейска система за класификация, предназначена да предостави на предприятията и инвеститорите общ език, за да определят до каква степен икономическите дейности могат да се считат за устойчиви в околната среда. Целта му е „да се осигури яснота и прозрачност по отношение на устойчивостта на околната среда на инвеститорите, финансовите институции, компаниите и емитентите, като по този начин се даде възможност за информирано вземане на решения с цел насърчаване на инвестициите в екологично устойчиви дейности. Докато по-голямата част от Регламента за таксономията ще повлияе на мениджърите на активи, които предоставят на разположение „финансов продукт“, който или а) има за цел екологична устойчивост или б) насърчава екологичните характеристики, Регламентът за таксономията също така посочва, че участниците на финансовия пазар, които не вземат предвид критериите за екологично устойчиви инвестиции, трябва да предостави декларация за тази цел, което означава, че всички мениджъри на активи са ефективно в обхвата.

1.Разширяване на обхвата на регламента.

На първо място, в политическото споразумение се предвижда допълнително задължение за ЕС да прилага таксономията за целите на всички публични мерки, стандарти и обозначения, определяйки изисквания към участниците на финансовите пазари или емитентите в областта на финансовите продукти или корпоративните облигации, предлагани на пазара като „екологосъобразни“.

На второ място, от всички участници на финансовите пазари, както са определени в регламента, ще се изисква да оповестяват как и до каква степен инвестициите, които са в основата на техния финансов продукт, подкрепят обхванатите от таксономията икономически дейности. Участниците на финансовите пазари, които не желаят да оповестяват обхванатите от таксономията икономически дейности и съответно не желаят да предлагат своите продукти като екологосъобразни или притежаващи сходни характеристики, ще трябва да правят изявление, в което обясняват това.

На трето място, големите финансови и нефинансови дружества, които вече трябва да публикуват нефинансова декларация, ще трябва да оповестяват как и до каква степен техните дейности са свързани с тези, обхванати от таксономията. Това включва приблизително 6000 дружества и групи в целия ЕС. В съответствие с насоките, придружаващи Директивата относно оповестяването на нефинансова информация, съответните ключови показатели за ефективност (КПЕ) са оборотът, капиталовите разходи и оперативните разходи. В делегиран акт, който Комисията трябва да представи до юни 2021 г., могат да бъдат определени различни КПЕ за финансовите дружества.

2.Уточняване на видовете икономически дейности, които могат да бъдат сметнати за допустими.

С политическото споразумение се въвеждат две подкатегории екологосъобразни икономически дейности: спомагателни дейности (приложими за всичките шест екологични цели) и преходни дейности (приложими само за целта за смекчаване на последиците от изменението на климата). Спомагателните дейности пряко позволяват на другите дейности да имат съществен принос за постигането на една или повече от екологичните цели. Бяха въведени предпазни мерки за недопускане на заблуждаваща информация за екологосъобразност. Първата от тези предпазни мерки е, че спомагателните дейности не могат да водят до блокиране на активи, което, предвид икономическия жизнен цикъл на тези активи, подкопава дългосрочните екологични цели. Втората от тези предпазни мерки е, че спомагателните дейности трябва, от гледна точка на жизнения цикъл, да имат значително положително екологично въздействие.

3.Промени в разпоредбите, които се отнасят до специфични икономически дейности от интерес.

Производството на електроенергия от твърди изкопаеми горива е изрично изключено от критериите за допустимост. Значението на „неутралната по отношение на климата енергия“ за прехода се признава в едно от съображенията на политическото споразумение, като бе заличено позоваването на „неутралната по отношение на климата енергия“ като част от целта за смекчаване на последиците от изменението на климата. От Комисията бе поискано да оцени, при избора на дейностите, които могат да бъдат разглеждани като „преходни дейности“, всички съответни съществуващи технологии. В този контекст за „засягащи значително постигането на някоя от посочените цели“ се считат икономическите дейности, когато дългосрочното обезвреждане на отпадъците може значително и трайно да навреди на околната среда. Като част от политическото споразумение текстът засилва и ролята на оценките на жизнения цикъл при разработването на техническите оценъчни критерии.

4.Увеличаване на минималните социални гаранции

Политическото споразумение добавя към списъка на минималните гаранции три международни инструмента/насоки във връзка с правата на човека: Насоките на ОИСР за мултинационалните дружества; Ръководните принципи на ООН за бизнеса и правата на човека; Международната харта за правата на човека.

**Прилагането на принципа за „ненанасяне на значителни вреди“ съгласно Регламента за Механизма за възстановяване и устойчивост.**

Регламентът за създаване на Механизъм за възстановяване и устойчивост предвижда, че нито една мярка, включена в план за възстановяване и устойчивост, не трябва да води до значителни вреди за екологичните цели по смисъла на член 17 от Регламента за таксономията. Съгласно Регламента за Механизма за възстановяване и устойчивост, оценката на плановете за възстановяване и устойчивост следва да гарантира, че всяка мярка (т.е. всяка реформа и всяка инвестиция) в рамките на плана е в съответствие с принципа за ненанасяне на значителни вреди В Регламента за Механизма за възстановяване и устойчивост също така се посочва, че Комисията следва да предостави технически насоки относно начина, по който принципът за ненанасяне на значителни вреди следва да се прилага в контекста на Механизма за възстановяване и устойчивост.

# Анализ на силните и слабите страни на управлението на политиките за околна среда

Обхват на анализа на силните страни

**национални политики по ОС**

**законодателство**

**институционална рамка**

**капацитет за управление**

**финансиране на**

**политиките**

Обхват на анлиза на слабите страни

**национални политики по ОС**

**законодателство**

**институционална рамка**

**капацитет за управление**

**финансиране на**

**политиките**

Обхват на анлиза на заплахите

Обхват на анлиза на възможностите

**външна социално –**

**икономическа среда**

**институционална среда**

**глобални заплахи**

**възможности на**

**външната среда**

**възможности за развитие**

**и изграждане на капацитет**

|  |  |
| --- | --- |
| **Силни страни** | **Стратегическата, законодателна и правна рамка осигурява добра основа за управление на политиките по околна среда.**  **България разработва и утвърждава стратегически и нормативни документи във всички ключови за управлението на околната среда сектори.**  **Развита и с утвърдени компетенции институционална среда за управление на различните аспекти на околната среда.**  **Разработени и утвърдени методики и указания за стратегическо планиране на всички нива и аспекти на управление на околната среда.**  **Непрекъснат процес на развитие и надграждане на Националната система за мониторинг и докладване.**  **Приходите от екологични данъци и такси са над средните за ЕС.**  **Интензивност на инвестициите в изграждане на екологична инфраструктура, разходи за поддръжка и екологични мероприятия.**  **Наличие на добри практики за стимулиране на промяна на потребителските модели – екологична компонента при определяне на данъка върху превозните средства, механизми за стимулиране на екологични превозни средства.**  **Разработени указания, наръчници и ръководства за прилагане на „зелени“ обществени поръчки.**  **Целите по опазване и устойчиво управление на околната среда са интегрирани в различни финансови инструменти и програми.**  **Регулярно оповестяване и публикуване на информация, свързана с нормативни и подзаконови актове, отчети и доклади, свързани с околната среда, публични регистри.**  **Наличие на утвърден механизъм за обществени консултации и достъп до информация (**[**www.strategy.bg**](http://www.strategy.bg)**).**  **Осигурен достъп до финансиране на предприятията за инвестиции в иновации, технологична модернизация и енергийна ефективност.** |
| **Слаби страни** | **Нормативни и процедурни тежести водят до частично забавяне в транспонирането на европейски регулации и концепции за устойчиво управление на аспектите на околната среда.**  **Националното законодателство функционира при липса на основополагаща стратегия за опазване и управление на околната среда и устойчиво развитие. Недостатъчно припознаване на значимостта на целите ОС в секторните политики.**  **Необходимост от осигуряване на административен и експертен капацитет за управление на всички нива, свързан с разширяване на обхвата на политиките по околна среда.**  **Липсва единна институционална координация на изпълнението на Целите за устойчиво развитие (Дневен ред 2030).**  **За част от актуалните стратегически и програмни документи не са определени конкретни количествени и качествени индикатори, които да измерват напредъка по постигане на добро екологично състояние. Трудности в процеса на отчитане на индикаторите, свързани с околната среда.**  **Финансирането на дейностите свързани с околната среда са силно зависими от финансирането от ЕСИФ. Слаб интерес към прилагане на финансови инструменти.**  **Недостатъчно реалистична оценка на разходите и източници на финансиране.**  **Бавни темпове на изграждане на критична за опазването на околната среда инфраструктура (отвеждане и третиране на отпадъчни води, третиране на отпадъци).**  **Субсидиите за изкопаеми горива запазват стабилни нива.**  **Слабо ниво на развитие на публичната инфраструктура за зареждане с алтернативни горива.**  **Липса на единна, публично достъпна и интегрирана база данни за напредъка по постигане на основните показатели, свързани с околната среда и прилагане на законодателството в областта на околната среда.**  **Липса на инструменти за предоставяне на информация за достъпа до правосъдие в областта на околната среда.**  **Липса на достатъчно добре структурирана и достъпна информация за правните задължения на различните заинтересовани страни в областта на околната среда.**  **Бавни темпове на въвеждане на електронни услуги и цифровизация.** |
| **Възможности** | **Развитие на капацитет за използване на зелени обществени поръчки.**  **Повишаване на степента на интегрираност на политиките и целите за околна среда в секторните политики.**  **Засилване на взаимодействието и координацията между различните институции на различни нива.**  **Децентрализация на компетенции, обвързано с ясно определен мандат, отговорности и правомощия на отговорните институции.**  **Европейските структурни и инвестиционни фондове са възможност от ключово значение за въвеждане и утвърждаване на практики за устойчиво управление на околната среда и ресурсно ефективна икономика.**  **Прилагане на инструмента Анализ „Разходи и ползи“ за реалистична прогноза на необходимите разходи за целия жизнен цикъл на планираните мерки и интервенции.**  **Прилагане на програми за стимулиране на приложни изследвания в областта на околната среда и сътрудничество между наука и бизнес за разработване на специфични за местния контекст решения.**  **Разработване на дигитални инструменти за информация и база данни за основни аспекти и показатели за екологичното състояние на околната среда. Надграждане и разширяване на съществуващи информационни системи и осигуряване на взаимодействие между тях.**  **Диверсифициране на източниците на финансиране на дейности в областта на устойчивото развитие.**  **Въвеждане на икономически инструменти за ангажиране на бизнеса в изпълнението на целите по околна среда.**  **Стимулиране на прилагането на европейската схема за управление и одит на околната среда (EMAS).**  **Насърчаване на производството на продукти с намалено въздействие върху околната среда чрез схемата за екомаркировка на ЕС.**  **Разработване и прилагане на инструменти за самофинансиране на определени сектори на околната среда.** |
| **Заплахи** | **Повишаване на уязвимостта на отделни сектори към климатичните промени.**  **Високи разходи за осигуряване прилагането на екологичното законодателство.**  **Недостатъчен финансов капацитет на предприятията за инвестиции в чисти технологии и ресурсна ефективност.**  **Бавен процес на възстановяване на икономиката след кризата, породена от пандемията Covid 19.**  **Намаляване на капацитета за управление, поради недостиг на специалисти в ключови сектори.**  **Недостиг на финансиране в ключови сектори като управление на отпадъци, пречистване на отпадъчни води за агломерации между 2000 и 10 000 е.ж. и под 2 000 е.ж., биологичното разнообразие и др.** |

1. Съобщение на Комисията до Европейския парламент, Съвета, Европейския икономически и социален комитет и Комитета на регионите COM (2016) 739, Следващи стъпки към устойчиво европейско бъдеще. Европейски действия за устойчивост [↑](#footnote-ref-1)
2. European Parliament, Implementation of the 7th Environment Action Programme, Mid-term review, 2017, https://www.europarl.europa.eu/RegData/etudes/STUD/2017/610998/EPRS\_STU(2017)610998\_EN.pdf [↑](#footnote-ref-2)
3. Съобщение от Комисията до Европейския парламент, Съвета, европейския икономически и социален комитет и Комитета на регионите, Пътна карта за постигане до 2050 г. на конкурентоспособна икономика с ниска въглеродна интензивност COM(2011) 112, https://eur-lex.europa.eu/legal-content/BG/TXT/PDF/?uri=CELEX:52011DC0112&from=CS [↑](#footnote-ref-3)
4. Съобщение на Комисията до Европейския парламент, Европейския съвет, Съвета, Европейския икономически и социален комитет, Комитета на регионите и Европейската инвестиционна банка COM 2018/773, Чиста планета за всички. Европейска стратегическа дългосрочна визия за просперираща, модерна, конкурентоспособна и неутрална по отношение на климата икономика [↑](#footnote-ref-4)
5. Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите COM 2019/640, Европейският зелен пакт [↑](#footnote-ref-5)
6. European Environment Agency, 2019, The European Environment – state and outlook 2020. Knowledge for transition to a sustainable Europe [↑](#footnote-ref-6)
7. Пак там [↑](#footnote-ref-7)
8. По данни от МОСВ [↑](#footnote-ref-8)
9. Методологията на разходите за опазване и възстановяване на околната среда е разработена през 2014 г. съгласно изискванията на европейските икономически сметки за околната среда (Регламент (ЕС) No 691/2011), както и в съответствие със Закона за счетоводството и Националния сметкоплан в България. [↑](#footnote-ref-9)
10. Евростат, Приходи от екологични данъци, 2018 г [↑](#footnote-ref-10)
11. Европейска комисия, Taxation Trends Report (Доклад за тенденциите в данъчното облагане), 2017 г. [↑](#footnote-ref-11)
12. Европейска комисия, Европейски семестър: Доклад за България за 2018 г., стр. 21. [↑](#footnote-ref-12)
13. ЕАОС, 2016 г., Екологично данъчно облагане и политики на ЕС в областта на околната среда, стр. 27. [↑](#footnote-ref-13)
14. ЕАОС, 2016 г., Екологично данъчно облагане и политики на ЕС в областта на околната среда, стр. 28. [↑](#footnote-ref-14)
15. Европейски парламент и Международен валутен фонд, Fossil Fuel Subsidies (Субсидии за изкопаеми горива), 2017 г., стр. 10—11. [↑](#footnote-ref-15)
16. В българския закон се дават най-високи стойности на екологичния компонент за превозни средства без категоризация и превозни средства от категории „Евро 1“ и „Евро 2“ и най-ниски стойности за превозни средства от категория „Евро 6“ и „EEV“ [↑](#footnote-ref-16)
17. Асоциация на европейските автомобилни производител, CO2 based motor vehicle taxes in the EU (Базирани на СО2 данъци върху моторните превозни средства в ЕС). [↑](#footnote-ref-17)
18. ЕАОС, Подходящите данъци и стимули влияят върху покупките на нови автомобили [↑](#footnote-ref-18)
19. Освобождаване от данъци за превозни средства с електрически двигатели от 2018 г [↑](#footnote-ref-19)
20. Европейска комисия, Transport in the European Union (Транспортът в Европейския съюз), 2018 г., стр. 31 [↑](#footnote-ref-20)
21. Шарков, А.: Water abstraction charges in Bulgaria (Такси за водочерпене в България), Институт за европейска екологична политика [↑](#footnote-ref-21)
22. [↑](#footnote-ref-22)
23. Европейска комисия, 2017 г. Документация относно националните планове за действие за екологосъобразни обществени поръчки. [↑](#footnote-ref-23)
24. Национален доверителен екофонд, Инвестиционна програма за климата. [↑](#footnote-ref-24)
25. Република България, оперативна програма „Околна среда“ 2014—2020 г [↑](#footnote-ref-25)
26. Европейски парламент, 2017 г., „Екологосъобразни обществени поръчки и план за действие на ЕС за кръговата икономика“ [↑](#footnote-ref-26)
27. Европейски парламент, Green Public Procurement and the Action Plan for the Circular Economy (Екологосъобразни обществени поръчки и план за действие на ЕС за кръговата икономика), 2017 г., стр. 79—80 [↑](#footnote-ref-27)
28. Вж. например План за действие: Финансиране за устойчив растеж (COM(2018) 97) [↑](#footnote-ref-28)
29. Т.е. Европейският фонд за регионално развитие (ЕФРР), Европейският социален фонд (ЕСФ), Кохезионният фонд (КФ), Европейският земеделски фонд за развитие на селските райони (ЕЗФРСР) и Европейският фонд за морско дело и рибарство (ЕФМДР). ЕФРР, КФ и ЕСФ съвместно се наричат „фондове на политиката на сближаване“. [↑](#footnote-ref-29)
30. Европейска комисия, програма LIFE. [↑](#footnote-ref-30)
31. Европейска инвестиционна банка, Европейски фонд за стратегически инвестиции, 2016 г [↑](#footnote-ref-31)
32. Европейска комисия, Европейски структурни и инвестиционни фондове (данни по държава — България), 2017 г. [↑](#footnote-ref-32)
33. Европейска комисия, Политиката на сближаване и България, 2014 г. [↑](#footnote-ref-33)
34. Европейска комисия, оперативна програма „Околна среда“ [↑](#footnote-ref-34)
35. Европейска комисия, База данни за България на ГД „Регионална политика“. [↑](#footnote-ref-35)
36. Европейска комисия, Factsheet on 2014-2020 Rural Development Programme for Bulgaria (Справка за програмата за развитие на селските райони на България 2014—2020 г.), 2017 г., стр. 1. [↑](#footnote-ref-36)
37. Европейска мрежа за развитие на селските райони, Програма за развитие на селските райони 2014—2020 г.: Ключови факти и цифри (България), 2016 г. [↑](#footnote-ref-37)
38. Европейска комисия, Factsheet on 2014-2020 Rural Development Programme for Bulgaria (Справка за ПРСР на България 2014— 2020 г.), 2017 г., стр. 2—3. [↑](#footnote-ref-38)
39. Европейска комисия, Factsheet on 2014-2020 Rural Development Programme for Bulgaria (Справка за ПРСР на България 2014— 2020 г.), 2017 г., стр. 4—5. [↑](#footnote-ref-39)
40. Европейска мрежа за развитие на селските райони, Transition to Greener Rural Economies (Преход към по-зелена икономика в селските райони), 2018 г., стр. 21. [↑](#footnote-ref-40)
41. Европейска комисия, CAP in your country (Bulgaria) (Общата селскостопанска политика във Вашата държава (България), стр. 2. [↑](#footnote-ref-41)
42. COM/2017/0554. [↑](#footnote-ref-42)
43. Европейска комисия, European Maritime and Fisheries Fund in Bulgaria (Европейският фонд за морско дело и рибарство в България), 2015 г. [↑](#footnote-ref-43)
44. Европейска комисия, European Maritime and Fisheries Fund in Bulgaria (Европейският фонд за морско дело и рибарство в България), 2015 г., стр. 2. [↑](#footnote-ref-44)
45. Европейска комисия, Данни на ЕСИ фондовете за България. [↑](#footnote-ref-45)
46. Европейска комисия, Доклад за България в рамките на Европейския семестър, 2018 г., стр. 16. [↑](#footnote-ref-46)
47. European Commission, CEF Transport in Bulgaria (Механизъм за свързване на Европа — Транспорт в България), стр. 2. [↑](#footnote-ref-47)
48. Собствени изчисления на Европейската комисия въз основа на CORDA (COmmon Research DAta Warehouse). Максималният размер на безвъзмездните средства е максималният размер, отпуснат с решение на Комисията. Обичайно той съответства на искания размер на безвъзмездните средства, но може и да е по-малък. [↑](#footnote-ref-48)
49. Т.е. ii) продоволствена сигурност, устойчиво селско и горско стопанство, мореплавателски и морски научни изследвания и научни изследвания във вътрешните водоеми и биоикономика; iii) сигурна, чиста и ефективна енергия. iv) интелигентен, екологосъобразен и интегриран транспорт; и v) действия във връзка с климата, околната среда, ресурсната ефективност и суровините [↑](#footnote-ref-49)
50. Европейска комисия, Подкрепа за устойчивото развитие на селските райони в целия ЕС. [↑](#footnote-ref-50)
51. Европейска комисия, Nature-based solutions for urban dwellers (Природосъобразни решения за жителите на градовете). [↑](#footnote-ref-51)
52. Country Factsheet Bulgaria, https://wayback.archive-it.org/12090/20210412134521/https://ec.europa.eu/easme/en/section/life/life-eu-countries [↑](#footnote-ref-52)
53. ЕИБ, ЕИБ в България през 2017 г [↑](#footnote-ref-53)
54. ЕИБ, ЕИБ в България през 2018 г. [↑](#footnote-ref-54)
55. Евростат, Държавно управление по функции, 2018 г. [↑](#footnote-ref-55)
56. Няма налични данни за средствата, използвани за намаляване на замърсяването [↑](#footnote-ref-56)